მთავრობის დადგენილების პროექტის სამუშაო ვერსია 04.01.2021

**ტყითსარგებლობის წესი**

**თავი I. ზოგადი დებულებები**

**მუხლი 1.  მოწესრიგების სფერო**

1.ტყითსარგებლობის წესი (შემდგომში - დადგენილება) აწესრიგებს საქართველოს კანონით ,,საქართველოს ტყის კოდექსი“ დადგენილ ტყით სარგებლობის ფარგლებში წარმოშობილ სამართლებრივ ურთიერთობებს.

2. დადგენილებით განისაზღრება ტყითსარგებლობის სახეები და ტყითსარგებლობის უფლების მოპოვების სამართლებრივი საფუძვლები და წესი.

3.ამ დადგენილების მიზნებისათვის, ტყითსარგებლობის სახეებია საქართველოს კანონით ,,საქართველოს ტყის კოდექსი“ განსაზღვრული ტყით საერთო სარგებლობა და სპეციალური სარგებლობის სახეები.

**მუხლი 2. მოწესრიგების მიზანი**

1. დადგენილების მიზანია სახელმწიფოსა და მისი მოსახლეობის ეკოლოგიური, ეკონომიკური და სოციალური მოთხოვნილებების დაკმაყოფილების მიზნით ტყის საერთო სარგებლობისა და ტყით სპეციალური სარგებლობის ფარგლებში ტყის ეკონომიკური და სხვა ღირებულებების მქონე რესურსების მოპოვების სამართლებრივი მოწესრიგება.

2. დადგენილების მიზანია:

ა) ტყის ბიოლოგიური მრავალფეროვნების დაცვა, მისი ეკოლოგიური, სოციალური და ეკონომიკური ფუნქციების განსახორციელებლად ტყის თვისებებისა და რესურსების რაოდენობრივი და ხარისხობრივი მახასიათებლების შენარჩუნება და გაუმჯობესება;

ბ) თვითმყოფადი ბუნებრივი და კულტურული გარემოს, მათ შორის, მცენარეული საფარისა და ცხოველთა სამყაროს, ტყეში არსებული კულტურისა და ბუნების ძეგლების, მცენარეთა იშვიათი, გადაშენების პირას მყოფი სახეობებისა და სხვა ღირებულებათა მომავალი თაობებისათვის შენარჩუნება და მათი ურთიერთგავლენის ჰარმონიული რეგულირება;

გ) ტყის რესურსების და სხვა ბუნებრივი პოტენციალის მიზნობრივი და რაციონალური გამოყენება;

დ) ტყის მართვის ორგანოების მიერ საქართველოს ტყის ტყის მდგრადი მართვის პრინციპების საფუძველზე მართვის უზრუნველყოფა.

3. დებულების მიზნებისთვის ტყის მართვის ორგანოა სსიპ-ეროვნული სატყეო სააგენტო, სსიპ - დაცული ტერიტორიების სააგენტო, აჭარის ავტონომიური რესპუბლიკის ტერიტორიაზე  - სსიპ − აჭარის სატყეო სააგენტო და საქართველოს ტყის კოდექსის შესაბამისი მუხლებით განსაზღვრული ტყის მართვის სხვა ორგანოები.

**მუხლი 3. ტერმინთა განმარტება**

**დებულებაში გამოყენებულ ტერმინებს აქვს შემდეგი მნიშვნელობა:**

1. მინისტრი – საქართველოს გარემოს დაცვისა და სოფლის მეურნეობის მინისტრი;

2. სამინისტრო – საქართველოს გარემოს დაცვისა და სოფლის მეურნეობის სამინისტრო;

3. ტყის მართვა − ტყის სასარგებლო თვისებებისა და ტყის რესურსების გამოყენების, აგრეთვე ტყის დაცვის, მოვლისა და აღდგენა-გაშენების ღონისძიებების დაგეგმვა და განხორციელება;

4. მართვის ორგანო – სსიპ-ეროვნული სატყეო სააგენტო, აჭარის ავტონომიური რესპუბლიკის ტერიტორიაზე  - სსიპ − აჭარის სატყეო სააგენტო (ტყის კოდექსის შესაბამისი მუხლებით განსაზღვრული ტყის მართვის სხვა ორგანოები, „თუშეთის, ბაწარა-ბაბანეურის, ლაგოდეხისა და ვაშლოვანის დაცული ტერიტორიების შექმნისა და მართვის შესახებ“ საქართველოს კანონის მე-8 მუხლით განსაზღვრულ ტერიტორიაზე ახმეტის მუნიციპალიტეტის გამგეობა, ასევე, საკუთარი უფლებამოსილების ფარგლებში ტყის მართვის ორგანოს ფუნქციების შემსრულებელი კერძო საკუთრების ტყის მესაკუთრე „ტყის მართვის ორგანოდ“ მოიაზრებიან მხოლოდ ამ წესით პირდაპირ მითითებულ შემთხვევებში).

5. სააგენტო - საქართველოს გარემოს დაცვისა და სოფლის მეურნეობის სამინისტროს სისტემაში შემავალი სსიპ-ეროვნული სატყეო სააგენტო.

6. ტყითსარგებლობა − ტყით საერთო სარგებლობისა და ტყით სპეციალური ფფსარგებლობის ფარგლებში გამოყენება და ეკონომიკური და სხვა ღირებულებების მქონე ტყის რესურსების მოპოვება;

7.  ტყის კონტური (საზღვარი) − საქართველოს მთავრობის შესაბამისი დადგენილებით დამტკიცებული ტყის საზღვარი;

8. ტყე - ტყის კონტურის შიგნით არსებული ტყის შემქმნელი სახეობებით დაფარული ტერიტორია და სხვა ტერიტორია, რომელიც ტყის ეკოსისტემის განუყოფელი ნაწილია,

9. ქვეტყე − მერქნიანი მცენარის/მცენარეების სახეობების ერთობლიობა, რომელიც არ ქმნის და არსებულ პირობებში ვერც შექმნის კორომის ზედა საბურველს;

10 ჭალის ტყე − „მდინარეების წყალშემკრებ აუზებში არსებული ტყის ნაწილი, რომელიც  წყალდიდობის (გაზაფხულის და შემოდგომის წყალმეტობა; წვიმისა და ნიაღვრის წყალმოვარდნა; ღვარცოფი), დატბორვის ან/და წყალშედგომის  დროს პერიოდულად წყლით იფარება;

11.  სუბალპური ტყე − ტყე, რომელიც ალპური ზონის ქვემოთ 300 მ-მდე სიგანის ზოლშია მოქცეული;

12. ბარის ტყე – ვაკეზე განფენილი კოლ­ხეთის დაბლობის ტყეები, და აღმოსავლეთ საქართველოს ჭა­ლის ტყეები (დანარჩენი ტყეები მიეკუთვნება მთის ტყეებს).

13. კორომი − ტყის ნაწილი, რომელიც მომიჯნავე ტერიტორიისგან შემადგენლობითა და სტრუქტურით მკვეთრად განსხვავებულია;

14. ტყის რესურსები − ტყის მერქნული რესურსების, არამერქნული რესურსების (სოკო, სამკურნალო ნედლეული, ტექნიკური ნედლეული, სხვა ბალახოვანი მცენარეები და მათი ნაწილები, ბუჩქოვანი მცენარეების ნაწილები და მათი პროდუქტები, რომელთა შემადგენლობაში არ არის მერქანი), მერქნიანი მცენარეების პროდუქტებისა (წიწვი, ფოთოლი, ყვავილი, ყვავილის მტვერი, ფისი, წვენი, თესლი, გირჩი, ნაყოფი) და ხის მეორეხარისხოვანი მასალების (ფესვი, ქერქი, ლაფანი, ძირკვი) ერთობლიობა;

15.სიმაღლის თანრიგი – ხის სიმაღლისა და დიამეტრის თანაფარდობა, რომელიც უნდა იქნეს გამოყენებული ზეზემ­დგო­მი ხე-ტყის მოცულობის გაანგარიშებისათვის;

16. სირონი – 0,5 მეტრი სიგანის ტყის ზოლი, სადაც იჭრება მერქნიანი მცენარეები ტყით დაფარული ფართობების ურთი­ერთ­­გამიჯვნისას. გამოიყენება კვარტალების ხელოვნური გამი­ჯვნი­სათვის (როცა კვარტალები არ არის გამოყოფილი ბუნებ­რივი საზღვრით) და ბარის ტყეებში ტყეკაფის მომიჯნავე ტერიტო­რიისაგან გამიჯვნისათვის;

17. ტაქსაციური დიამეტრი – მიწის პირიდან 1,3 მეტრ სი­მაღლეზე  აზომილი ხის დიამეტრი;

18. ტყეკაფი − დადგენილი წესით გამოყოფილი ტყის  უბანი, ან მისი ნაწილი, რომელზეც აღრიცხულია მოსაჭრელი და/ან ძირნაყარი ხეები, დადგენილია მათი ოდენობა (მოცულობა) და მონიშნულია დადგენილი წესით;

19. ხე-ტყე –  ტყეში არ­სებული მერქნული რესურსი.

20. ხე-ტყის დამზადება - ზეზემდგომი ხე-ტყის მოჭრა და/ან ძირნაყარი ხე-ტყიდან მერქნის ამოღება, მისი დახარისხება, ხე-ტყის ნარჩენისაგან დამზადების ადგილის გაწმენდა-დასუფთავება და დამზადებული მერქნის დამზადების ადგილიდან წარმოშობის დოკუმენტში მითითებულ ადგილზე განთავსება  (დასაწყობება);

21. სამეურნეო ჭრა − მერქნის მოპოვების მიზნით განხორციელებული პირწმინდა, ან სამურენეო ამორჩევითი ჭრა;

22. მოვლითი ჭრა − სატყეო-სამეურნეო ღონისძიება, რომელიც ხორციელდება ტყის სახეობრივი შემადგენლობის, სტრუქტურისა და სანიტარიული მდგომარეობის გაუმჯობესებისა და მაღალი წარმადობის კორომების ჩამოყალიბების მიზნით;

23. სპეციალური სარგებლობის ჭრა − ამ კოდექსით გათვალისწინებული ტყით სპეციალური სარგებლობის სახეების მიზნებისთვის განხორციელებული ჭრა;

24. ხე-ტყის დატვირთვის ადგილი – ტყის კონკრეტული ადგილმდებარეობა, სადაც უნდა განხორციელდეს ხე-ტყის სატრანსპორტო საშუალებაზე დატვირთვა;

25. ტყეკაფის მონიშვნა – ტყეკაფის გამიჯვნა მოსაზღვრე ტერიტორიისაგან, ზეზემდგომი ხეების დანომრა, დასამზადებელი ხე-ტყის აღრიცხვა, ტყეკაფის აღრიცხვის უწყისის, ტყეკაფის პასპორტისა და შესაბამისი კარტოგრაფიული მასალის შედგენა;

26. ტყეკაფის გამოყოფა – ტყეკაფის მონიშვნის მასალების (ტყეკაფის აღრიცხვის უწყისი, ტყეკაფის პასპორტი, ტყეკაფის აბრისი UTM კოორდინატთა სისტემაში, თანდართული ელექტრონული ვერსიით – Shp-ფაილი) შესაბამისი მართვის ორგანოს ტერიტორიული ორგანოს/ადმინისტრაციებისათვის წარდგენა, ბაზაში ატვირთვა  და კამერალური ან/და საველე შემოწმების შემდეგ ტყეკაფის მიღება-ჩაბარების აქტის შედგენა;

27. ტყეკაფის დახურვა - ტყეკაფზე ყველა ღონისძიებების ჯეროვნად (სრულად) განხორციელების შემდეგ მართვის ორგანოს მიერ ტყეკაფის დახურვისა და ნატურაში მიღება-ჩაბარების პროცედურა, რაზედაც მართვის ორგანოს მიერ დგება ტყეკაფის დახურვის მიღება-ჩაბარების აქტი და ხდება მერქნული რესურსების მართვის ერთიან ელექტრონულ სისტემაში მისი ატვირთვა;

28. ტყეკაფის გაუქმება - მოქმედი ტყეკაფის არასწორად გამოყოფის ფაქტის გამოვლენის, გამოყოფილ ტყეკაფზე ხე-ტყის დამზადების შეუძლებლობის, შესაბამისი სარგებლობის ლიცენზიის, ან/და კონკრეტული ტყეკაფის მოქმედების ვადის გასვლის შემთხვევაში მართვის ორგანოს მიერ ტყეკაფის გაუქმების აქტის შედგენა, ნატურაში მიღება-ჩაბარების პროცედურა და მერქნული რესურსების მართვის ელექტრონულ სისტემაში მისი ატვირთვა;

29. ხე − მრავალწლიანი მერქნიანი მცენარე, რომელიც ივითარებს ერთ მთავარ ღეროს ან, ამონაყრის შემთხვევაში, ღეროებს და აქვს განშტოებული ვარჯი, რომლის სიმაღლე სიმწიფის ასაკში არანაკლებ 3 მ-ია;

30. ბუჩქი − მრავალწლიანი მერქნიანი მცენარე, რომელსაც აქვს ნიადაგის ზედაპირიდან განშტოებული ვარჯი და რომლის სიმაღლე სიმწიფის ასაკში არაუმეტეს 3 მ-ია;

31. ფიჩხი − მერქნიანი მცენარის ძირნაყარი ტოტები, რომელთაგან თითოეულის დიამეტრი ძირეულ ნაწილში არაუმეტეს 6 სმ-ია;

32. სარი − სასოფლო-სამეურნეო დანიშნულების, მსხვილი ბოლოდან 4 სმ-დან 8 სმ-მდე დიამეტრის მერქნული რესურსი;

 33. ჭიგო − სასოფლო-სამეურნეო დანიშნულების, მსხვილი ბოლოდან 4 სმ-მდე დიამეტრის მერქნული რესურსი;

34. ბოძი – საყრდენ მასალად ვარგისი, მსხვილი ბოლოდან 8 სმ-დან 12 სმ-მდე დიამეტრის მერქნული რესურსი, ასევე მაგარმერქნიანი სახეობის ორად ან ოთხად ნაპობი მერქნული რესურსი.

35. მრგვალი ხე-ტყე (მორი) - ხე-ტყის დამზადების შედეგად (მათ შორის ძირნაყარიდან),  მიღებული, 12 სმ-ზე მეტი (წვრილი ბოლოდან) დიამეტრის მქონე მერქნული რესურსი.

36. საშეშე მერქანი - ხე-ტყის დამზადების შედეგად მიღებული ერთ მეტრამდე სიგრძის დაკოტრილი ან წვრილი ბოლოდან 12 სანტიმეტრის ჩათვლით დიამეტრის მერქნული რესურსი

37. კალამი \_ მცენარის ყოველი აჭრილი ნაწილი, რომლი­თაც შეიძლება მცენარის გამრავლება.

38. ნეკერი – ხის კვირტებიანი ნორჩი ტოტები.

39. სათესლე ხე – ბუნებრივი განახლების (მოთესვის) ხელ­შეწყობისათვის გათვალისწინებული ხე;

40. სპეციალური ფირნიში − ფირნიში, რომელიც ადასტურებს საქართველოს კანონმდებლობით განსაზღვრულ შემთხვევებში მრგვალი ხეტყის (მორის) კანონიერ წარმოშობას და დადგენილი წესით აღირიცხება შესაბამის ერთიან მონაცემთა ბაზაში;

41. მერქნიანი მცენარეების პროდუქტები − მერქნიანი მცენარეების წიწვი, ფოთოლი, ყვავილი, ყვავილის მტვერი, ფისი, წვენი, თესლი, გირჩი, ნაყოფი;

42. ხე-ტყის ნარჩენი – ტყის მოვლის ღონისძიებების განხორციელებისა და/ან ხე-ტყის დამზადების შედეგად წარმოშობილი ქერქი, ნაფოტი, ნახერხი, შეშად გამოუ­სა­დეგარი ტოტები, აგრეთვე ის ძირნაყარი ხე-ტყე, რომელსაც ბუნებრივი თუ სხვა ფაქტორების ზემოქმედების გამო აღარ გააჩნია მერქნული რესურსის ღირებულება;

43. ძირნაყარი ხე-ტყე – მიწაზე დაყრილი წაქცეული ხმელი ხე, მოთხრილ-მოტეხილი, ქარქცეული, თოვლტეხილი მერქანი. აგრეთვე კანონიერად მოჭრილი მერქანი, რომელსაც ტყეკაფის ან ლიცენზიის მოქმედების ვადის გასვლის/გაუქმების გამო გასული აქვს გამოზიდვის ვადა;

44.  ფაუტი (ფუტურო)– დამპალი, ან მშრალად გამო­ფი­ტული, სიმ­კვ­რივეს მოკლებული ხე;

45. ვარჯი – ხის განშტოებული ნაწილი, წარმოდგენილი ტოტებისა და ყლორტების ერთობლიობით;

  46. მერქნიანი მცენარის ვარჯის ფორმირება - არსებული ობიექტების ფუნქციონირების, რეკონსტრუქციის (რეაბილიტაციის) ან დემონტაჟისათვის სპეციალური დანიშნულებით ტყითსარგებლობისას, მთავარი ღეროს გარდა, მერქნიანი მცენარის  გვერდითი ტოტების შეჭრა (ჭრა);

47. სატყეო გზა − ტყითსარგებლობისთვის გაყვანილი სამეურნეო გრუნტის გზა; აესვე, სატყეო-სამეურნეო ღონისძიების ტყეში არსებული ხრეშმოყრილი ან/და მოშანდაკებული მკვრივსაფრიანი გზა, რომლის მოწყობა და რეაბილიტაცია განხორციელებულია გრძელვადიანი  სარგებლობისთვის.

48. ფესვის და ძირკვის დამზადება - ხის მეორეხარისხოვანი მასალის - ფესვის და ძირკვის დამზადება, რომელთაც არ გააჩნიათ სასიცოცხლო ფუნქცია;

49. ტყის მონიტორინგი - ტყის მდგომარეობის დინამიკაზე  დაკვირვების უწყვეტი სისტემა, რომლის შეფასებისა ანალიზზე დაყრდნობით ხორციელდება საქმიანობს შესაბამისი მიმართულების პროგნოზირება;

**თავი II**

**ტყით საერთო სარგებლობა**

**მუხლი  4. უფლების ფარგლები**

1. ტყით საერთო სარგებლობა მოიცავს ნებისმიერი პირის უფლებას დასვენებისა და გართობის მიზნით იმყოფებოდეს და თავისუფლად გადაადგილდეს ტყეში.  ეს უფლება არ მოიცავს იმ ტყის რესურსებით სარგებლობას, რომლებით სარგებლობისთვისაც საქართველოს კანონმდებლობით სავალდებულოა შესაბამისი უფლების მოპოვება.

2. ტყით საერთო სარგებლობა ასევე გულისხმობს პირადი მოხმარების მიზნით ტყეში (გარდა კერძო საკუთრების ტყისა) ტყის არამერქნული რესურსების, მერქნიანი მცენარეების პროდუქტებისა და ხის მეორეხარისხოვანი მასალების, აგრეთვე ფიჩხის თავისუფალ ხელმისაწვდომობას.

3. ტყით საერთო სარგებლობის უფლება კერძო საკუთრების ტყეში გულისხმობს მის ხელმისაწვდომობას გადაადგილების და დასვენების მიზნით.

4. ტყის არამერქნული რესურსების, მერქნიანი მცენარეების პროდუქტებისა და ხის მეორეხარისხოვანი მასალების თავისუფალი ხელმისაწვდომობა შესაძლებელია დროებით შეიზღუდოს, ან აიკრძალოს:

ა) ტყის სტატუსისა და ფუნქციური დანიშნულების გათვალისწინებით;

ბ) ტყის დაცვის, მოვლისა და აღდგენა-გაშენების ღონისძიებების განხორციელების მიზნებისთვის.

გ) თავდაცვის და/ან სახელმწიფო უსაფრთხოების მიზნებისათვის.

5. ტყის მესაკუთრის ან ტყის მართვის ორგანოს გადაწყვეტილებით, ტყეში შესვლა ან/და გადაადგილება შესაძლებელია შეიზღუდოს:

ა) ხანძრის თავიდან აცილებისა და მისი შედეგების შემცირების პრევენციული ღონისძიებების ან ხანძრის ჩაქრობის ღონისძიებების განხორციელების მიზნებისთვის;

ბ) ტყის დაცვის, მოვლისა და აღდგენა-გაშენების ღონისძიებების განხორციელების მიზნებისთვის და ვადით;

გ) ტყის მერქნული რესურსების მოსაპოვებლად მიმდინარე სამუშაოების ან სხვა სატყეო-სამეურნეო ღონისძიებების უსაფრთხოდ განხორციელების მიზნით;

დ) ტყეში, სადაც არის მერქნიან სახეობათა დენდრარიუმი, ტყის სათესლე უბანი, სამონადირეო მეურნეობა, თევზის მეურნეობა, სანერგე, ხეტყისა და მექანიზმების საწყობი, შენობა-ნაგებობა, ხეტყის გადაზიდვის საშუალებების სამოქმედო ადგილი, გარდა სატყეო გზისა;

ე) ტყის აღდგენა-გაშენების ფართობზე, სადაც ნარგავების სიმაღლე არაუმეტეს 3 მ-ია;

ვ) ტყის მართვის გეგმით ან წლიური სამოქმედო გეგმით განსაზღვრული სხვა საფუძვლით.

6.არ დაიშვება ტყით საერთო სარგებლობის ფარგლებში მოქალაქეთა ტყეში შესვლის ან/და გადაადგილების შეზღუდვა ან/და აკრძალვა გარდა ამ მუხლით გათვალისწინებული საფუძვლებისა.

**7. ტყეში მუხლუხოიანი**      **სატრანსპორტო საშუალებით შესვლა და გადაადგილება დაუშვებელია მართვის ორგანოსთან წერილობითი შეთანხმების (ნებართვის) გარეშე.**

**მუხლი 5. ტყითმოსარგებლის ვალდებულებები**

1. ტყით საერთო სარგებლობის უფლება მოიცავს ამ უფლებით მოსარგებლე პირის ვალდებულებას, გაუფრთხილდეს ტყეს და დაიცვას მისი სიმდიდრე, ხოლო ისეთი ქმედების გამოვლენის შემთხვევაში, რომელიც აზიანებს ბუნებრივ გარემოს, აცნობოს შესაბამის უფლებამოსილ ორგანოებს.

2. დაუშვებელია ტყეში   ინვაზიური ან/და გენეტიკურად მოდიფიცირებული სახეობების შეტანა, ქიმიური და ტყის დაცვის სხვა საშუალებების გამოყენება.

**თავი III**

**ტყით სპეციალური სარგებლობა**

**მუხლი 6. ტყით სპეციალური სარგებლობის სახეები**

1. საქართველოს ტყეში შეიძლება განხორციელდეს ტყით სპეციალური სარგებლობის შემდეგი სახეები:

ა) სამეურნეო ჭრით ხე-ტყის დამზადება;

ბ) ტყის არამერქნული რესურსების, მერქნიანი მცენარეების პროდუქტებისა და ხის მეორეხარისხოვანი მასალების დამზადება;

გ) პლანტაციური მეურნეობის მოწყობა;

დ) სასოფლო-სამეურნეო მიზნით ტყითსარგებლობა;

ე) საკურორტო, რეკრეაციული, სპორტული და სხვა კულტურულ-გამაჯანსაღებელი მიზნებით ტყითსარგებლობა;

ვ) თევზის მეურნეობის ან/და სამონადირეო მეურნეობის მოწყობა;

ზ) ცხოველთა თავშესაფრისა და სანაშენის მოწყობა;

თ) ელექტრონული საკომუნიკაციო ქსელების სახაზო ნაგებობის განთავსება;

ი) სამეცნიერო-კვლევითი და სასწავლო მიზნებით ტყითსარგებლობა;

კ) განსაკუთრებული დანიშნულებით ტყით სპეციალური სარგებლობა.

2. დასაშვებია ამ მუხლის პირველი ნაწილით განსაზღვრული ტყითსარგებლობის რამდენიმე სახის ერთდროულად განხორციელება (კომპლექსური ტყითსარგებლობა), თუ ისინი არსობრივად ხელს არ უშლის ერთმანეთს.

**მუხლი 7. კომპლექსური ტყითსარგებლობა**

1. კომპლექსური ტყითსარგებლობისას დასაშვებია ერთდროულად პლანტაციური მეურნეობის მოწყობის, სასოფლო-სამეურნეო, საკურორტო, რეკრეაციული, სპორტული და სხვა კულტურულ-გამაჯანსაღებელი მიზნებით, თევზის მეურნეობის მოწყობის მიზნით, ცხოველთა თავშესაფრისა და სანაშენის მოწყობის მიზნით საქმიანობების  განხორციელება, რეგისტრირებული საკადასტრო ნახაზის მიხედვით საერთო  საზღვრების მქონე რამდენიმე სატყეო ტერიტორიაზე.

2. კომპლექსური ტყითსარგებლობის უფლების მისაღებად და შემდეგ მის განსახორციელებლად დაინტერესებული პირი (ტყითმოსარგებლე) ასრულებს ყველა პროცედურულ, ორგანიზაციულ და ფინანსურ ვალდებულებებს, რაც გათვალისწინებულია მოთხოვნილი ტყითსარგებლობის თითოეული სახისთვის.

**მუხლი 8. სხვადასხვა კატეგორიის ტყეში ტყითსარგებლობის  რეგულირების განსაკუთრებული წესი**

საქართველოს კანონმდებლობით დადგენილი აკრძალვებისა და შეზღუდვების გათვალისწინებით:

ა) სამეურნეო ტყეში დასაშვებია ამ დებულების მე-6 მუხლის პირველი ნაწილით განსაზღვრული ტყით სპეციალური სარგებლობის ყველა სახის განხორციელება.

ბ) დაცულ ტყეში დასაშვებია ტყის არამერქნული რესურსების, მერქნიანი მცენარეების პროდუქტებისა და ხის მეორეხარისხოვანი მასალების დამზადება, საკურორტო, რეკრეაციული, სპორტული და სხვა კულტურულ-გამაჯანსაღებელი მიზნებით ტყითსარგებლობა, სამეცნიერო-კვლევითი და სასწავლო მიზნებით ტყითსარგებლობა, ელექტრონული საკომუნიკაციო ქსელების სახაზო ნაგებობის განთავსება და განსაკუთრებული დანიშნულებით ტყით სპეციალური სარგებლობა (გარდა წიაღის შესწავლისა ან/და მოპოვებისა).

გ) დაცვით ტყეში დასაშვებია ტყით სპეციალური სარგებლობის ყველა სახის განხორციელება, გარდა სამეურნეო ჭრით ხეტყის დამზადებისა და წიაღის შესწავლისა ან/და მოპოვებისა.

დ) საკურორტო და სარეკრეაციო ტყეში დასაშვებია ტყით სპეციალური სარგებლობის ყველა სახის განხორციელება, გარდა სამეურნეო ჭრით ხეტყის დამზადებისა.

**მუხლი 9. ტყით სპეციალური სარგებლობის უფლების ფარგლები**

1. ტყით სპეციალური სარგებლობა ხორცილედება მოკლევადიანი და  გრძელვადიანი ტყითსარგებლობის ფარგლებში, რომლის ვადა არ უნდა აღემატებოდეს 49 წელს.

2. ტყით სპეციალურ სარგებლობაზე გადაწყვეტილებას იღებს ტყის მართვის ორგანო.

3. ტყით სპეციალური სარგებლობის ვადის განსაზღვრაზე უფლებამოსილ ორგანოს უფლება აქვს გააგრძელოს მის მიერ განსაზღვრული ტყით სპეციალური სარგებლობის ვადა, ამ მუხლით დადგენილი საერთო ვადის ფარგლებში.

**თავი IV**

**ტყეკაფის მონიშვნა და გამოყოფა**

**მუხლი 10. ტყეკაფის  გამოყოფის მიზანი**

1. ტყეკაფის გამოყოფის მიზანია ხე-ტყის დამზადების სამართლებრივი საფუძვლის შექმნა.

2. კანონმდებლობით გათვალისწინებული მიზნებისათვის და შემთხვევებში შესაძლებელია ხე-ტყის მოჭრა ტყეკაფის მონიშვნისა და გამოყოფის გარეშე.

3. ტყეკაფის გამოყოფის მიზნით ადმინისტრაციული წარმოება იწყება დაინტერესებული პირის განცხადების საფუძველზე ან მართვის ორგანოს ინიციატივით, მისთვის კანონმდებლობით დაკისრებული ვალდებულების ფარგლებში.

4. ტყეკაფი გამოიყოფა ტყეკაფის ადგილმდებარეობის დათვალიერების, მერქნული რესურსის აღრიცხვის და ტყეკაფის მონიშვნის სამუშაოების საფუძველზე.

**მუხლი 11. დათვალიერების აქტი**

ტყეკაფის მონიშვნის სამუშაოების დაწყებამდე ტყეკაფის მომნიშნავი პირის მიერ ხდება ტყეკაფის ადგილმდებარეობის დათვალიერება, განისაზღვრება ტყეკაფის მონიშვნას დასაქვემდებარებელი საორიენტაციო ფართობები და დგება ტყეკაფის დათვალიერების აქტი N... დანართის შესაბამისად.

**მუხლი 12. ხე-ტყის აღრიცხვა**

1. ტყეკაფის მონიშვნის სამუშაოების დაწყებამდე ტყეკაფის მომნიშნავი პირის მიერ განისაზღვრება დასამზადებელი ხე-ტყის საორიენტაციო მოცულობა.

2.  ტყეკაფზე მოსაჭრელი ხე-ტყის მოცულობის დადგენა წარმოებს:

ა) ფართობის მიხედვით – პირწმინდა ჭრის განხორციელებისას. ხე-ტყის მოცულობა იანგარიშება სანიმუშო ფართობის მიხედვით, რომლის ოდენობა უნდა შეადგენდეს აღრიცხვას დაქვემდებარებული ფართობის არანაკლებ 5%-ს;

ბ) ჭრაში დანიშნული ხეების მოცულობის მიხედვით  (ძირობრივად) – სამეურნეო (გარდა პირწმინდა) და მოვლითი, ჭრების  განხორციელების დროს. აღრიცხვას ექვემდებარება 8 სმ და მეტი ტაქსაციური დიამეტრის ხეები. ხეები იდამღება ფესვის ყელთან მართვის ორგანოებთან შეთანხმებული იდენტიფიცირების დამღით, მდგრადი საღებავით ეწერება რიგითი ნომერი. ჭრაში დანიშნულ ხეებზე თვალთახედვის არეში (მიწის ზედაპირიდან დაახლოებით 1,5 მეტრამდე სიმაღლეზე) კეთდება მონიშვნა მკვეთრი ფერის საღებავით ან ჩამონათალი;

გ) ფართობის მიხედვით ან ძირობრივი აღრიცხვით - განსაკუთრებული დანიშნულებით ტყით სპეციალური სარგებლობის ფარგლებში ჭრის დროს.

დ) დამზადებული ხე-ტყის მასის მიხედვით – როდესაც აღსარიცხ ფართობზე მოსაჭრელი ხეების 75% და მეტ  რაოდენობას ტაქსაციური დიამეტრი 8 სმ-ზე ნაკლები აქვს (დაცული ტერიტორიების ფარგლებში არსებული ტყისთვის  - 12 სმ-ზე ნაკლები, გარდა სპეციალური ჭრებისა) და ბუჩქებისთვის, ამ შემთხვევაში განისაზღვრება მერქნული რესურსის საორიენტაციო მოცულობა. დამზადებული ხე-ტყის ოდენობა შემდგომში ზუსტდება ფაქტობრივად დამზადებული ხე-ტყის აზომვით. აღრიცხვის აღნიშნული სახე აგრეთვე გამოიყენება ძირნაყარი და ნახანძრალი ხე-ტყის აღრიცხვისას.

3. ტყის საზღვრის კორექტირებისთვის (ამორიცხვისთვის) გათვალისწინებულ ფართობზე მერქნული რესურსის წინასწარი აღრიცხვა წარმოებს „ტყის სტატუსის მინიჭების, შეწყვეტისა და ტყის საზღვრების დადგენისა და კორექტირების/შეცვლის შესახებ“  საქართველოს მთავრობის შესაბამისი დადგენილებით.

4. ტყეკაფზე ჭრაში დანიშნული ხეების აღრიცხვა ხორციელდება ხის სახეობების, დიამეტრებისა და შესაბამისი ხარისხების  მიხედვით. მართვის ორგანოს მიერ განხორციელებული სპეციალური ჭრის დროს ტყეკაფზე ჭრაში დანიშნული ხეების აღრიცხვა ხორციელდება, მხოლოდ, ხის სახეობებისა და დიამეტრების მიხედვით და მასზე არ ვრცელდება ამ მუხლის მე-7 პუნქტით დადგენილი მოთხოვნები.

5. ტყეკაფზე ჭრაში დასანიშნ სახეობათა  მოცულობების (მარაგის) განსაზღვრის მიზნით კორომის შემადგენლობაში შემავალი თითოეული მერქნიანი სახეობისთვის დგინდება სიმაღლის თანრიგი.

6. ჭრას დაქვემდებარებული     ხეების აღრიცხვა  წარმოებს  მათი ტაქსაციური დიამეტრის გაზომვით:  28 სანტიმეტრის დიამეტრის ჩათვლით - ორსანტიმეტრიანი სიმსხოს საფეხურებით, 28 სანტიმეტრზე მეტი დიამეტრის შემთხვევაში - ოთხსანტიმეტრიანი სიმსხოს საფეხურებით.

7. ხე-ტყის აღრიცხვა ხორციელდება ხის შემდეგი ხარისხების შესაბამისად:

ა) I ხარისხის ხეს მიეკუთვნება ხე, რომლის ღეროს სწორი ნაწილის (დაუზიანებელი, სწორი ღერო) სიგრძე შეადგენს 4 მეტრსა და მეტს;

ბ) II ხარისხის ხეს მიეკუთვნება ხე, რომლის ღეროს სწორი ნაწილის (დაუზიანებელი, სწორი ღერო) სიგრძე შეადგენს 4 მეტრზე ნაკლებს.

8. ხე-ტყის აღრიცხვის მასალების საფუძველზე დგება აღრიცხვის უწყისი, სადაც ხეების რაოდენობის შესახებ ინფორმაცია აისახება  სახეობების, დიამეტრების, ხარისხებისა და მოცულობის მიხედვით. აღნიშნული ინფორმაციის საფუძველზე დგება ჯამური უწყისი, რომელიც ტყითმოსარგებლის მიერ (გარდა ფიზიკური პირისა) აისახება მერქნული რესურსების მართვის  ელექტრონულ სისტემაში, მართვის ორგანოს მიერ აღნიშნულ სისტემაზე წვდომის უზრუნველყოფის საფუძველზე.

**მუხლი 13**.    **ტყეკაფის მონიშვნის წესი**

  1. ტყეკაფის მონიშვნისას აუცილებელია პირველ რიგში მოინიშნოს ფაუტი, ზეხმელი,                მავნებლებით დაზიანებული ხეები, თუ  პათოლოგიური გამოკვლევის საფუძველზე სხვა რამ არ არის დადგენილი. მეორე რიგში ინიშნება ხმობადი, გადაბერებული, მრუდეღეროიანი, თავღორი და ძირიდან განტოტილი ვარჯით ხეები.  ამასთან, „ევროპის ველური ბუნებისა და ბუნებრივი ჰაბიტატების დაცვის შესახებ“ კონვენციით დაცული სახეობებისა და ჰაბიტატების გავრცელების არელში ტყეკაფის მონიშვნისას, ჭრაში არ ინიშნება პირველ რიგში მოსანიშნი       ხეების რაოდენობის სულ მცირე 10%.

2. ტყეკაფის საზღვრები ექვემდებარება მომიჯნავე ტერიტორიისაგან საიდენტიფიკაციო ნიშნებით (ჭრაში დაუნიშნავ ხეებზე შესაბამისი წარწერა ან სირონის გაჭრა ან ბოძის ჩასმა) გამიჯვნას. იმიჯნება:

ა) პირწმინდა ჭრისთვის - სირონების გაჭრით, გარდა იმ გვერდებისა, რომლებიც შემოსაზღვრულია არსებული მიჯნებით (საკვარტალე სირონები, გზები, მდინარეები, უტყეო სივრცეები, არხები და სხვა.);

ბ) განსაკუთრებული დანიშნულებით ტყით სპეციალური სარგებლობის ფარგლებში სპეციალური სარგებლობის ჭრისთვის - გარე საზღვარზე არსებული ხეების შერჩევითი მონიშვნით (საღებავით), განსახორციელებელი პროექტით ან სხვა ტექ¬ნიკური დოკუმენტაციით განსაზღვრულ ტერიტორიაზე სრულად ან ეტაპობრივად;

გ) სამეურნეო ამორჩევითი და მოვლითი ჭრებისთვის – ტყეკაფის საწყისი წერტილის მყარი ორიენტირით მონიშვნით (ბოძზე ან ჭრას დაუქვემდებარებელ ზეზემდგომ ხეზე წარწერით, რომელზედაც აღნიშნული იქნება კვარტალი, უბანი, ტყეკაფის მონიშვნის წელი და ჭრის სახე).

3. ბარის ტყეებში პირწმინდა ჭრის ტყეკაფის ტერიტორია ძირითადად მოინიშნება სწორკუთხოვანი ფორმით. მთის ტყეებში ამორჩევითი და მოვლითი ჭრების ტყეკაფი მოინიშნება სატაქსაციო უბნის(ლიტერის) ფარგლებში. მოვლითი ჭრის სანიტარიული სახის ტყეკაფის მონიშვნა დასაშვებია კვარტალის ფარგლებში. განსაკუთრებული     სარგებლობის ფარგლებში განსაკუთრებული     სარგებლობის ჭრის ტყეკაფი მოინიშნება ასეთი მიზნების განხორციელების პროექტის ან სხვა ტექნიკური დოკუმენტაციით განსაზღვრულ ტერიტორიაზე სრულად ან ეტაპობრივად.

4.  პირწმინდა (გარდა განსაკუთრებული     სარგებლობის ჭრისა) და ჯგუფურ-ამორჩევითი ჭრების ტყეკაფის გამოყოფის დროს სათესლე ხეებზე 1,5 მ-მდე სიმაღლეზე საღებავით კეთდება „+“ ნიშანი. ტყეკაფის აღრიცხვის მასალებში დამატებით აღინიშნება სათესლე ხეების რაოდენობა.

5. ტყეკაფის მონიშვნისას კეთდება ტყეკაფის ადგილმდებარეობის ნახაზი (აბრისი) მასშტაბით 1:10000 ან 1:25000,  რომელზეც დაიტანება:

ა) კვარტალის ტერიტორიაზე ტყეკაფის კონფიგურაცია და ტყეკაფის საწყისი და საბოლოო წერტილის GPS კოორდინატები;

ბ) ტყეკაფამდე მისასვლელი არსებული სატყეო-სამეურნეო და მორსათრევი გზები;

გ) ხე-ტყის დატვირთვის ადგილი („დასატვირთვი ბაქანი“)  GPS კოორდინატის მითითებით;

6. ძირნაყარი ხე-ტყის დამზადებისას ტყეკაფი მომიჯნავე ტერიტორიისაგან საიდენტიფიკაციო ნიშნით არ გაიმიჯნება. ძირნაყარის ტერიტორია ფიქსირდება GPS კოორდინატებით. უკანონოდ მოჭრილ ხე-ტყეზე, რომელზეც მიმდინარეობს შესაბამისი სამართლებრივი პროცედურები,  ტყეკაფი არ გამოიყოფა. ძირნაყარი ხე-ტყის მოცულობა დგინდება საორიენტაციოდ, გარდა იმ შემთხვევისა, როდესაც ძირნაყარი წარმოდგენილია მრგვალი ხე-ტყის (მორის) სახით.

**მუხლი 14. საანგარიშო ტყეკაფი**

1. სამინისტრო ტყეთმოწყობის მასალების საფუძველზე, მართვის ორგანოს სამოქმედო ტერიტორიის მიხედვით, ტყით გრძელვადიანი სარგებლობის განსახორციელებლად ადგენს სამეურნეო ჭრით დასამზადებელი ხეტყის ყოველწლიურ შესაძლო ოპტიმალურ ოდენობას − საანგარიშო ტყეკაფს.

2. დასაშვებია სამინისტროს მიერ საანგარიშო ტყეკაფის გაზრდა ან შემცირება ტყეთმოწყობის მასალების, ტყის დაცვის რეჟიმის, კატეგორიისა და სხვა ისეთი პირობების შეცვლისას, რომლებიც გავლენას ახდენს ტყის მდგომარეობაზე.

3. სამეურნეო ჭრის საანგარიშო ტყეკაფის ოდენობის გადამეტება დაიშვება მხოლოდ წინა წელს აუთვისებელი ტყეკაფის ხარჯზე.

**მუხლი 15. ტყეკაფის მოქმედების ვადა**

1. ტყეკაფი მოქმედებს ორ წლამდე ვადით. ამ ვადის გასვლის შემდგომ ტყეკაფი უქმდება, იმის მიუხედავად, სრულად მოხდა მისი ათვისება, თუ არა. ტყეკაფის მოქმედების ვადის გაგრძელება დაუშვებელია.

2. ტყეკაფის ვადის გასვლის ან ვადის გასვლამდე ათვისების შემთხვევაში ტყეკაფი იხურება.

3. განსაკუთრებული  სარგებლობის ფარგლებში სპეციალური სარგებლობის ჭრები ხორციელდება სანებართვო დოკუმენტში მოცემულ ვადებში.

**მუხლი 16. ტყეკაფის პასპორტი**

1. ტყეკაფის გამოყოფის სამართლებრივ საფუძველს ქმნის ტყეკაფის პასპორტი, რომელიც გაიცემა ტყის მართვის ორგანოს მიერ.

2. ტყეკაფის პასპორტში აისახება შემდეგი ინფორმაცია:

ა) მართვის ორგანოს დასახელება, ტყითსარგებლობის საფუძველი (სანებართვო დოკუმენტის ნომერი და გაცემის თარიღი), ტყითმოსარგებლის რეკვიზიტები, ტყეკაფის GPS კოორდინატები, ტყეკაფის მონიშვნის მასალების წარდგენის თარიღი, ინფორმაცია ტყეკაფის მომნიშნავი პირების შესახებ (ფიზიკური პირის შემთხვევაში სახელი, გვარი,  პირადი ნომერი, იურიდიული პირის შემთხვევაში – დასახელება, საიდენტიფიკაციო ნომერი);

ბ) მონაცემები: სატყეო უბნის, სატყეოს, კვარტალის, სატაქსაციო უბნის (ლიტერის), ტყეკაფის ფართობის, კორომის შემადგენლობის, ხნოვანების, სიხშირის, ჭრის %, სიმაღლის თანრიგის, ფერდობის დაქანების/ექსპოზიციის, მოზარდ აღმონაცენის მდგომარეობის (საკმარისი, არასაკმარისი),  ჭრის სახის, მონიშნულ ხეთა რაოდენობის   შესახებ, ხოლო თუ ტყეკაფი გამოიყოფილია ძირნაყარი ხე-ტყის დამზადებისთვის ან  კვარტლის ფარგლებში, ასეთ შემთხვევაში მონაცემები სატაქსაციო უბნის, ტყეკაფის ფართობის, კორომის შემადგენლობის, ხნოვანების, სიხშირის, მოზარდ აღმონაცენის მდგომარეობის (საკმარისი, არასაკმარისი), ჭრის%-ის შესახებ არ ივსება);

გ) ხე-ტყის აღრიცხვის უწყისში არსებული მონაცემები ხეების რაოდენობის შესახებ;

დ) ტყეკაფის ათვისებაზე მართვის ორგანოს თანხმობის შემდეგ - ტყეკაფის გამოყოფის თარიღი და მოქმედების ვადა;

ე)       ტყეკაფის გაუქმების/დახურვის შემთხვევაში - ტყეკაფის      გაუქმების/დახურვის  თარიღი.

3. პასპორტი აისახება მერქნული რესურსების მართვის ელექტრონულ სისტემაში.

**მუხლი 17. ტყეკაფის მონიშვნის სამუშაოების შესრულებისას  გასათვალისწინებელი  მოთხოვნები**

1. ტყეკაფის მონიშვნის სამუშაოების შესრულებისას გათვალისწინებული უნდა იქნეს  ჭრების განხორციელების ნორმები.

2. სამეურნეო  ჭრები ხორციელდება სამეურნეო კატეგორიას  დაქვემდებარებულ ტყეში არსებული სოჭის, ნაძვის, ფიჭვის, წიფლის, რცხილის, ვერხვის, ჯაგრცხილას, მდგნალის, გლედიჩია, აკაციის, მურყანის (თხმელა) წმინდა და შერეულ კორომებში. ,

3. განსაკუთრებული დანიშნულებით ტყით სპეციალური სარგებლობის  ჭრები ხორციელდება ყველა ხნოვანების,        სიხშირისა და დაქანების კორომებში. ტყეკაფის აღრიცხვის უწყისში (დაანართი N .....) ხის  მოცულობის გაანგარიშების ჯამური მონაცემები შეიტანება  0,01 კუბ.მ სიზუსტით.

4.      ტყეკაფებზე მოსაჭრელი ხე-ტყის აღრიცხვის დოკუმენტების შეთანხმება მართვის  ორგანოს  მიერ ხდება თითოეულ ტყეკაფზე აღრიცხვის სამუშაოების დამთავრების შემდეგ.

5. მართვის ორგანოს მიერ მონიშნული ტყეკაფების გამოყოფა ხორციელდება შეთანხმების გარეშე.

**მუხლი 18.  ტყითმოსარგებლის მიმართ დადგენილი მოთხოვნები**

1. გამოყოფილი ტყეკაფის შემოწმებისას ტყეკაფის მონიშვნის სისწორეზე პასუხისმგებელია შესაბამისი ტყითმოსარგებლე. აღნიშნული ვალდებულების დარღვევა იწვევს საქართველოს კანონმდებლობით დადგენილ პასუხისმგებლობას.

2. ტყეკაფის აღრიცხვის არასრულყოფილი მასალების წარდგენისას და/ან ტყეკაფის აღრიცხვის უწყისში ტექნიკური ხარვეზების შემთხვევაში, ტყითმოსარგებლე ვალდებულია ტყეკაფის გამოყოფამდე წარუდგინოს მართვის ორგანოს ტყეკაფის აღრიცხვის სრულყოფილი (შესწორებული) მასალები.

3. თუ დადგენილების მე-19 მუხლის პირველი პუნქტით გათვალისიწნებული შემოწმების შედეგად დადგინდა, რომ ტყითმოსარგებლემ ტყეკაფი მონიშნა საქართველოს კანონმდებლობის დარღვევით, საქართველოს კანონმდებლობით განსაზღვრული პასუხისმგებლობის დაკისრება არ ათავისუფლებს მას კანონმდებლობით დადგენილი მოთხოვნების შესრულების ვალდებულებისაგან. ტყითმოსარგებლე ვალდებულია, მართვის ორგანოს მიერ მითითებულ გონივრულ ვადებში საქართველოს კანონმდებლობით დადგენილი წესით დააკორექტიროს (ხელახლა მონიშნოს) ტყეკაფი. ტყეკაფის ხელახლა გამოყოფამდე ჭრების დაწყება იკრძალება.

4. ტყეკაფის გაუქმების ან დახურვის შემთხვევაში ტყითმოსარგებლე ვალდებულია ტყეკაფის ტერიტორიის ფაქტობრივი მდგომარეობა შესაბამისობაში მოიყვანოს გაუქმების/დახურვის აქტებით დადგენილ მოთხოვნებთან.

**მუხლი 19. მართვის ორგანოს უფლებამოსილებები**

1. მართვის ორგანოს მიერ ხორციელდება ტყითმოსარგებლის მიერ წარდგენილი ტყეკაფის მონიშვნის მასალებისა და მის მიერ მერქნული რესურსების მართვის ელექტრონულ სისტემაში       ასახული შესაბამისი ინფორმაციის კამერალური შემოწმება. მათი შეუსაბამობის (გარდა მექანიკური შეცდომებისა, თუ აშკარაა, რომ სხვა რამ არ შეიძლებოდა ყოფილიყო ნაგულისხმევი) ან საქართველოს კანონმდებლობის მოთხოვნათა დარღვევების აღმოჩენის შემთხვევაში ხორციელდება მონიშნული ტყეკაფის შემოწმება დადგენილი წესით.

2. მართვის ორგანო უფლებამოსილია განახორციელოს მონიშნული ტყეკაფების შემოწმება შერჩევითი წესით. შემოწმებით შეიძლება დადგინდეს:

 ა) ფერდობის დაქანება, ხეთა დგომის სიხშირე (თვალზომით, საჭიროების შემთხვევაში შესაბამისი ხელსაწყოთი), ჭრაში დანიშნული ხეების სიმაღლის საშუალო თანრიგი, აღმონაცენ-მოზარდის რაოდენობა (განისაზღვრება ვიზუალურად);

ბ) ჭრაში დანიშნული ხეების ტაქსაციური დიამეტრის შესაბამისობა ტყეკაფის აღრიცხვის უწყისში ასახულ მონაცემებთან, რისთვისაც ტაქსაციური დიამეტრი აეზომება შერჩევით ჭრაში დანიშნული ხეების რაოდენობის არანაკლებ 20%-ს და აღნიშნული ხეებიდან საშუალო დიამეტირს სამ ხეზე ზუსტდება სიმაღლის თანრიგი.

3. ტყეკაფის გაუქმებიდან ან დახურვიდან არაუგვიანეს 12 თვისა მართვის ორგანო ახორციელებს ტყითმოსარგებლის მიერ ამ დებულების მე-18 მუხლის მე-4 პუნქტით დადგენილი მოთხოვნის შემოწმებას და ადგენს შემოწქმების აქტს. შეუსაბამობის დადგენის შემთხვევაში იწყება სამართალდარღვევის საქმის წარმოება საქართველოს კანონმდებლობით დადგენილი წესით და ვადებში.

4. მართვის ორგანოს მიერ ადმინისტრაციული წარმოების ფარგლებში საზედამხედველო უფლებამოსილების განხორციელებისას (კამერალური შემოწმების ან ადგილზე შემოწმების) დაშვებული შეცდომა არ ათავისუფლებს ტყითმოსარგებლეს სამართალდარღვევაზე ზედამხედველობის განმახორციელებელი ადმინისტრაციული ორგანოს მიერ გამოვლენილი სამართალდარღვევისათვის საქართველოს კანონმდებლობით დადგენილი პასუხისმგებლობისაგან.

5. ტყეკაფის გამოყოფის, დახურვისა და გაუქმების აქტების ფორმებს შესაბამისი ინდივიდუალური ადმინისტრაციულ‑სამართლებრივი აქტით ამტკიცებს მართვის ორგანო, აჭარის ავტონომიური რესპუბლიკის ტერიტორიის ფარგლებში - აჭარის ავტონომიური რესპუბლიკის გარემოს დაცვისა და ბუნებრივი რესურსების  სამმართველო.

**მუხლი 20. სპეციალური ტყითსარგებლობის განხორციელებისას ხე-ტყის ჭრის მიმართ დადგენილი მოთხოვნები**

1. საკურორტო, რეკრეაციული, სპორტული და სხვა კულტურულ-გამაჯანსაღებელი,  თევზის მეურნეობის ან/და სამონადირეო მეურნეობის მოწყობის, ცხოველთა თავშესაფრისა და სანაშენის მოწყობის, ელექტრონული საკომუნიკაციო ქსელების სახაზო ნაგებობის განთავსების, ასევე, სამეცნიერო-კვლევითი და სასწავლო მიზნით ტყითსარგებლობისას ტყითმოსარგებლის მიერ ხე-ტყის ჭრის აუცილებლობის წარმოშობისას წარდგენილ უნდა იქნეს ასეთი ჭრის აუცილებლობის დასაბუთება და ტყეკაფის აღრიცხვის მასალები (ამ წესის დანართი N... მიხედვით);

**2.** მართვის ორგანო უფლებამოსილია ტყითმოსარგებლეს მოსთხოვოს ჭრების ჩატარების გეგმაში ან/და განსახორციელებელ პროექტში ცვლილებების შეტანა, მათ შორის, ჭრების ჩატარების ადგილის, მოსაჭრელი მერქნიანი მცენარეების სახეობების, ან მოსაჭრელი მერქნის მოცულობის შეცვლა და/ან დაზუსტება,  ტყის დაცვის ინტერესებისა და ტყითსარგებლობის ვადის (ხანგრძლივობის) გათვალისწინებით.     .

3.      ჭრების განხორციელების შემთხვევაში, ტყითმოსარგებლე ვალდებულია, ერთჯერადად გადაიხადოს ჭრისათვის დადგენილი საკომპენსაციო საფასური, ხე-ტყის ჭრის განხორციელებამდე, ამ წესის დანართის N... ცხრილის შესაბამისად.

**თავი V**

**ხე-ტყის დამზადება**

**მუხლი 21. მართვის ორგანოს მიერ ხე-ტყის დამზადების უფლებამოსილება**

1. მართვის ორგანო ხეტყეს ამზადებს ტყის მდგრადი მართვის მიზნებიდან გამომდინარე, საკუთარი უფლებამოსილების ფარგლებში.

2. სამეურნეო ჭრა ხორციელდება მერქნის დამზადების  მიზნით, თუ უზრუნველყოფილია ტყის სასარგებლო ბუნებრივი თვისებებისთვის ზიანის მიუყენებლად მერქნის თანაბარი და უწყვეტი მოპოვების პირობები.

3. ხეტყის დამზადების სამართლებრივი საფუძველია მართვის ორგანოს მიერ გამოცემული ინდივიდუალურ-ადმინისტრაციული სამართლებრივი აქტი, რომელიც      განსაზღვრავს ჭრების ტერიტორიას, მოქმედების      ვადასა და მოსაჭრელი მერქნული რესურსის  სავარაუდო ოდენობას.

4. კერძო საკუთრების ტყეში სამეურნეო ჭრით ხეტყის დამზადების სამართლებრივი საფუძველია ტყის მესაკუთრის ან მართვის ორგანოს მიერ შედგენილი წერილობითი დოკუმენტი, რომელშიც მითითებულია შესასრულებელი სამუშაო და დასამზადებელი მერქნის მოცულობა.

5. მართვის ორგანოს მიერ ხე-ტყის დამზადება და ტრანსპორტირება ხორციელდება უშუალოდ ან შესაბამისი მომსახურების სახელმწიფო შესყიდვით.

6. მართვის ორგანოს მიერ დამზადებული მრგვალი ხე-ტყე (მორი) და /ან საშეშე მერქანი შემდგომი რეალიზაციის მიზნით, საწყობდება შესაბამისი მართვის ორგანოს მიერ გამოყოფილ სპეციალურ ადგილზე (მათ შორის საქმიან ეზოში).

7. მართვის ორგანო ამორჩევითი, პირწმინდა და მოვლითი ჭრით ხე-ტყის დამზადებას ახორციელებს შესაბამისი ჭრების მოთხოვნათა დაცვით.

**მუხლი 22. სამეურნეო  ჭრის  სახეები**

1. სამეურნეო  ჭრის სახეებია – პირწმინდა და ამორჩევითი (თანდათანობითი, ჯგუფურ-ამორჩევითი და ნებით ამორჩევითი) ჭრები. სამეურნეო ჭრები ტარდება მწიფე და მწიფეზე უხნესს ტყის კორომში. კორომში ძირითადად იჭრება მწიფეზე უხნესი ხეები, რაც ხელს უწყობს მის გაახალგაზრდავებას (გაჯანსაღებას).  ძირითადი მერქნიანი სახეობების (ჯიშების) სიმწიფის (ჭრის) ხნოვანებები განისაზღვრება დანართის N...  შესაბამისად.

2. პირწმინდა ჭრის ტყეკაფი მოინიშნება ტყის განსაზღვრული უბნის ტერიტორიაზე არსებული ხეების სახეობათა ერთდროული (პირწმინდა) მოჭრის მიზნით, გარდა 20 წლამდე ასაკის ხეებისა (გარდა ამონაყრითი ტყის შემთხვევისა) და ტარდება 10 ჰა-მდე ფართობზე საკვარტალე ქსელის გათვალისწინებით. ტყეკაფის მიმართულება ქარების საწინააღმდეგოა.

3. თანდათანობითი ჭრა არის ტყის განსაზღვრული უბნის ტერიტორიაზე ჭრების განხორციელება ხანგრძლივი პერიოდის  განმავლობაში (30–40 წელი) და გულისხმობს ამ პერიოდში  ტყის საბურველის თანდათანობით და თანაბრად შეთხელებას. თანდათანობითი ჭრა ხორციელდება შემდეგი პირობების დაცვით:

ა) ჭრა ხორციელდება  200 გრადუსამდე დაქანების ფერდობებზე. ჭრის ყოველი შემდეგი ჯერი ხორციელდება მხოლოდ ტყის საბურველის (ხეების ვარჯების ერთობლიობა) ქვეშ დამაკმაყოფილებელი რაოდენობის სასურველ მერქნიან სახეობათა მოზარდის (დანართი №3) არსებობისას. მოზარდის არასაკმარისი რაოდენობის შემთხვევაში ხორციელდება ბუნებრივი განახლების ხელშეწყობის ღონისძიებები. 0.7 და მეტი სიხშირის კორომებში ჭრა სამ ჯერად ტარდება. ჭრის პირველი ჯერის შემდეგ კორომის სიხშირე 0,5-ზე დაბლა არ დაიყვანება. ჭრის ინტენსივობა არ უნდა აღემატებოდეს კორომის საერთო მარაგის 25%-ს.

ბ) ჭრის მეორე ჯერი ხორციელდება 15-20 წლის შემდეგ. იჭრება მერქნის პირვანდელი (ჭრამდე არსებული) საერთო მარაგის 30-35%, კორომის სიხშირე 0.4-0.3-ზე დაბლა არ დაიყვანება.

გ) ჭრის მე-3 (ბოლო) ჯერი ხორციელდება 15-20 წლის შემდეგ და იჭრება 28 სმ და მეტი დიამეტრის ყველა ხე.

დ) 0.5-0.6 სიხშირის კორომებში ჭრა ხორციელდება ორ ჯერად. პირველ ჯერზე იჭრება საერთო მარაგის 30-40%. ჭრის მეორე (ბოლო) ჯერი ხორციელდება 15-20 წლის შემდეგ.

4. ჯგუფურ-ამორჩევითი ჭრა გულისხმობს 200-მდე დაქანების ფერდობების განსაზღვრული უბნის ტერიტორიაზე (ტყეკაფზე) ხანგრძლივი პერიოდის (30-40 წელი) განმავლობაში ამ უბნის ცალკეულ მცირე მონაკვეთებზე (ყალთაღებში, ფანჯრებში) პირწმინდა ჭრას. მცირე მონაკვეთების (ყალთაღების) შერჩევის და მათი გაფართოების ძირითადი პრინციპია ტყის განსაზღვრული უბნის ტერიტორიაზე მათი თანაბარი განაწილება და ტყის ბუნებრივი განახლებისათვის, ანუ, ტყის აღსადგენი ფართობის მთლიანი ან ნაწილობრივი შემოღობვის, ტყის აღმონაცენის ან/და ამონაყრის ძოვებისგან დაცვის, აგრეთვე შემოღობილ ფართობებზე ნიადაგის, ქვეტყისგან,  ტყის ნარჩენისაგან გაწმენდისათვის, ბალახისგან გასუფთავებისათვის, ასევე თვითმოთესვის ხელშეწყობის მიზნით ნიადაგის აჩიჩქვნის ღონისძიებებისათვის  მაქსიმალური ხელშეწყობა. ყალთაღების (ფანჯრების) გაგანიერებისას რგოლის სიგანე არ უნდა აღემატებოდეს ყალთაღის დიამეტრის მეოთხედს. ყალთაღების მოწყობისას და გაგანიერებისას თითოეულ ყალთაღში ან რგოლში დატოვებული უნდა იქნეს არანაკლებ 2 სათესლე ხე. ყალთაღების გაგანიერება ხორციელდება თესლმსხმოიარობის წელს. ჭრის დროს მოზარდის დაზიანების თავიდან აცილების მიზნით ხეების წაქცევა ხდება ტყის მოუჭრელი კედლის მიმართულებით.

5. ნებით ამორჩევითი ჭრა ხორციელდება:

ა) 0,3 და 0,4 სიხშირის კორომებში №3 დანართის შესაბამისად, გაბატონებული მერქნიან სახეობათა საკმარისი რაოდენობის მოზარდის არსებობისას. ჭრაში ინიშნება 28 სმ და მეტი ტაქსაციური დიამეტრის ყველა ხე (მათ შორის ზეხმელი, ხმობადი და ფუტურო ხეები).

ბ) 0,5 სიხშირის კორომებში ჭრა ინიშნება მხოლოდ იმ შემთხვევაში, თუ მერქნიან სახეობათა მოზარდი არის საკმარისი რაოდენობით, რომელიც ტყეკაფზე ტყის აღდგენას უზრუნველყოფს (№3დანართის გათვალისწინებით), 0,5 სიხშირის კორომებში იჭრება მარაგის 25%-მდე.

გ) 0,6 და ნაკლები სიხშირის მარადმწვანე ქვეტყიანმაყვლიან და გვიმრიან ტყის კორომებში ჭრა   არ ინიშნება (თუ მათი დაფარულობა 40%-ზე მეტია). აღნიშნულ კორომებში დასაშვებია ბუნებრივი განახლების ხელშეწყობის ღონისძიებების განხორციელება, რომელთა წინაპირობას შეადგენს განახლებისა და შემდგომ ჭრისათვის ტერიტორიის მომზადება ქვეტყის გამოხშირვით, ფანჯრული ან/და ზოლებრივი პირწმინდა მოჭრით, ჩატარებული ჭრებიდან 5 წლის შემდეგ საკმარისი მოზარდის არსებობის შემთხვევაში (№3 დანართის გათვალისწინებით) დასაშვებია ჭრის დანიშვნა;

დ)  0,6-0,7 სიხშირის კორომებში იჭრება არსებული მარაგის 20%-მდე, ხოლო 0.8 და მეტი სიხშირის კორომებში – არსებული მარაგის 30%-მდე (კორომის სიხშირის 0,3 ერთეულით დაწევით). 0,7 და მეტი სიხშირის კორომებში, მარადმწვანე ქვეტყის, მაყვლისა და გვიმრის არსებობის შემთხვევაში (თუ მათი დაფარულობა 40%-ზე მეტია) სიხშირე არ დაიყვანება 0,6-ზე დაბლა.“.

6. ნებით-ამორჩევითი ჭრის დროს 310-360-მდე დაქანების ფერდობებზე ჭრა დასაშვებია მხოლოდ 0,6 და მეტი სიხშირის კორომებში. ჭრის შედეგად კორომის სიხშირე არ შეიძლება დაყვანილ იქნას  0,5-ზე ქვევით. ხე-ტყის გამოზიდვა ტყეში სამანქანე გზამდე ხორციელდება მხოლოდ დაცურებით, საბაგირო ან საჰაერო ტრანსპორტის ან ცოცხალი გამწევი ძალის გამოყენებით. აღნიშნული დაქანების ფერდობზე არსებულ კორომში სამეურნეო ჭრით ხეტყის დამზადების სპეციალური მოთხოვნები დგინდება ტყის მართვის გეგმის საფუძველზე და მათი შესრულება სავალდებულოა.

7. თანდათანობით და ამორჩევით ჭრას დაქვემდებარებულ უბანზე (უბნებზე) საქონლის ძოვება იკრძალება ჭრის დაწყებამდე და ჭრის შემდეგ 5 წლის განმავლობაში, ხოლო პირწმინდა ჭრების დროს – ჭრის დასრულებიდან 5 წლის განმავლობაში. თანდათანობით და ამორჩევით ჭრას დაქვემდებარებულ უბანზე (უბნებზე) ჭრაში პირველ რიგში ინიშნება მწიფეზე უხნესი, ფაუტი, მრუდღეროიანი და ის ხეები, რომლებიც ხელს უშლის მოზარდის ზრდა-განვითარებას.

8.  თანდათანობითი და ჯგუფურ-ამორჩევითი ჭრისთვის გამოყოფილი ტყეკაფის ფართობი არ უნდა აღემატებოდეს 25 ჰ-ს ლიტერის  ფართობის ფარგლებში. ნებით-ამორჩევითი ჭრის დროს ტყეკაფის სიდიდე არ იზღუდება და განისაზღვრება ჭრისთვის დანიშნული  ლიტერის  ფართობის ფარგლებში.

9. კორომთა ხნოვანების, ფუნქციისა და მდგომარეობის გათვალისწინებით ხორციელდება მოვლითი ჭრა. მოვლითი ჭრის სახეებია სანიტარიული და სარეკონსტრუქციო ჭრები.

**მუხლი 23. მრგვალი ხე-ტყისთვის (მორისათვის) ხარისხის მინიჭება**

1. აუქციონის ან პირდაპირი მიყიდვის გზით გასაცემი მერქნული რესურსის გაცემამდე მართვის ორგანომ უნდა განახორციელოს მერქნული რესურსის დახარისხება სამასალედ (მორი) და საშეშედ.

2.  მრგვალი ხე-ტყისათვის (მორისათვის) ხარისხის მინიჭება ხორციელდება ამ წესის დანართის N... შესაბამისად, რაზეც დგება შესაბამისი აქტი. აქტის ფორმა მტკიცდება მართვის ორგანოს უფროსის ბრძანებით. მრგვალი ხე-ტყისათვის (მორისათვის) ხარისხის მინიჭების აქტში დეტალურად აღინიშნება:

ა. მერქნული რესურსის მიღების წყარო,

ბ. მასზე არსებული სპეციალური ფირნიშის ნომერი, ხოლო ახალი ფირნიშით მარკირების შემთხვევაში მისი ნომერი,

გ. წარმოშობის დოკუმენტის ნომერი, ხოლო ახალი დოკუმენტის გაცემის შემთხვევაში, მისი ნომერი,

დ. გამოწერის დრო (ასეთის არსებობის შემთხვევაში),

ე. მერქნული რესურსის მახასიათებლები (სახეობა, მოცულობა, წვრილი და მსხვილი თავის დიამეტრები), დახარისხების შედეგად მორისათვის მინიჭებული ხარისხი,

3. ამ მუხლის მე-2 პუნქტში მოცემულ შემთხვევაში, დასაშვებია დახარისხების შედეგად მიღებული მერქნული რესურსის მოცულობის სხვაობა დახარისხებამდე არსებულ მოცულობასთან შედარებით. მრგვალი ხე-ტყისათვის (მორისათვის) შესაბამისი ხარისხის მინიჭებისას მართვის ორგანო იყენებს სპეციალურ დამღას, რომელზეც რომაული ციფრებით ამოტვიფრულია შესაბამისი ხარისხის მაჩვენებელი.

4. მართვის ორგანო უფლებამოსილია, განახორციელოს მრგვალი ხე-ტყისათვის (მორისათვის) მინიჭებული ხარისხის ცვლილება ან საშეშე მერქნად დახარისხება, რაზეც ხელახლა დგება აქტი. აქტი უნდა შეიცავდეს დასაბუთებას ხარისხის შეცვლის  ან საშეშე მერქნად დახარისხების გამომწვევი მიზეზის შესახებ. საშეშე მერქნის დახარისხების აქტში აღინიშნება:

ა.  მერქნული რესურსის მიღების წყარო,

ბ. მასზე არსებული სპეციალური ფირნიშის ნომერი (დაკოტვრის შემდეგ სპეციალური ფირნიში ექვემდებარება გაუქმებას),

გ. წარმოშობის დოკუმენტის ნომერი, ხოლო ახალი დოკუმენტის გაცემის შემთვევაში მისი ნომერი

დ. გამოწერის დრო (ასეთის არსებობის შემთხვევაში.

ე. მერქნული რესურსის მახასიათებლები (სახეობა, მოცულობა).

5. ამ მუხლის მე-4 პუნქტში მოცემულ შემთხვევაში, დასაშვებია დახარისხების შედეგად მიღებული მერქნული რესურსის მოცულობის სხვაობა დახარისხებამდე არსებულ მოცულობასთან შედარებით.  საშეშე მერქნის დანიშნულებისამებრ გამოყენების შეუძლებლობის (უვარგისად აღიარების) შემთხვევაში მართვის ორგანო საქართველოს კანონმდებლობის შესაბამისად, ახდენს ამ ქონების ჩამოწერას.

**მუხლი 24. ტყის მერქნიან სახეობათა ბუნებრივი რესურსებით სარგებლობის მოსაკრებლის სხვადასხვა კატეგორიისთვის მიკუთვნება**

საქართველოს ტყეში ტყის მერქნიან სახეობათა ბუნებრივი რესურსებით სარგებლობის მოსაკრებლის სხვადასხვა კატეგორიისთვის მიკუთვნება ხდება ,,საქართველოს ტყეში და მის ფარგლებს გარეთ მერქნიან სახეობათა ბუნებრივი რესურსებით სარგებლობის მოსაკრებლის სხვადასხვა კატეგორიისთვის მიკუთვნების შესახებ“ დებულებით, რომელსაც ამტკიცებს საქართელოს მთავრობა.

**მუხლი 25. ხე-ტყის დამზადების განსაკუთრებული მოთხოვნები**

1. მთის ტყეებში მერქნის დამზადების სამუშაოების დამთავრების შემდეგ ნიადაგის მინერალიზებული (დამუშავებული) ზედაპირის სიდიდე, მორსათრევი გზების, დასატვირთი და სხვა მოედნების ჩათვლით, არ უნდა აღემატებოდეს ტყეკაფის ფართობის 15%-ს, ხოლო ჭრაში დაუნიშნავი ზრდის შეწყვეტით დაზიანებული 8 სმ და მეტი ტაქსაციური დიამეტრის ხეების ოდენობა არ უნდა აღემატებოდეს მოჭრილი ხეების რაოდენობის 10%-ს. ამ ოდენობის ფარგლებში დაზიანებული და მოპოვებული მერქნული რესურსი ჩაითვლება შესაბამისი ტყითმოსარგებლის ხე-ტყის დამზადების ნებართვით  განსაზღვრული ყოველწლიურად მოსაპოვებელი მერქნული რესურსის ოდენობის ფარგლებში.

2. ტყეკაფზე მერქნის დამზადების დაწყებამდე ტყითმოსარგებლის მიერ ხორციელდება ტყეკეფამდე მისასვლელი სატყეო გზებისა და მორსათრევების გაყვანა, დასატვირთი მოედნებისა და ხე-ტყის ზედა საწყობების მოწყობა ადგილებზე, სადაც არსებულ მოზარდს, ახალგაზრდა ხეებსა და ნიადაგს ნაკლები ზიანი მიადგება. მექანიზმების მოძრაობა დაიშვება მხოლოდ მორსათრევებზე. დაუშვებელია ტოტებშეუჭრელი ხეების მორთრევა. სატყეო-სამეურნეო გზების მიწის ვაკისის სიგანე შეადგენს არანაკლებ 4,5–6,5 მეტრისა, ხოლო სავალი ნაწილის სიგანე – არანაკლებ 3,0–5,5 მეტრისა, სატრაქტორო გამოზიდვისათვის სატყეო-სამეურნეო მორსათრევის სიგანეა ტრაქტორის სიგანეს დამატებული 2 მეტრი. მოსახვევებში დასაშვებია მიწის ვაკისის გაგანიერება და აუცილებლობის შემთხვევაში ასაქცევების მოწყობა. მოზარდისა და ჭრაში დაუნიშნავი ხეების შენარჩუნების მიზნით დასაშვებია დაკლაკნილი სათრევების მოწყობა. მკვეთრ მოსახვევებზე დასაშვებია მორსათრევების 10 მეტრამდე გაგანიერება.

3. დამზადებული მერქნის გამოზიდვისთვის საჰაერო კიდულ დანადგართა (საბაგირო გზა) ტრასების სიგანე არ უნდა აღემატებოდეს 15 მეტრს. 21 გრადუსი და მეტი დაქანების ფერდობებზე საჰაერო კიდულ დანადგართა მოწყობამ არ უნდა გამოიწვიოს ხე-ტყის ჭრა.

4. მერქნის დამზადებისას ცდომილება ფაქტობრივად დამზადებულ ხე-ტყესა და ტყეკაფის აღრიცხვის მასალებში არსებულ მონაცემებს (გარდა ძირნაყარი და ნახანძრალი ხე-ტყისა) შორის არ უნდა აღემატებოდეს 10%-ს.

5. ტყითმოსარგებლისთვის გამოყოფილ ტყეკაფამდე მისასვლელი სატყეო გზის მოსაწყობად შერჩეულ ფართობზე ხე-ტყის მოჭრისთვის შესაძლებელია  დადგენილი წესით  ტყეკაფის გამოყოფა გათვალისწინებული ყოველწლიურად მოსაპოვებელი მერქნული რესურსის ოდენობის ფარგლებში.

6. დაცულ ტერიტორიებზე, სსიპ − დაცული ტერიტორიების სააგენტოს მიერ „ტყის მოვლისა და აღდგენის წესის შესახებ” საქართველოს მთავრობის 2010 წლის 13 აგვისტოს №241 დადგენილებით დამტკიცებული წესის მე-12 მუხლით გათვალისწინებულ შემთხვევაში განხორციელებული მოვლითი ჭრების, ტყიდან ამორიცხულ ტერიტორიაზე განხორციელებული ჭრებისა და შედეგად მოპოვებული მერქნული რესურსი სახეობების მიხედვით საწყობდება მართვის ორგანოს მიერ მითითებულ ტერიტორიაზე და მისი მართვის ორგანოსთვის გადაცემა ხდება ჭრის განხორციელების უფლების მქონე პირსა და მართვის ორგანოს შორის გაფორმებული მიღება-ჩაბარების აქტით. მართვის ორგანოს მიერ აღნიშნული რესურსის დახარისხება ხორციელდება ამ წესის შესაბამისად. მართვის ორგანო უფლებამოსილია, მერქნული რესურსის დახარისხება განახორციელოს ხე-ტყის დამზადების ადგილას, მის ტრანსპორტირებამდე. მართვის ორგანოს მიერ ამ რესურსის ადგილზე დახარისხების შემთხვევაში ჭრის განხორციელების უფლების მქონე პირი ახორციელებს I ხარისხის მერქნული რესურსის დაუკოტრავი სახით, ხოლო II ხარისხის შემთხვევაში-დაკოტრილი სახით ტრანსპორტირებას დასაწყობების ადგილამდე. მერქნული რესურსის ტრანსპორტირება და დასაწყობება ხორცილდება ფაქტობრივად ჩატარებული ჭრების მიხედვით, ეტაპობრივად, მოჭრიდან ათი დღის ვადაში. ასეთი წესით დამზადებულ მერქანს მართვის ორგანო გასცემს ელექტრონული აუქციონის მეშვეობით ან მის გარეშე, ამ წესის 39-ე მუხლით დადგენილი წესით.

7. ტყის საზღვრის კორექტირებისათვის (ამორიცხვისათვის) გათვალისწინებულ ფართობზე მერქნული რესურსის წინასწარი აღრიცხვა ხორციელდება დანართ №12-ის შესაბამისად.8. აჭარის ავტონომიური რესპუბლიკის ტერიტორიის ფარგლებში  ტყიდან ამორიცხულ ტერიტორიაზე განხორციელებული ჭრებისა და განსაკუთრებული დანიშნულებით სპეციალური სარგებლობის ფარგლებში სპეციალური ჭრების შედეგად მოპოვებული მერქნული რესურსი დაუკოტრავი სახით, სახეობების მიხედვით, საწყობდება აჭარის სატყეო სააგენტოს მიერ მითითებულ ტერიტორიაზე და მისი აჭარის სატყეო სააგენტოსათვის გადაცემა ხდება აჭარის ავტონომიური რესპუბლიკის ტერიტორიის ფარგლებში ამორიცხულ ფართობზე ჭრის ან განსაკუთრებული დანიშნულებით სპეციალური სარგებლობის ფარგლებში სპეციალური სარგებლობის ჭრის განხორციელების უფლების მქონე პირსა და აჭარის სატყეო სააგენტოს შორის გაფორმებული მიღება-ჩაბარების აქტით. აჭარის სატყეო სააგენტოს მიერ აღნიშნული დაუკოტრავი მერქნული რესურსის საშეშე მერქნად დახარისხება ხორციელდება ამ ხე-ტყის დასურათებისა და შესაბამისი აქტის შედგენის შემდგომ. ასეთი წესით დამზადებული მერქანი, ასევე აჭარის სატყეო სააგენტოს მიერ განხორციელებული მოვლითი ჭრებითა და აჭარის სატყეო სააგენტოს მიერ სპეციალური ჭრების შედეგად მიღებული მერქნული რესურსი აჭარის სატყეო სააგენტოს მიერ გაიცემა ელექტრონული აუქციონის მეშვეობით ან მის გარეშე, აჭარის ავტონომიური რესპუბლიკის მთავრობის გადაწყვეტილებით, არაკომერციული მიზნით მოსახლეობის, საბიუჯეტო ორგანიზაციების, საჯარო სამართლის იურიდიული პირების (მათ შორის, საქართველოს კონსტიტუციური შეთანხმებით აღიარებული საჯარო სამართლის იურიდიული პირის), თვითმმართველი ერთეულების მიერ დაფუძნებული არასამეწარმეო (არაკომერციული) იურიდიული პირების ხე-ტყით უზრუნველსაყოფად. ტყის საზღვრის კორექტირებისათვის (ამორიცხვისათვის) გათვალისწინებულ ფართობზე მერქნული რესურსის წინასწარი აღრიცხვა ხორციელდება დანართ №-ის შესაბამისად.

9. განსაკუთრებული სარგებლობის ფარგლებში სპეციალური სარგებლობის ფარგლებში სპეციალური სარგებლობის ჭრის, ასევე ტყიდან ამორიცხულ ტერიტორიაზე ჭრების განხორციელებისას, თუ რელიეფი არ იძლევა საშუალებას, რომ მოჭრილი მერქნული რესურსი გამოტანილ და დასაწყობებულ იქნეს მართვის ორგანოს მიერ მითითებულ ტერიტორიაზე, ან/და თუ რესურსს გაუვიდა გამოზიდვის ვადა,  ჭრის განმახორციელებელი ვალდებულია, მართვის ორგანოს მიერ მითითებულ ანგარიშზე ჩარიცხოს: კომპენსაციის სახით, 1 მ3 მერქნულ რესურსზე 3 ლარი (დღგ-ის ჩათვლით) და ამ წესის N... დანართის N... ცხრილით დადგენილი თანხა, საიდანაც მართვის ორგანო უზრუნველყოფს ადგილობრივი თვითმმართველი ერთეულის ბიუჯეტში „ბუნებრივი რესურსებით სარგებლობისათვის მოსაკრებლების შესახებ” საქართველოს კანონის მე-5 მუხლის მე-2 პუნქტში მოყვანილი ცხრილის ტყის მერქნიან სახეობათა შესაბამისი ჯგუფის პირველი კატეგორიისათვის დადგენილი მოსაკრებლის გადარიცხვას, კომპენსაციის სახით, 1 მ3 მერქნულ რესურსზე 3 ლარის (დღგ-ის ჩათვლით) საკუთარ ანგარიშზე ასახვას, ხოლო დარჩენილი თანხის სახელმწიფო ბიუჯეტში გადარიცხვას.

10. აჭარის ავტონომიური რესპუბლიკის ტერიტორიაზე განსაკუთრებული სარგებლობის ფარგლებში სპეციალური ჭრის, ასევე ტყიდან ამორიცხულ ტერიტორიაზე ჭრების განხორციელებისას, თუ რელიეფი არ იძლევა საშუალებას, რომ მოჭრილი მერქნული რესურსი გამოტანილ და დასაწყობებულ იქნეს აჭარის სატყეო სააგენტოს მიერ მითითებულ ტერიტორიაზე, ჭრის განმახორციელებელი ვალდებულია, აჭარის სატყეო სააგენტოს მიერ მითითებულ ანგარიშზე ჩარიცხოს: კომპენსაციის სახით, 1 (ერთი) კუბ. მ მერქნულ რესურსზე 3 ლარი (დღგ-ის ჩათვლით) და ამ წესის № დანართის № ცხრილით დადგენილი თანხა, საიდანაც აჭარის სატყეო სააგენტო უზრუნველყოფს კომპენსაციის სახით, 1 მ3 მერქნულ რესურსზე 3 ლარის (დღგ-ის ჩათვლით) საკუთარ ანგარიშზე ასახვას, აჭარის ავტონომიური რესპუბლიკის რესპუბლიკურ ბიუჯეტში – „ბუნებრივი რესურსებით სარგებლობისათვის მოსაკრებლების შესახებ” საქართველოს კანონის მე-5 მუხლის მე-2 პუნქტში მოყვანილი ცხრილის ტყის მერქნიან სახეობათა შესაბამისი ჯგუფის პირველი კატეგორიისათვის დადგენილი მოსაკრებლისა და დარჩენილი თანხის გადარიცხვას.

11. დაუშვებელია ტყეკაფში ხის ჭრის დროს ჭრაში დაუნიშნავი ფესვის ყელზე 12 სმ და მეტი დიამეტრის მქონე ხეების წაქცევა ან ღეროს გადატეხვა ტყეკაფში მონიშნული მოჭრილი ხეების 10%-ზე მეტი ოდენობით, ხოლო ამ ოდენობის ფარგლებში დაზიანებული და მოპოვებული მერქნული რესურსი ჩაითვლება ყოველწლიურად მოსაპოვებელი მერქნული რესურსის ოდენობის ფარგლებში.

12. ტყითმოსარგებლისათვის გამოყოფილ ტყეკაფამდე მისასვლელი სატყეო გზის მოსაწყობად შერჩეულ ფართობზე ხე-ტყის მოჭრის აუცილებლობის შემთხვევაში შესაძლებელია  განსაკუთრებული დანიშნულებით ტყით სპეციალური სარგებელობა (მათ შორის, განსაკუთრებული დანიშნულებით სპეციალური სარგებლობის ფარგლებში სპეციალური სარგებლობის ჭრის განხორციელება).

13. ტყეკაფამდე მისასვლელი სატყეო გზის მოწყობისთვის დადგენილი წესით ტყეკაფის გამოყოფისას ტყითმოსარგებლის მიერ ხორციელდება მოსაჭრელი ხეების  ძირობრივად მონიშვნა, ტყეკაფის მონიშვნის მასალების შესაბამისი მართვის ორგანოსათვის გადაცემა და ტყეკაფის გამოყოფა დადგენილი წესით. ტყეკაფის მონიშვნამდე ტყითმოსარგებლე ვალდებულია შესაბამის მართვის ორგანოს ტყეკაფამდე მისასვლელი სატყეო გზის მიმართულების შესათანხმებლად ტყეკაფის ადგილმდებარეობის მითითებით წარუდგინოს:

ა) ტყეკაფამდე მისასვლელი სატყეო გზის შერჩეული ფართობის დაზუსტებული აზომვითი ნახაზი UTM კოორდინატთა სისტემაში, რომელიც დამოწმებული უნდა იყოს აზომვითი ნახაზის შემსრულებელი პირის მიერ (ამასთან, წარმოდგენილი უნდა იქნეს დაზუსტებული აზომვითი ნახაზის Shp-ფაილი ელექტრონული ვერსია UTM კოორდინატთა სისტემაში);

ბ) ინფორმაცია  შერჩეულ ფართობზე წითელი ნუსხით დაცულ მერქნიან მცენარეთა სახეობების არსებობის შესახებ;

გ) მოთხოვნის შემთხვევაში, ინფორმაცია შერჩეულ ფართობზე არსებული ტყის სატაქსაციო მონაცემების შესახებ.

14. ტყიდან ტერიტორიის ამორიცხვამდე  ამ ტერიტორიაზე არსებული მერქნული რესურსის წინასწარი  აღრიცხვის მომსახურების საფასურს იხდის ამორიცხვის ინიციატორი.

15. სამეურნეო ასევე, მოვლითი ჭრების ჩატარების მიზნით, მართვის ორგანოს მიერ ან/და მასთან შეთანხმებით სხვა პირის მიერ ტყეკაფამდე მისასვლელი სატყეო გზის მოწყობისას, რეაბილიტაციისას ან/და მოვლისას ჭრები ხორციელდება მართვის ორგანოს გადაწყვეტილებით, ტყის ტერიტორიაზე, 30 გრადუსამდე დაქანების ფერდობებზე (გარდა, დაცული ტერიტორიების იმ კატეგორიებისა და ზონებისა, სადაც კანონმდებლობით აკრძალულია ტყითსარგებლობა). ამ პუნქტით განსაზღვრულ შემთხვევაზე ამ წესის განსაკუთრებული დანიშნულებით სპეციალურ ტყითსარგებლობასთან დაკავშირებული  მოთხოვნები არ ვრცელდება.

16. სამეურნეო ჭრების ჩატარების მიზნით, მართვის ორგანოს მიერ ან/და მასთან შეთანხმებით სხვა პირის მიერ ტყეკაფამდე მისასვლელი სატყეო გზის მოწყობისას, რეაბილიტაციისას ან/და მოვლისას „საქართველოს „წითელი ნუსხისა“ და „წითელი წიგნის“ შესახებ“ საქართველოს კანონით გათვალისწინებული ველური მცენარეების ან მათი ნაწილების ბუნებრივი გარემოდან ამოღება და ზემოაღნიშნული საქმიანობა ტყის ტერიტორიის 30 გრადუსზე მეტი დაქანების ფერდობებზე ხორციელდება კანონმდებლობით დადგენილი წესით. ასეთ შემთხვევაში, განსაკუთრებული დანიშნულებით სპეციალური ტყითსარგებლობის წერილობითი ხელშეკრულება არ იდება.

17. ამ მუხლის მე-16  და მე-19 პუნქტებით დადგენილი წესით მოპოვებული მერქნული რესურსის გაცემა ხდება ამავე მუხლის მე-6 და მე-8 პუნქტებით დადგენილი წესით.

18. ამ მუხლის მე-16 და მე-19  პუნქტებით დადგენილი წესით დაცულ ტერიტორიებზე მოსაპოვებელი მერქნული რესურსი აღირიცხება და გაიცემა სამეურნეო ჭრით.

19. დაცულ ტერიტორიებზე სსიპ − დაცული ტერიტორიების სააგენტოს მიერ „ტყის მოვლისა და აღდგენის წესის შესახებ“ საქართველოს მთავრობის 2010 წლის 13 აგვისტოს №241 დადგენილებით დამტკიცებული წესის მე-12 მუხლით გათვალისწინებულ შემთხვევაში განხორციელებული მოვლითი ღონისძიებების ფარგლებში, ამ მუხლის მე-17 და მე-18 პუნქტებით დადგენილი წესით, დაცულ ტერიტორიებზე მოსაპოვებელი მერქნული რესურსის გაცემა ხდება ამავე მუხლის მე-6 პუნქტით დადგენილი წესით.

**მუხლი  26. ჭრის შედეგად მიღებული ნარჩენის განთავსება**

1. ადგილობრივი პირობების გათვალისწინებით ჭრის შედეგად მიღებული ნარჩენის განთავსება წარმოებს:

ა) ნარჩენის დაწყობით მორსათრევ ბილიკებზე ტყეკაფის ათვისების შემდეგ ეროზიისაგან დაცვის მიზნით;

ბ) შეშად გამოუსადეგარი ტოტების ხურგებად (სიმაღლე არ უნდა აღემატებოდეს 1 მეტრს, დაწყობით);

გ) ნარჩენის ფართობებზე თანაბრად გაბნევით;

2. მართვის ორგანო უფლებამოსილია პირადი მოთხოვნილების დასაკმოფილებლად ნარჩენი უფასოდ გასცეს მოსახლეობაზე.

3. ენტომომავნებლების და ფიტოდაავადებების გავრცელების აღკვეთის მიზნით დასაშვებია ნარჩენების დაწვა ხანძრის გავრცელების უსაფრთხოების ნორმების დაცვით;

4. ამ მუხლის პირველი პუნქტით გათვალისწინებული ნარჩენების განთავსება მართვის ორგანოს მითითებით ხორციელდება ტყეკაფზე ან ტყეკაფის გარეთ, ხე-ტყის დამზადების ეტაპობრივად გამოზიდვის დამთავრებისთანავე, მაგრამ არა უგვიანეს ხე-ტყის დამზადების დასრულებამდე. ხე-ტყის ნარჩენის განთვასება უნდა განხორციელდეს ტყეკაფის არასწორად გამოყოფის, ასევე ლიცენზიის, ან/და კონკრეტული ტყეკაფის მოქმედების ვადის გასვლის გამო ტყეკაფის გაუქმების შემთხვევაშიც.

5.  ჭრის შედეგად მიღებული ნარჩენების განთავსება ხორციელდება ტყეკაფზე ან ტყეკაფის გარეთ, ტექნიკური (ფაქტობრივი) შესაძლებლობის ფარგლებში,  იმ პირობით, რომ იგი ხელს არ შეუშლის ტყეკაფის შემდგომი ათვისების პროცესს. ასეთ შემთხვევაში, ნარჩენების განთავსების ვალდებულების შესრულების ვადა არ შეიძლება გასცდეს ტყეკაფის დახურვის ან გაუქმების ვადას.

6. განთავსების მეთოდს არჩევს მართვის ორგანო. ნარჩენების განთავსებით მაქსიმალურად უნდა შეიზღუდოს ფერდობებზე ეროზიის კერების წარმოშობა.

7. ნარჩენების განთავსების ადგილიდან ხე-ტყის ნარჩენის დაინტერესებული პირებისთვის საკუთრებაში გადაცემა დასაშვებია აუქციონის წესით. ხე-ტყის ნარჩენის ათვისება ხორციელდება ტყეკაფის გამოყოფის გარეშე. ასათვისებელი ხე-ტყის ნარჩენის მოცულობა დგინდება წინასწარ საორიენტაციოდ, ხოლო ფაქტობრივად ათვისებული ხე-ტყის ნარჩენის მოცულობა დაანგარიშდება ამ წესის დანართით N… დამტკიცებული მეთოდოლოგიის მიხედვით. ტრანსპორტირების დაწყებამდე დაინტერესებული პირი ვალდებულია, ნარჩენი ადგილზე დააქუცმაცოს სათანადო ტექნოლოგიის გამოყენებით. მას ასევე, უფლება აქვს ნარჩენი გაიტანოს დაუქუცმაცებელი სახითაც. გადახდილი საფასური წარმოადგენს მართვის ორგანოს დაფინანსების წყაროს.  ხე-ტყის ნარჩენის ტრანსპორტირება ხორციელდება ხე-ტყის წარმოშობის დოკუმენტის საფუძველზე.

8. მართვის ორგანო უფლებამოსილია, თვითონ უზრუნველყოს ხე-ტყის ნარჩენის ტყიდან გამოტანა  დაქუცმაცებული ან დაუქუცმაცებელი სახით და დასაწყობება მის მიერ გამოყოფილ ადგილას, შემდგომში აუქციონით გაცემის მიზნით.

9. ნარჩენების განთავსების ფორმის შერჩევისას გათვალიწინებული უნდა იქნეს, რომ ნარჩენის განთავსებამ (გაბნევამ, ან მორსათრევ ბილიკზე მისმა დაწყობამ) ხანძრის გაჩენის შემთხვევაში არ გამოიწვიოს დაბლითი ხანძარით ცეცხლის სტიქიური გავრცელების პროვოცირება.

10. დაცულ ტყეში  ძირნაყარი ხე-ტყის გაცემისას არ გაიცემა ის ძირბნაყარი ხე-ტყე, რომლებიც წარმოადგენენ „ევროპის ველური ბუნებისა და ბუნებრივი ჰაბიტატების დაცვის შესახებ“ კონვენციით დაცული სახეობებისა და ჰაბიტატების საცხოვრებელ გარემოს.

11.  ბილიკების მოწყობის მიზნით  ტყის მართვაზე უფლებამოსილ ორგანოს უფლება აქვს გამოიყენოს ტყეში არსებული მერქნული რესურსი მ.შ. ძირნაყარი ხე-ტყე რაზედაც დგება შესაბამისი აქტი.

**თავი VI. ტყის არამერქნული რესურსების, მერქნიანი მცენარეების პროდუქტებისა და ხის მეორეხარისხოვანი მასალების დამზადება**

**მუხლი 27. ტყის არამერქნული რესურსებით, მერქნიანი მცენარეების პროდუქტებითა და ხის მეორეხარისხოვანი მასალებით სარგებლობის მიზნები**

1. ტყის არამერქნული რესურსების, მერქნიანი მცენარეების პროდუქტებისა და ხის მეორეხარისხოვანი მასალების დამზადების მიზნით ტყით სპეციალური სარგებლობა ხორციელდება ამ წესით, მართვის ორგანოს მიერ ტყის მართვის მიზნებიდან გამომდინარე, ან ტყით სპეციალური სარგებლობით დაინტერესებული სხვა იურიდიული პირისთვის შესაბამისი უფლების  მინიჭებით (სპეციალურია ტყითსარგებლობა, რომელიც რესურსის მოპოვების ან გამოყენების ოდენობით (მასშტაბებით) სცდება ტყით საერთო სარგებლობის ხასიათს და ატარებს მოგების (კომერციულ), ან სხვა სახის არაპირადი სარგებლის მიღების სახეს).

2. ტყის არამერქნული რესურსების, მერქნიანი მცენარეების პროდუქტებისა და ხის მეორეხარისხოვანი მასალების დამზადების მიზნით ტყითსარგებლობა გულისხმობს რესურსების ხელმისაწვდომობას კომერციული მიზნით;

3. ტყითსარგებლობის მიზანი არ უნდა ეწინააღმდეგებოდეს ტყის მდგრადი  მართვის ინტერესებს. ტყის მდგრადი მართვა ეფუძნება შესაბამის ინდიკატორებს, სტანდარტებსა და სხვა განმსაზღვრელ მაჩვენებლებს.

**მუხლი 28. ტყის არამერქნული რესურსების, მერქნიანი მცენარეების პროდუქტებისა და ხის მეორეხარისხოვანი მასალების დამზადების უფლებამოსილების საფუძვლები**

1. ტყის არამერქნული რესურსების, მერქნიანი მცენარეების პროდუქტებისა და ხის მეორეხარისხოვანი მასალების დამზადების მიზნით ადმინისტრაციული წარმოება იწყება ტყით სპეციალური სარგებლობით დაინტერესებული პირის განცხადების საფუძველზე ან მართვის ორგანოს ინიციატივით.

2. ტყის არამერქნული რესურსების, მერქნიანი მცენარეების პროდუქტებისა და ხის მეორეხარისხოვანი მასალების დამზადების მიზნით ტყითსარგებლობის განსახორციელებლად ტყის ფართობს შეარჩევს მართვის ორგანო ტყის მართვის გეგმის ან/და წლიური სამოქმედო გეგმის საფუძველზე.  გადაწყვეტილება უნდა მოიცავდეს ინფორმაციას:

ა) ფართობისა და მისი საზღვრების შესახებ (საკადასტრო აზომვითი ნახაზი);

ბ) მდებარეობის (სატყეო, კვარტალი, ლიტერი, სიმაღლე ზღვის დონიდან, დაქანება, ექსპოზიცია და სხვა) შესახებ;

გ) არსებული და მოსაწყობი გზებისა და სხვა ინფრასტრუქტურის შესახებ;

დ) მცენარეთა სახეობების ტაქსაციური მონაცემების შესახებ;

3. მართვის ორგანოს მიერ არამერქნული რესურსების, მერქნიანი მცენარეების პროდუქტებისა და ხის მეორეხარისხოვანი მასალების დამზადების შესახებ ინდივიდუალური ადმინისტრაციულ-სამართებლივი აქტი  არის სამართლებრივი საფუძველი ტყის ტერიტორიაზე შესაბამისი საქმიანობის განხორციელებისათვის.

**მუხლი 29. ტყის მერქნიანი მცენარეების პროდუქტების დამზადება**

 მართვის ორგანო უფლებამოსილია, მის მართვას დაქვემდებარებულ ტერიტორიაზე უზრუნველყოს ტყის მერქნიანი მცენარეების პროდუქტების დამზადება და დასაწყობება მის მიერ გამოყოფილ ადგილას, შემდგომში მისი რეალიზაციის მიზნით. აღნიშნულ რესურსს მართვის ორგანო გასცემს ელექტრონული აუქციონის გზით, ამავე წესის მე-16 თავით დადგენილი წესით.

**თავი VII**

**საკურორტო, რეკრეაციული, სპორტული და სხვა კულტურულ-გამაჯანსაღებელი (შემდგომში – რეკრეაციული) მიზნით ტყით სპეციალური სარგებლობა**

**მუხლი 30. რეკრეაციული მიზნით ტყით სპეციალური სარგებლობის მიზნები**

1. რეკრეაციული ტყითსარგებლობა გულისხმობს დასვენების, ფიზიკური გაჯანსაღებისა და სხვა მსგავსი მიზნებისათვის ტყის ფართობის გამოყენებას შესაბამისი შენობა-ნაგებობების, მათ შორის, კვების ობიექტებისა და დამხმარე სათავსების აშენებით, მოწყობილობებისა და სპორტული ინვენტარის დამონტაჟებით, სასეირნო ბილიკებისა და გადასახედების და, ასევევ სხვა შესაბამისი ინფრასტრუქტურის მოწყობით.

2.  რეკრეაციული ტყითსარგებლობის უფლების მაძიებელს არ ათავისუფლებს შესაბამისი ინფრასტრუქტურის მოწყობისათვის საქართველოს კანონმდებლობით დადგენილი ნებართვის მოპოვების ვალდებულებისაგან.

**მუხლი 31. რეკრეაციული ტყითსარგებლობის უფლების მოპოვების საფუძველი**

1. რეკრეაციული მიზნით ტყით სპეციალური სარგებლობის განსახორციელებლად ტყის ფართობით სარგებლობასთან დაკავშირებული ადმინისტრაციული წარმოება იწყება ტყით სპეციალური სარგებლობით დაინტერესებული პირის განცხადების საფუძველზე ან ტყის მართვის ორგანოს ინიციატივით.

2. რეკრეაციული ტყითსარგებლობისათვის ტყის მართვის ორგანოს მიერ ან ტყით სპეციალური სარგებლობით დაინტერესებული პირის ინიციატივით ფართობის შერჩევა ხდება  ტყის ფართობებზე, ტყის მართვის გეგმის ან/და წლიური სამოქმედო გეგმის ან სპეციალური გამოკვლევის საფუძველზე. შესაბამის გადაწყვეტილებაში მოცემული უნდა იყოს:

ა) ტყის ფართობისა და მისი საზღვრების შესახებ ინფორმაცია (საკადასტრო აზომვითი ნახაზი);

ბ) ტყის ფართობის მდებარეობის (სატყეო, კვარტალი, ლიტერი, სიმაღლე ზღვის დონიდან, დაქანება, ექსპოზიცია და სხვა) შესახებ ინფორმაცია;

გ) ტყის ფართობზე არსებული და მოსაწყობი გზებისა და სხვა ინფრასტრუქტურის შესახებ ინფორმაცია;

დ) ტყის ფართობზე არსებული მცენარეთა სახეობების ტაქსაციური მონაცემების შესახებ ინფორმაცია;

ზ) ინფორმაცია  შერჩეულ ფართობზე წითელი ნუსხით დაცულ მერქნიან მცენარეთა სახეობების არსებობის შესახებ;

ე) შერჩეული ტყის ფართობის მიმდებარე ტერიტორიების ზოგადი დახასიათება.

3. რეკრეაციული მიზნით ტყითსარგებლობით დაინტერესებულმა პირმა მართვის ორგანოში უნდა წარადგინოს ტერიტორიის განვითარების გეგმა, იმ აუცილებელი პირობის გათვალისწინებით, რომ საჭირო ინფრასტრუქტურული შენობა-ნაგებობებანი ეწყობა ტყით დაუფარავ ფართობზე, ტყითსარგებლობამ არ უნდა გამოიწვიოს ხეების დაზიანება, შენარჩუნებული უნდა იქნეს ბუნებრივი ლანდშაფტი, ცხოველთა და მცენარეული სამყაროს ობიექტები, ზედაპიურლი წყლის ობიექტები.

4. მართვის ორგანო უფლებამოსილია, ტყის რეკრეაციული პოტენციალის რაციონალურად გამოყენების უზრუნველსაყოფად, ბუნებრივ გარემოში რეკრეაციის, ჯანმრთელობის დაცვისა და ტურიზმისათვის ხელსაყრელი პირობების შესაქმნელად, უზრუნველყოს ტყის განსაზღვრულ ტერიტორიებზე შესაბამისი ინფრასტრუქტურის (ბილიკები, გზამკვლევები, დროებითი ნაგებობები და სხვ.) განვითარება.

5. ამ მუხლის პირველ ნაწილში აღნიშნული ინფრასტრუქტურული პროექტის განხორციელება შესაძლებელია, უზრუნველყოფილ იქნეს სხვა ფიზიკური ან იურიდიული პირის მიერ, მართვის ორგანოსთან შეთანხმებით, ხოლო პროექტის დასრულების შედეგად მოწყობილი ინფრასტრუქტურა სამართავად გადაეცემა მართვის ორგანოს.

6. მართვის ორგანო ასევე უფლებამოსილია, სახელმწიფო ტყის ფართობი, მასზე არსებული ტურისტული ინფრასტრუქტურით, დროებით სარგებლობაში გასცეს ამავე წესით განსაზღვრული გრძელვადიანი ტყითსარგებლობისათვის სახელმწიფო ტყის ფართობის გაცემისათვის დადგენილი წესით.

**მუხლი 32. რეკრეაციული ტყითსარგებლობის გეგმა**

ტყითმოსარგებლე ვალდებულია რეკრეაციულიმიზნით გრძელვადიანი ტყითსარგებლობის უფლების მოპოვებიდან ერთი წლის ვადაში შეიმუშაოს და ტყის მართვის ორგანოს წარუდგინოს ტყითსარგებლობის გეგმა, რომელიც სულ მცირე უნდა შეიცავდეს ინფორმაციას:

ა) რეკრეაციული მიზნით ტყითსარგებლობის სახეობების შესაბამისად დაგეგმილი აქტივობების შესახებ,

ბ) ტყის ბიოლოგიური მრავალფეროვნების, ველურ მცენარეთა და გარეულ ცხოველთა სამყაროს ჰაბიტატების მაქსიმალურად დაცვის მექანიზმებზე;

**თავი VIII**

**პლანტაციური მეურნეობის წარმოების მიზნით ტყითსარგებლობა**

**მუხლი 33. პლანტაციური მეურნეობის წარმოების მიზნით ტყითსარგებლობის მიზანი**

1. პლანტაციური მეურნეობის წარმოების მიზნებს შეიძლება შეადგენდეს ტყის მერქნიან სახეობებთა მიზნობრივი  შერჩევით და დარგვით (მოთესვით):

ა) მერქნული, არამერქნული რესურსების და მათი პროდუქტების მიღება;

ბ) სხვადასხვა დანიშნულების (მათ შორის, სარგავი მასალის მიღება, საახალწლო წიწვოვან ხეებად  ხე-მცენარეების მიღება და სხვ.) ნარგაობის შექმნა.

2. პლანტაციური მეურნეობის მოწყობის მიზნით ტყით სპეციალური სარგებლობა ხორციელდება ტყის მართვის ორგანოს მიერ ტყის მართვის მიზნებიდან გამომდინარე ან ტყით სპეციალური სარგებლობით დაინტერესებული პირისთვის კომერციული მიზნებისთვის ტყის ფართობის  გადაცემით.

3. პლანტაციური მეურნეობის წარმოებისას დაუშვებელია სასოფლო-სამეურნეო დანიშნულების კულტურული მერქნული მცენარეების, ასევე  ინვაზიური სახეობების გაშენება.

**მუხლი 34. პლანტაციური მეურნეობის წარმოების უფლების მოპოვების საფუძველი**

1. პლანტაციური მეურნეობის მოწყობის მიზნით ადმინისტრაციული წარმოება იწყება ტყით სპეციალური სარგებლობით დაინტერესებული პირის განცხადების საფუძველზე ან ტყის მართვის ორგანოს ინიციატივით.

2. პლანტაციური მეურნეობისათვის ფართობების შერჩევის მასალები უნდა მოიცავდეს ინფორმაციას:

ა) ფართობისა და მისი საზღვრების შესახებ (საკადასტრო აზომვითი ნახაზი);

ბ) მდებარეობის (სატყეო უბანი, სატყეო, კვარტალი, ლიტერი, სიმაღლე ზღვის დონიდან, დაქანება, ექსპოზიცია და სხვ.) შესახებ;

გ) არსებული და მოსაწყობი გზებისა და სხვა ინფრასტრუქტურის შესახებ;

დ) ნაკვეთზე არსებული ხეების რაოდენობის შესახებ  ტაქსაციური დიამეტრის მიხედვით;

ე) შერჩეული ნაკვეთის მიმდებარე ტერიტორიების ზოგადი დახასიათების შესახებ;

ვ) ინფორმაცია  შერჩეულ ფართობზე წითელი ნუსხით დაცულ მერქნიან მცენარეთა სახეობების არსებობის შესახებ;

ზ) კონკრეტული სიტუაციისათვის საჭირო სხვა შესაძლო მონაცემების შესახებ.

3. ფართობის შერჩევა უნდა მოხდეს ტყის მიწაზე, ან ისეთ ტერიტორიაზე, სადაც პლანტაციური მეურნეობის წარმოების მიზნებისათვის აუცილებელი გახდება ხის (ხეების) მოჭრა 1 ჰექტარზე არა უმეტეს 20 მ3-ისა. პლანტაციური მეურნეობის წარმოების მიზნების განხორციელებისათვის დასაშვებია ბუჩქნარისა და ქვეტყის ფანჯრულად ან ზოლებრივად გაჭრა. პლანტაციაში მერქნული რესურსის ერთდროული ჭრის აუცილებლობის პირობებში, სწრაფმზარდი სახეობების შემთხვევაში, ასევე შესაძლებელია, განხორციელდეს კანონმდებლობით გათვალისწინებული შესაბამისი ჭრა, რაც გულისხმობს სამეურნეო დანიშნულებით სწრაფმზარდი სახეობების დამზადებას, რის შედეგადაც მიიღება განსაზღვრული სორტიმენტის მერქნული რესურსი. პლანტაციური მეურნეობის წარმოების შედეგად დამზადებული მერქნული რესურსი წარმოადგენს პლანტაციური მეურნეობის მწარმოებელი პირის საკუთრებას.

4. პლანტაციური მეურნეობის წარმოება ხორციელდება პლანტაციური მეურნეობის მოწყობის პროექტის მიხედვით, რომელიც დგება “ტყის მოვლისა და აღდგენის წესის” დამტკიცების შესახებ” საქართველოს მთავრობის დადგენილების შესაბამისად, მართვის ორგანოს, ან დაინტერესებული პირის მიერ. დაინტერესებული პირის მიეპლანტაციური მურნეობის ფართბობებზე დასაშვებია პიწმინდა სამეურნეო ჭრა.რ გაშენებული მერქნიანი მცენარეების ჭრა დაიშვება შეუზღუდავადრ და ასეთ შემთხვევებზე არ ვრცელდება ამ წესით განსაზღვრული ხე-ტყის დამზადების საერთო მოთხოვნები და წესები (მათ შორის, მერქნული რესურსის აღრიცხვისა და მისი მონიშვნის, ტყეკაფი მონიშნის, ტყეკაფების გამოყოფის, დახურვის, გაუქმების, ტყეკაფის პასპორტის და ტყეკაფის აღრიცხვის უწყისის წარმოების ნორმები და ა.შ).5. პლანტაციური მეურნეობის მიზნით გაცემულ ტყის ტერიტორიაზე დაიშვება მხოლოდ დროებითი ნაგებობების მოწყობა.

6. მართვის ორგანო უფლებამოსილია, ამ წესის ამოქმედებამდე ტყის აღდგენის ღონისძიების განხორციელების ფარგლებში გაშენებული (ფაქტობრივად არსებული) სატყეო სწრაფმზარდი სახეობების პლანტაციიდან მერქნის (მათ შორის: ჭიგო, სარი, ბოძი) მიღების მიზნით  ხე-ტყის დამზადება განახორციელოს ასევე, ამავე მუხლის მე-6 პუნქტით განსაზღვრული საექსპლუატაციო ჭრის წესით. ასეთ შემთხვევებზე არ ვრცელდება ამ წესით განსაზღვრული ხე-ტყის დამზადების საერთო მოთხოვნები და წესები (მათ შორის, მერქნული რესურსის აღრიცხვისა და მისი მონიშვნის, ტყეკაფი მონიშნის,  ტყეკაფების გამოყოფის, დახურვის, გაუქმების, ტყეკაფის პასპორტის და ტყეკაფის აღრიცხვის უწყისის, მთავარი სარგებლობის, სპეციალური ჭრების და მოვლითი ჭრების განხორციელების ნორმები და ა.შ).

7. მართვის ორგანოს მიერ ფაქტობრივად არსებული სწრაფმზარდი სახეობების (მათ შორის, განსაზღვრული სორტიმენტის აკაციის მერქნული რესურსის (მათ შორის, ბიომასის) მიღების მიზნით, სახელმწიფო ტყის ტერიტორიაზე ფაქტოვრივად არსებული აკაციის კორომები, რომელთაც გასული აქვთ ტყეთმოწყობის ვადა)  დამზადების საფუძველია მართვის ორგანოს ტერიტორიული ორგანოს მიერ დასკვნის წარმოდგენა ასეთი მერქნული რესურსის დამზადების საჭიროების/შესაძლებლობის, კორომის ფართობის, ადგილმებარეობისა და დასამზადებელი მერქნული ბიომასის საორიენტაციო მოცულობის თაობაზე. დასკვნაში მიეთითება ინფორმაცია დამზადების ადგილის მდებარეობის (სატყეო უბანი, სატყეო, კვარტალი, ლიტერი,  დაქანება,  და სხვა სატაქსაციო მაჩვენებლები.) შესახებ, არსებული და მოსაწყობი გზებისა და სხვა ინფრასტრუქტურის, ასევე, კონკრეტული სიტუაციისათვის საჭირო სხვა შესაძლო მონაცემების შესახებ. ამ მიზნით დგება დამზადების ადგილმდებარეობის დათვალიერების აქტი, რომლის შედგენისას კეთდება ადგილმდებარეობის ნახაზი (აბრისი) მასშტაბით 1:10000 ან 1:25000, რომელზეც დაიტანება:

ა) კვარტალის, ლიტერის, ტერიტორიაზე დამზადების ტერიტორიის კონფიგურაცია და მისი საწყისი და საბოლოო წერტილის GPS კოორდინატები;

ბ) დამზადების ადგილამდე მისასვლელი არსებული სატყეო-სამეურნეო და მორსათრევი გზები;

8. მართვის ორგანოს მიერ დასამზადებელი მერქნული რესურსის მოცულობის დადგენა წარმოებს ფართობის მიხედვით, ან/და  მასის მიხედვით – როდესაც დასამზადებელი მერქნული ბიომასის 75%-მდე რაოდენობას ტაქსაციური დიამეტრი 8 სმ-ზე ნაკლები აქვს. ამ შემთხვევაში იანგარიშება დასამზადებლად გათვალისწინებული მერქნული რესურსის მოცულობის საორიენტაციო ოდენობა. დამზადებული მერქნული რესურსის  ოდენობა შემდგომში ზუსტდება ფაქტობრივად დამზადებული მერქნული რესურსის აზომვით.

9. მართვის ორგანო უფლებამოსილია განახორციელოს დამზადებისათვის დასკვნით გათვალისწინებული ადგილების შემოწმება შერჩევითი წესით. შემოწმებით დგინდება დასკვნით წარმოდგენილი იფორმაციის შესაბამისობა ფაქტობრივ გარემოებებთან. თუ შემოწმების შედეგად დადგინდა, რომ ტერიტორიულმა ორგანომ დასამზადებელი ადგილის შესახებ დასკვნა წარმოადგინა ამ წესის დარღვევით, ტერიტორიული სამსახური  ვალდებულია, მართვის ორგანოს მიერ მითითებულ გონივრულ ვადებში ხელახლა წარმოადგინოს კორექტირებული დასკვნა. დასკვნის ხელახლა წარმოდგენამდე დამზადების დაწყება იკრძალება.

10. მართვის ორგანოს მიერ მიღებული მერქნული რესურსი, შემდგომი რეალიზაციის მიზნით, საწყობდება მართვის ორგანოს მიერ გამოყოფილ სპეციალურ ადგილზე (ადგილებზე) და მისი გაცემა მართვის ორგანოს მიერ ხორციელდება აუქციონის წესით ან პირდაპირი მიყიდვის ფორმით, ამ დებულების მე-16 თავის შესაბამისად.

11. მართვის ორგანოს უფლება აქვს ფინანსური რესურსების მოძიებისა და პლანტაციური მეურნეობის წარმოების შექმნის, ან/და არსებულის გაფართოების მიზნით კოპერირების გზით პირდაპირი წესით დადოს (გააფორმოს) შესაბამისი ხელშეკრულება კერძო ფიზიკურ ან/და კერძო სამართლის იურიდიულ პირთან.

12. ტყის მიწაზე ტყის მერქნიან სახეობათა გაშენებით ეროზიული და მეწყრული პროცესების შეჩერება რეგულირდება ტყის დაცვის და მოვლა-აღდგენის წესით.

**მუხლი 35. პლანტაციური მეურნეობის წარმოების მიზნით ტყითსარგებლობის გეგმა**

ტყითმოსარგებლე ვალდებულია   პლანტაციური მეურნეობის წარმოებისმიზნით გრძელვადიანი ტყითსარგებლობის უფლების მოპოვებიდან ერთი წლის ვადაში შეიმუშაოს და ტყის მართვის ორგანოს წარუდგინოს ტყითსარგებლობის გეგმა, რომელიც სულ მცირე უნდა შეიცავდეს ინფორმაციას:

ა) პლანტაციური მეურნეობის განვითარების შესახებ,

ბ) მცენარეთა დაცვის ღონისძიებებისა და გამოყენებული საშალებების შესახებ;

გ) საირიგაციო საშუალებების შესახებ;

დ) ტყის ბიოლოგიური მრავალფეროვნების, ველურ მცენარეთა და გარეულ ცხოველთა სამყაროს ჰაბიტატების მასიმალურად დაცვის მექანიზმებზე;

ბ) ნიადაგის დაცვის ლაბორატორიული კვლევების და ნიადაგის მონიტორინგის ორგანიზების მეთოდებზე და ვადებზე;

დ) ნიადაგის დაცვის სამუშაოების განხორციელების გრაფიკზე;

ე) ნიადაგის დაცვის, მათი ნაყოფიერების ამაღლებისა და მცენარეული საფარის გაუმჯობესების ღონისძიებებზე;

ვ) ნიადაგის ეროზიული პროცესების თავიდან აცილების ნორმების და მათი დაცვის ინსტრუმენტების შესახებ.

**თავი IX**

**სასოფლო-სამეურნეო მიზნით ტყითსარგებლობა**

**მუხლი 36. სასოფლო-სამეურნეო მიზნით ტყითსარგებლობის მიზანი**

1. სასოფლო-სამეურნეო ტყითსარგებლობა მიზნით სარგებლობა გულისხმობს ტყის მიწის (ფართობის) გამოყენებას სათიბად, საძოვრად, ან ფუტკრის დროებითი სადგომების მოსაწყობად.

2. სასოფლო-სამეურნეო მიზნით ტყითსარგებლობა დაიშვება მხოლოდ სურსათის/ცხოველის საკვების უვნებლობის, ვეტერინარიისა და მცენარეთა დაცვის კოდექსისა და „ბიოწარმოების შესახებ“ საქართველოს მთავრობის 2013 წლის 30 ივლისის N198 დადგენილების მოთხოვნათა დაცვით.

**მუხლი 37. სასოფლო-სამეურნეო მიზნით ტყითსარგებლობის უფლების მოპოვების საფუძველი**

1. სასოფლო-სამეურნეო მიზნით ტყითსარგებლობის განსახორციელებლად ტყის მიწის ფართობით სარგებლობასთან დაკავშირებული ადმინისტრაციული წარმოება იწყება ტყით სპეციალური სარგებლობით დაინტერესებული პირის განცხადების საფუძველზე ან ტყის მართვის ორგანოს ინიციატივით.

2. ტყის სასოფლო-სამეურნეო მიზნით სარგებლობა ხორციელდება ტყის მიწაზე, იმ ფორმებითა და მეთოდებით, რომლებიც არ აზიანებს აღმონაცენ-მოზარდს, არ იწვევს მერქნიანი მცენარეების დაზიანებასა და ეროზიულ მოვლენებს.

3. სასოფლო-სამეურნეო მიზნით გაცემულ ტყის ტერიტორიაზე დაიშვება მხოლოდ დროებითი ნაგებობების მოწყობა.

4. სასოფლო-სამეურნეო მიზნით ტყითსარგებლობის განსახორციელებლად ტყის ფართობი შეირჩევა ტყის მართვის ორგანოს მიერ ან ტყით სპეციალური სარგებლობით დაინტერესებული პირის ინიციატივით,  ტყის მართვის გეგმის ან/და წლიური სამოქმედო გეგმის ან სპეციალური გამოკვლევის საფუძველზე. შესაბამის გადაწყვეტილებაში მოცემული უნდა იყოს:

ა) ტყის ფართობისა და მისი საზღვრების შესახებ ინფორმაცია (საკადასტრო აზომვითი ნახაზი);

ბ) ტყის ფართობის მდებარეობის (სატყეო, კვარტალი, ლიტერი, სიმაღლე ზღვის დონიდან, დაქანება, ექსპოზიცია და სხვა) შესახებ ინფორმაცია;

გ) ტყის ფართობზე არსებული და მოსაწყობი გზებისა და სხვა ინფრასტრუქტურის შესახებ ინფორმაცია;

დ) ტყის ფართობზე არსებული მცენარეთა სახეობების ტაქსაციური მონაცემების შესახებ ინფორმაცია;

ე) ინფორმაცია  შერჩეულ ფართობზე წითელი ნუსხით დაცულ მერქნიან მცენარეთა სახეობების არსებობის შესახებ;

ვ) შერჩეული ტყის ფართობის მიმდებარე ტერიტორიების ზოგადი დახასიათება.

**მუხლი 38. სასოფლო-სამეურნეო მიზნით ტყითსარგებლობის გეგმა**

ტყითმოსარგებლე ვალდებულია სასოფლო-სამეურნეო მიზნით გრძელვადიანი ტყითსარგებლობის უფლების მოპოვებიდან ერთი წლის ვადაში შეიმუშაოს და ტყის მართვის ორგანოს წარუდგინოს ტყითსარგებლობის გეგმა, რომელიც სულ მცირე უნდა შეიცავდეს ინფორმაციას:

ა) ტყის ბიოლოგიური მრავალფეროვნების, ველურ მცენარეთა და გარეულ ცხოველთა სამყაროს ჰაბიტატების მასიმალურად დაცვის მექანიზმებზე;

ბ) ნიადაგის დაცვის ლაბორატორიული კვლევების და ნიადაგის მონიტორინგის ორგანიზების მეთოდებზე და ვადებზე;

დ) ნიადაგის დაცვის სამუშაოების განხორციელების გრაფიკზე;

ე) სათიბ-საძოვრების ნიადაგის დაცვის, მათი ნაყოფიერების ამაღლებისა და მცენარეული საფარის გაუმჯობესების ღონისძიებებზე;

ვ) ნიადაგის ეროზიული პროცესების თავიდან აცილების მიზნით ძოვების მეთოდებისა და ნორმების და მათი დაცვის ინსტრუმენტების შესახებ.

**თავი X**

**თევზის მეურნეობის ან/და სამონადირეო მეურნეობის მოწყობის მიზნით ტყით სპეციალური სარგებლობა**

**მუხლი 39. თევზის მეურნეობის ან/და სამონადირეო მეურნეობის მოწყობის მიზნით ტყით სპეციალური სარგებლობის მიზანი**

1. თევზის მეურნეობის მოწყობის მიზანია ტყეში არსებულ ან ახლად მოწყობილ ტბორში კომერციული მიზნებისთვის  თევზის გამოზრდა და მისი მოპოვება. ტბორებს არ უნდ ქონდეთ წყალაღებისათვის გათვ**ა**ლისწინებული ზედაპირული წყლის ობიექტებთან პირდაპირი ბუნებრივი კავშირი.

2. თევზის მეურნეობის ან/და სამონადირეო მეურნეობის მოწყობისათვის შესაბამისი ფართობების შერჩევა ხდება მართვის ორგანოსოს ან ტყით სპეციალური სარგებლობით დაინტერესებული პირის ინიციატივით, ტყის მართვის გეგმის ან/და წლიური სამოქმედო გეგმის ან სპეციალური გამოკვლევის საფუძველზე.

**მუხლი 40. თევზის მეურნეობის ან/და სამონადირეო მეურნეობის მოწყობის მიზნით ტყით სპეციალური სარგებლობის უფლების მოპოვების საფუძველი**

1. თევზის მეურნეობის ან/და სამონადირეო მეურნეობის მოწყობის მიზნით ტყითსარგებლობის განსახორციელებლად ტყის ფართობით სარგებლობასთან დაკავშირებული ადმინისტრაციული წარმოება იწყება ტყით სპეციალური სარგებლობით დაინტერესებული პირის განცხადების საფუძველზე ან ტყის მართვის ორგანოს ინიციატივით. თევზის მეურნეობისათვის ფართობების შერჩევის მასალებში და შესაბამის  გადაწყვეტილებაში მოცემული უნდა იყოს ინფორმაცია:

ა) ფართობისა და მისი საზღვრების შესახებ (საკადასტრო აზომვითი ნახაზი);

ბ) მდებარეობის (სატყეო უბანი, სატყეო და კვარტალ(ებ)ი, ლიტერი, სიმაღლე ზღვის დონიდან, დაქანება, ექსპოზიცია და სხვა) შესახებ;

გ) ტყის ფართობზე არსებული და მოსაწყობი გზებისა და სხვა ინფრასტრუქტურის შესახებ ინფორმაცია;

დ) შერჩეული ტყის ფართობის მიმდებარე ტერიტორიების ზოგადი დახასიათება.

ე) ინფორმაცია  შერჩეულ ფართობზე წითელი ნუსხით დაცულ მერქნიან მცენარეთა სახეობების არსებობის შესახებ;

ვ) კონკრეტული სიტუაციისათვის საჭირო სხვა შესაძლო მონაცემების შესახებ.

2. თევზის მეურნეობის მოწყობის უფლების ფარგლებში იკრძალება ეკოსისტემისათვის უცხო და აგრესიულად ინვაზიური სახეობების შემოყვანა და მათი გამრავლება.

3. ფართობის შერჩევა არ უნდა მოხდეს ტერიტორიაზე, სადაც თევზის მეურნეობის წარმოების მიზნებისათვის აუცილებელი გახდება ხის (ხეების) მოჭრა 1 ჰექტარზე 20 კუბურ მეტრზე მეტი ოდენობით. მოჭრილი მერქნული რესურსიდან სარეალიზაციოდ ვარგისი მერქნული რესურსი გაიცემა მართვის ორგანოს მიერ ამ წესით დადგენილი აუქციონის წესით.

4. თევზის მეურნეობის ან/და სამონადირეო მეურნეობის მოწყობა წესრიგდება შესაბამისი კანონმდებლობით.

**მუხლი 41. თევზის მეურნეობის ან/და სამონადირეო მეურნეობის მოწყობის მიზნით ტყით სპეციალური სარგებლობის გეგმა**

ტყითმოსარგებლე ვალდებულია  თევზის მეურნეობის ან/და სამონადირეო მეურნეობის მოწყობისმიზნით გრძელვადიანი ტყითსარგებლობის უფლების მოპოვებიდან ერთი წლის ვადაში შეიმუშაოს და ტყის მართვის ორგანოს წარუდგინოს ტყითსარგებლობის გეგმა, რომელიც სულ მცირე უნდა შეიცავდეს ინფორმაციას:

ა) თევზის მეურნეობის ან/და სამონადირეო მეურნეობის მართვის მიზნები და ამოცანები;

ბ) თევზის მეურნეობის ან/და სამონადირეო მეურნეობის განვითარების სტრატეგია და განსახორციელებელი ღონისძიებები;

გ) თევზჭერის/ნადირობის იმ ობიექტების ჩამონათვალი და მათი მდგომარეობის შეფასება, რომელთა მოპოვება-აღწარმოებისთვის ეწყობა ეს მეურნეობა, სახეობების რიცხოვნობის, აგრეთვე მოპოვების შესაძლო ოდენობის და ვადების მითითებით, წლების მიხედვით;

დ) სახეობათა აღრიცხვა და მონიტორინგი;

ე) მონიტორინგის  გეგმა წლების მიხედვით.

ვ) სახეობათა დაცვისა და აღწარმოების ღონისძიებები;

ზ) ბიომრავალფეროვნების, მათ შორის, ენდემური და რელიქტური სახეობების, მაღალი კონსერვაციული ღირებულების ტყეების დაცვისა და მდგრადი მართვის ღონისძიებები;

თ) უკანონო ტყითსარგებლობისგან ტერიტორიის დაცვის მიზნით განსახორციელებელი ქმედებები;

ი) ტერიტორიის განაწილება ხანძრის საშიშროების კლასების მიხედვით, ხანძარსაწინააღმდეგო პროფილაქტიკური ღონისძიებების ნუსხა;

კ) ინფორმაცია ტყეების სანიტარიული მდგომარეობის შესახებ და გაუმჯობესების ღონისძიებები, ტყის ენტომომავნებლებით და ფიტო დავადებებით ტყეების დაავადების პროფილაქტიკისა და სალიკვიდაციოდ რეკომენდებული ღონისძიებების ნუსხა ცალკეული ტერიტორიების მიხედვით. ტყის აღდგენა-გაშენებას დაქვემდებარებული ფართობების ნუსხა, დაცვისა და აღდგენის მიზნით განსახორციელებელი ღონისძიებები;

ლ) წყალსატევში წყლის ხარისხის შენარჩუნების და წყლითსარგებლობის წესების, ნორმებსი და რეჟიმებსი დაცვის მექანიზმები და ღონისძიებები;

მ) ტერიტორიის დაცვის მექანიზმები (მცველთა რაოდენობა და ტრენინგი, ინფრასტრუქტურა და სხვა).

**თავი XI**

**ცხოველთა თავშესაფრებისა და სანაშენის  მოწყობის მიზნით ტყით სარგებლობა**

**მუხლი 42. ცხოველთა თავშესაფრებისა და სანაშენის  მოწყობის მიზნით ტყით სარგებლობის მიზანი**

ცხოველთა სამყაროს ობიექტების სანაშენისა და თავშესაფრების (მა შორის, სეზონურის) მოწყობა ხორციელდება ცხოველთა სამყაროს ობიექტების შენარჩუნების ან გამრავლების/მოშენების და რეალიზაციის მიზნით. ამ სახის ტყითსარგებლობა არ ნიშნავს თავშესაფრებისა და სანაშენეების  გარეთ ცხოველთა უკონტროლო და თვითნებური ძოვების უფლების მოპოვებას.

**მუხლი 43. ცხოველთა თავშესაფრისა და სანაშენეს მოწყობის უფლების მოპოვების საფუძველი**

1. ცხოველთა თავშესაფრისა და სანაშენის მოწყობის მიზნით ტყითსარგებლობის განსახორციელებლად ტყის ფართობით სარგებლობასთან დაკავშირებული ადმინისტრაციული წარმოება იწყება ტყით სპეციალური სარგებლობით დაინტერესებული პირის განცხადების საფუძველზე ან ტყის მართვის ორგანოს ინიციატივით, ტყის მართვის გეგმის ან/და წლიური სამოქმედო გეგმის ან სპეციალური გამოკვლევის საფუძველზე.  შესაბამის გადაწყვეტილებაში მოცემული უნდა იყოს:

ა) ტყის ფართობისა და მისი საზღვრების შესახებ ინფორმაცია (საკადასტრო აზომვითი ნახაზი);

ბ) ტყის ფართობის მდებარეობის (სატყეო, კვარტალი, ლიტერი, სიმაღლე ზღვის დონიდან, დაქანება, ექსპოზიცია და სხვა) შესახებ ინფორმაცია;

გ) ტყის ფართობზე არსებული და მოსაწყობი გზებისა და სხვა ინფრასტრუქტურის შესახებ ინფორმაცია;

დ) ტყის ფართობზე არსებული მცენარეთა სახეობების ტაქსაციური მონაცემების შესახებ ინფორმაცია;

ე) ინფორმაცია  შერჩეულ ფართობზე წითელი ნუსხით დაცულ მერქნიან მცენარეთა სახეობების არსებობის შესახებ;

ვ) შერჩეული ტყის ფართობის მიმდებარე ტერიტორიების ზოგადი დახასიათება.

2. უკონტროლო ძოვებით ტყის და ტყის ეკოსისიტემის დაზიანების თავიდან აცილების მიზნით თავშესაფრისა და სანაშენი არსებულ ცხოველთა ძოვება ამ თავშესაფრისა და სანაშენის გარე ტერიტორიაზე ექვემდებარება სპეციალურ რეგულირებას, საქართველოს კანონმდებლობის შესაბამისად.

3. ფართობის შერჩევა არ უნდა მოხდეს ტერიტორიაზე, სადაც სანაშენეების მიზნებისათვის აუცილებელი გახდება ხის (ხეების) მოჭრა 1 ჰ-ზე 20 მ3-ზე მეტი ოდენობით. დასაშვებია ბუჩქნარისა და ქვეტყის პირწმინდად მოჭრა (ამოძირკვის გარეშე). მოჭრილი მერქნული რესურსიდან სარეალიზაციოდ ვარგისი მერქნული რესურსი გაიცემა მართვის ორგანოს მიერ, ამ წესით დადგენილი აუქციონის წესით.

4. სახელმწიფო ტყის ტერიტორიაზე ცხოველთა თავშესაფრებისა და სანაშენეების მოწყობის წესი მტკიცდება მინისტრის კანონქვემდებარე ნორმატიული აქტით.

**მუხლი 44. ცხოველთა თავშესაფრისა და სანაშენეს მოწყობის ტყითსარგებლობის გეგმა**

ტყითმოსარგებლე ვალდებულია  ცხოველთა თავშესაფრისა და სანაშენეს მოწყობისმიზნით გრძელვადიანი ტყითსარგებლობის უფლების მოპოვებიდან ერთი წლის ვადაში შეიმუშაოს და ტყის მართვის ორგანოს წარუდგინოს ტყითსარგებლობის გეგმა, რომელიც სულ მცირე უნდა შეიცავდეს ინფორმაციას:

ა) დაგეგმილი სამუშაოების შესახებ;

ბ) ტყის დაზიანების თავიდან აცილების ღონისძიებების შესახებ;

**თავი XII**

**ელექტრონული საკომუნიკაციო ქსელების სახაზო ნაგებობის განთავსების მიზნით ტყითსარგებლობა**

**მუხლი 45. ელექტრონული საკომუნიკაციო ქსელების სახაზო ნაგებობის განთავსების მიზნით ტყითსარგებლობის მიზანი**

1. ელექტრონული საკომუნიკაციო ქსელების სახაზო ნაგებობის განთავსების მიზნით ტყითსარგებლობა გულისხმობს ქსელების გაფართოებასა და სრულყოფას. კერძოდ: კავშირგაბმულობის ქსელების და მასთან დაკავშირებული ტექნიკურ-საინჟინრო ინფრასტრუქტურის მონატაჟი, რეკონსტრუქცია (რაც ასევე გულისხმობს არსებულის დემონტაჟს და იმავე ადგილას ახლის მონტაჟს), ასევე  საკომუნიკაციო ნაგებობის ფუნქციონირებისათვის საჭირო დროებითი არაკაპიტალური, დასაშლელ-ასაწყობი ტიპის ნაგებობები/კონსტრუქციების მოწყობა.

2. სახაზო ნაგებობის განთავსებისათვის ფართობების შერჩევა ხდება ტყის  ფართობებზე. ფართობის შერჩევა არ უნდა მოხდეს ტერიტორიაზე, სადაც აუცილებელი გახდება ხის (ხეების) მოჭრა 1 ჰ-ზე 20 მ3-ზე მეტი ოდენობით. თუ აღნიშნული ნაგებობის განთავსებისთვის სხვა ფართობის ალტერნატივა არ არსებობს, დასაშვებია ბუჩქნარისა და ქვეტყის პირწმინდად მოჭრა არაუმეტეს შერჩეული ტყის ფართობის 20%-ისა. მოჭრილი მერქნული რესურსიდან სარეალიზაციოდ ვარგისი მერქნული რესურსი გაიცემა მართვის ორგანოს მიერ ამ წესის შესაბამისად.

3. სახაზო ნაგებობის განთავსება და მონტაჟი უნდა განხორციელდეს მოქმედი კანონმდებლობით დადგენილი წესით.

**მუხლი 46. უფლების მოპოვების საფუძველი**

1. ამ მუხლით გათვალისწინებულ შემთხვევაში დაინტერესებული პირის განცხადებაში უნდა აღინიშნოს ტყით სარგებლობის აუცილებლობის მოტივაცია, მიზანი და ვადები. განცხადებას თან უნდა დაერთოს:

ა) კერძო სამართლის იურიდიული პირისა და ინდივიდუალური მეწარმისათვის – მეწარმეთა და არასამეწარმეო (არაკომერციული) იურიდიული პირების რეესტრიდან ამონაწერი, ხოლო ფიზიკური პირისათვის – საქართველოს მოქალაქის პირადობის დამადასტურებელი მოწმობის ან პასპორტის ასლი; საჯარო სამართლის იურიდიული პირისათვის – სადამფუძნებლო დოკუმენტების ასლი;

ბ) სარგებლობისათვის შერჩეული ფართობის დაზუსტებული (საკადასტრო) აზომვითი ნახაზი UTM კოორდინატთა სისტემაში, რომელიც დამოწმებული უნდა იყოს აზომვითი ნახაზის შემსრულებელი პირის მიერ. ამასთან, წარმოდგენილი უნდა იქნეს დაზუსტებული (საკადასტრო) აზომვითი ნახაზის Shp-ფაილი ელექტრონული ვერსია UTM კოორდინატთა სისტემაში;

გ) ინფორმაცია არსებული და მოსაწყობი გზებისა და სხვა ინფრასტრუქტურის შესახებ;

დ) ინფორმაცია მდებარეობის (სატყეო უბანი, სატყეო, კვარტალი, სიმაღლე ზღვის დონიდან, დაქანება, ექსპოზიცია და სხვ.) შესახებ;

ე) ინფორმაცია ნაკვეთზე  ან/და  მისასვლელ გზაზე არსებული ხეების რაოდენობის შესახებ, ტაქსაციური დიამეტრის მიხედვით;

ვ) ინფორმაცია შერჩეული ნაკვეთის მიმდებარე ტერიტორიების ზოგადი დახასიათების შესახებ;

ზ) ინფორმაცია  შერჩეულ ფართობზე წითელი ნუსხით დაცულ მერქნიან მცენარეთა სახეობების არსებობის შესახებ;

თ) ინფორმაცია კონკრეტული სიტუაციისათვის საჭირო სხვა შესაძლო მონაცემების შესახებ.

2. თავისი ინიციატივით ხელშეკრულების მოქმედების ვადამდე ადრე უპირობოდ შეწყვეტის შემთხვევაში, ტყითმოსარგებლე  ვალდებულებას კისრულობს ხელშეკრულების შეწყვეტიდან ერთი თვის ვადაში თავისი ხარჯებით მოახდინოს სახაზო ნაგებობის დემონტაჟი და გატანა და ტყითსარგებლობისათვის გადაცემული ტერიტორიის მიღება-ჩაბარების აქტით მართვის ორგანოსათვის გადაცემა.

3. იმ შემთხვევაში, თუ სარგებლობის ხელშეკრულების ვადის ამოწურვის შემდგომ ტყითმოსარგებლეს აღარ ექნება ამავე სახის ტყითსარგებლობისათვის გამოსაცხადებელ აუქციონში ხელახლა მონაწილეობის ინტერესი,  იგი ვალდებულია ამის შესახებ მართვის ორგანოს აცნობოს ამ ხელშეკრულების ვადის ამოწურვამდე მინიმუმ ერთი თვით ადრე. ასეთ შემთხვევაში, იგი ვალდებულია სახელშეკრულებო პერიოდის ბოლო ერთი თვეში თავისი ხარჯებით მოახდინოს სახაზო ნაგებობის დემონტაჟი, გატანა და ტყითსარგებლობისათვის გადაცემული ტერიტორიის მიღება-ჩაბარების აქტით მართვის ორგანოსათვის გადაცემა (დაბრუნება).

4. ხელშეკრულების ვადის ამოწურვის შემდგომ ამავე სახის ტყითსარგებლობისათვის გამოსაცხადებელ აუქციონში ხელახლა მონაწილეობის ინტერესის არსებობის შემთხვევაში, ტყითმოსარგებლე ვალდებულია, ამის შესახებ მართვის ორგანოს აცნობოს ხელშეკრულების ვადის ამოწურვამდე მინიმუმ ერთი თვით ადრე.

5. სარგებლობის ვადის ამოწურვისა და ახალ (მომდევნო) აუქციონში სხვა სუბიექტის გამარჯვების შემთხვევაში ტყითმოსარგებლე ვალდებულია აუქციონის შედეგების გამოცხადებიდან ერთი თვის ვადაში თავისი ხარჯებით მოახდინოს თავისი სახაზო ნაგებობის დემონტაჟი, გატანა და ტყითსარგებლობისათვის გადაცემული ტერიტორიის მიღება-ჩაბარების აქტით მართვის ორგანოსათვის გადაცემა (დაბრუნება).

**მუხლი 47. ელექტრონული საკომუნიკაციო ქსელების სახაზო ნაგებობის განთავსების მიზნით** **ტყითსარგებლობის გეგმა**

ტყითმოსარგებლე ვალდებულია   ელექტრონული საკომუნიკაციო ქსელების სახაზო ნაგებობის განთავსებისმიზნით გრძელვადიანი ტყითსარგებლობის უფლების მოპოვებიდან ერთი წლის ვადაში შეიმუშაოს და ტყის მართვის ორგანოს წარუდგინოს ტყითსარგებლობის გეგმა, რომელიც სულ მცირე უნდა შეიცავდეს ინფორმაციას:

ა) დაგეგმილი განსახორციელებელი სამუშაოების გრაფიკის შესახებ;

ბ) ტყის მოვლის ღონისძიებების უზრუნველყოფის შესახებ;

**თავი XIII**

**სამეცნიერო-კვლევითი და სასწავლო მიზნით ტყითსარგებლობ**

**მუხლი 48. სამეცნიერო-კვლევითი და სასწავლო მიზნით ტყითსარგებლობის მიზანი და რეგულირება**

1. სამეცნიერო-კვლევითი და სასწავლო მიზნით ტყითსარგებლობა გულისხმობს  სამეცნიერო-კვლევითი და სასწავლო საქმიანობის ისეთ განხორციელებას, რომელიც დაკავშირებულია ტყისთვის ზიანის მიუყენებლად ტყის რესურსების ამ საქმიანობის მიზნებისთვის აუცილებელი მოცულობითა და გონივრულ ფარგლებში გამოყენებასთან.

2. სამეცნიერო-კვლევითი და სასწავლო მიზნით ტყითსარგებლობა ხორციელდება სამეცნიერო და პედაგოგიური ავტონომიურობისა და აკადემიური პატიოსნების პრინციპების დაცვით. ტყის მართვის ორგანომ აღნიშნული საქმიანობა შეიძლება შეზღუდოს, ან უარი თვქვას ასეთი უფლების გაცემაზე, თუ იგი ეწინააღმდეგება ტყის მართვის გეგმით, ან სხვა ობიექტური მიზეზით განპირობებულ საჯარო ინტერსესს, ან ტყის დაცვის (მოვლის) ინტერესებს.

**მუხლი 49. სამეცნიერო-კვლევითი და სასწავლო მიზნით ტყითსარგებლობის უფლების მოპოვების საფუძველი**

1. სამეცნიერო-კვლევითი და სასწავლო მიზნებით ტყითსარგებლობის უფლების მინიჭებასთან დაკავშირებული, ინდივიდუალური ადმინისტრაციულ-სამართლებრივი აქტის გამოცემის შესახებ ადმინისტრაციული წარმოება იწყება დაინტერესებული პირის განცხადების საფუძველზე.

2. დაინტერესებული პირის განცხადება და თანდართული დოკუმენტები უნდა აკმაყოფილებდეს საქართველოს ზოგადი ადმინისტრაციული კოდექსის, ტყის  კოდექსისა და „ტყითსარგებლობის წესის შესახებ“ დებულების მოთხოვნებს.

3. სამეცნიერო-კვლევითი და სასწავლო მიზნებით ტყითსარგებლობის უფლების მინიჭების შესახებ გადაწყვეტილებას მარტივი ადმინისტრაციული წარმოების წესით იღებს ტყის მართვის ორგანო.

**თავი XIV. განსაკუთრებული დანიშნულებით ტყით სპეციალური სარგებლობა**

**მუხლი 50.  განსაკუთრებული დანიშნულებით ტყით სპეციალური სარგებლობის მიზნები**

1. განსაკუთრებული დანიშნულებით ტყით სპეციალური სარგებლობა ხორციელდება შემდეგი მიზნისათვის:

ა) განსაკუთრებული სახელმწიფოებრივი ან საზოგადოებრივი მნიშვნელობის პროექტის განსახორციელებლად, წყალმომარაგებისა და წყალარინების ინფრასტრუქტურით, ჰიდროკვანძებით, ელექტროსადგურებით, მილსადენებით, ნავთობისა და გაზის რესურსებით სარგებლობისთვის ან/და ბუნებრივ რეზერვუარში მოწყობილი გაზის საცავით სარგებლობისთვის, ამ მიზნებისათვის საჭირო გზების, ელექტროგადამცემი კომუნიკაციების, ელექტრონული ქსელებისა და არხების მშენებლობისთვის/ ფუნქციონირებისთვის ან ამისთვის საჭირო საპროექტო ან/და საინჟინრო-გეოლოგიური სამუშაოების შესასრულებლად;

ბ) კულტურული მემკვიდრეობის ძეგლების რეკონსტრუქციისთვის (რეაბილიტაციისთვის), არქეოლოგიური სამუშაოების შესასრულებლად, არქეოლოგიური დაზვერვის განსახორციელებლად, არქეოლოგიური გათხრების წარმოებისთვის;

გ) გადაუდებელი აუცილებლობის  (მათ შორის, ხანძარსაწინააღმდეგო ღონისძიებების განხორციელებისა და  წყალდიდობის შედეგების ლიკვიდაციისათვის, ასევე, ხეების შესაძლო წაქცევით ან გეოლოგიური პროცესების (ქვათაცვენა, მეწყერი, ღვარცოფი და სხვა) ნებისმიერი ინფრასტრუქტურის ან მისი ცალკეული ელემენტების ფუნქციონირების შეზღუდვის ან მათი დაზიანების საფრთხის წარმოშობის) შემთხვევაში, ასევე,  სხვადასხვა სამეურნეო ობიექტებზე საავარიო-აღდგენითი სამუშაოების შესასრულებლად.

დ) წიაღის შესასწავლად ან/და მოსაპოვებლად;

2. დაცულ ტერიტორიაზე განსაკუთრებული დანიშნულებით ტყით სპეცალური სარგებლობა ხორციელდება ამ მუხლის პირველი პუნქტის ,,ა“-,,გ“ ქვეპუნქტებში გათვალისწინებულ შემთხვევბში.

3. აკრძალულია ტყის მიწებზე ისეთი ობიექტების მშენებლობა, რეკონსტრუქცია, და/ან ექსპლუატაცია, რომლებიც არ ემსახურებიან ამ მუხლით გათვალისწინებულ,  განსაკუთრებული დანიშნულებით ტყით სპეციალური სარგებლობის რომელიმე მიზანს, გარდა იმ შემთხვევისა, თუ ამას პირდაპირ არ ითვალისწინებს საქართველოს რომელიმე საკანონმდებლო აქტი.

**მუხლი 51. განსაკუთრებული დანიშნულებით ტყით სპეციალური სარგებლობის უფლების მინიჭება**

1. განსაკუთრებული დანიშნულებით ტყით სპეციალური მოკლევადიანი სარგებლობის უფლების მოპოვებით დაინტერესებულ პირს ეს უფლება ენიჭება განცხადების საფუძველზე, მარტივი ადმინისტრაციული წარმოების წესით.

2. განსაკუთრებული დანიშნულებით ტყით სპეციალური სარგებლობის ფარგლებში სპეციალური ჭრების ჩატარების თაობაზე გადაწყვეტილებას იღებს  შესაბამისი მართვის ორგანო.

3. განსაკუთრებული დანიშნულებით ტყით სპეციალური სარგებლობის უფლებით დაინტერესებული პირის განცხადება და თანდართული დოკუმენტები უნდა აკმაყოფილებდეს საქართველოს ზოგადი ადმინისტრაციული კოდექსის, საქართველოს ტყის კოდექსის (მათ შორის, 29-ე მუხლის პირველი ნაწილის „გ“ ქვეპუნქტის), გარემოსდაცვითი შეფასების კოდექსისა და ამ წესის მოთხოვნებს.

4. საქართველოს ტყის კოდექსის 68-ე მუხლის პირველი ნაწილის „ბ“ ქვეპუნქტით გათვალისწინებული მიზნით განსაკუთრებული დანიშნულებით ტყით სპეციალური სარგებლობის უფლების მინიჭების პროცედურები დგინდება ამ წესითა და  „სასარგებლო წიაღისეულის მოპოვების ლიცენზიის გაცემის წესისა და პირობების შესახებ“ საქართველოს მთავრობის შესაბამისი დადგენლებით დამტკიცებული დებულებით.

5. განსაკუთრებული დანიშნულებით ტყით სპეციალური სარგებლობის უფლების ფარგლებში ხე-ტყის დამზადების (მათ შორის, „საქართველოს „წითელი ნუსხისა“ და „წითელი წიგნის“ შესახებ“ საქართველოს კანონით დაცული გადაშენების საფრთხის წინაშე მყოფი ველური მცენარეების ან მათი ნაწილების მოპოვების (ბუნებრივი გარემოდან ამოღების) აუცილებლობის შემთხვევაში ხეტყის დამზადება და ტრანსპორტირება შეიძლება განახორციელოს ასევე, ტყის მართვის ორგანომაც - დაინტერესებული მხარის დაფინანსებით, შესაბამისი ხელშეკრულების საფუძველზე.

6. ტყის მათ შორის, დაცული ტერიტორიების (გარდა დაცული ტერიტორიების იმ კატეგორიებისა და ზონებისა, სადაც კანონმდებლობით აკრძალულია ტყითსარგებლობა) საზღვრებში მოქცეულ 360-მდე დაქანების ფერდობებზე, ელექტრული ქსელის მფლობელი კომპანიების მიერ „ელექტრული ქსელების ხაზობრივი ნაგებობების დაცვის წესისა და მათი დაცვის ზონების დადგენის შესახებ“ საქართველოს მთავრობის 2013 წლის 24 დეკემბრის №366 დადგენილებით გათვალისწინებულ დაცვის ზონებში სპეციალურ ჭრასა და მიწის სამუშაოებთან დაკავშირებული საკითხები, გარდა მოჭრილი ხე-ტყის ჩაბარებისა, რეგულირდება „ელექტრული ქსელების ხაზობრივი ნაგებობების დაცვის წესისა და მათი დაცვის ზონების დადგენის შესახებ“ საქართველოს მთავრობის 2013 წლის 24 დეკემბრის №366 დადგენილებით. აგრეთვე მაგისტრალური მილსადენების (ნავთობის, ნავთობპროდუქტების, ნავთობის თანმდევი და ბუნებრივი გაზის და მათი ტრანსფორმაციის პროდუქტების) და მაგისტრალურ მილსადენებთან დაკავშირებული ობიექტების მფლობელი პირის ან/და ბუნებრივი გაზის ან ნავთობის ტრანსპორტირების ლიცენზიის მფლობელი კომპანიის (ოპერატორის) მიერ „მაგისტრალური მილსადენების (ნავთობის, ნავთობპროდუქტების, ნავთობის თანმდევი და ბუნებრივი გაზის და მათი ტრანსფორმაციის პროდუქტების) დაცვის წესისა და მათი დაცვის ზონების დადგენის შესახებ“ საქართველოს მთავრობის 2013 წლის 24 დეკემბრის №365 დადგენილებით გათვალისწინებულ დაცვის ზონებში სპეციალურ ჭრასა და მიწის სამუშაოებთან დაკავშირებული საკითხები, გარდა მოჭრილი ხე-ტყის ჩაბარებისა, რეგულირდება „მაგისტრალური მილსადენების (ნავთობის, ნავთობპროდუქტების, ნავთობის თანმდევი და ბუნებრივი გაზის და მათი ტრანსფორმაციის პროდუქტების) დაცვის წესისა და მათი დაცვის ზონების დადგენის შესახებ“ საქართველოს მთავრობის 2013 წლის 24 დეკემბრის №365 დადგენილებით.

**მუხლი  52. განსაკუთრებული დანიშნულებით ტყით სპეციალური სარგებლობის უფლების მინიჭებისათვის წარსადგენი დოკუმენტები**

1. ამ წესის 51-ე მუხლის  „ა“-„გ“ ქვეპუნქტებით გათვალისწინებულ   შემთხვევაში დაინტერესებული პირის განცხადებაში უნდა აღინიშნოს განსაკუთრებული დანიშნულებით ტყით სპეციალური სარგებლობის აუცილებლობის მოტივაცია, მიზანი და ვადები. განცხადებას თან უნდა დაერთოს (მათ შორის ელექტრონული ფორმით):

ა) კერძო სამართლის იურიდიული პირისა და ინდივიდუალური მეწარმისათვის – მეწარმეთა და არასამეწარმეო (არაკომერციული) იურიდიული პირების რეესტრიდან ამონაწერი, ხოლო ფიზიკური პირისათვის – საქართველოს მოქალაქის პირადობის დამადასტურებელი მოწმობის ან პასპორტის ასლი; საჯარო სამართლის იურიდიული პირისათვის – სადამფუძნებლო დოკუმენტების ასლი;

ბ) განსაკუთრებული დანიშნულებით ტყით სპეციალური სარგებლობისთვის შერჩეული ფართობის დაზუსტებული აზომვითი ნახაზი UTM კოორდინატთა სისტემაში, რომელიც დამოწმებული უნდა იყოს აზომვითი ნახაზის შემსრულებელი პირის მიერ, ამასთან, წარმოდგენილ უნდა იქნეს დაზუსტებული აზომვითი ნახაზის Shp-ფაილი ელექტრონული ვერსია UTM კოორდინატთა სისტემაში;

გ) ხე-ტყის მოჭრის აუცილებლობის დასაბუთება (ჭრის საჭიროების არსებობის შემთხვევაში);

დ) განსაკუთრებული დანიშნულებით ტყით სპეციალური სარგებლობისთვის შერჩეულ ფართობზე არსებულ მერქნიან მცენარეთა მონიშვნის მასალები, მათ შორის  აღრიცხვის მასალები (ამ წესის დანართ №1-ის მიხედვით), ასევე, ინფორმაცია წითელი ნუსხით დაცულ მერქნიან მცენარეთა სახეობების არსებობის შესახებ.

2. წიაღის შესწავლის ან/და მოპოვების შემთხვევაში განცხადებას ასევე უნდა დაერთოს წიაღის შესწავლის ან/და მოპოვების უფლების დამადასტურებელი დოკუმენტის ასლი.

3. კულტურული მემკვიდრეობის ძეგლების რეკონსტრუქციისთვის (რეაბილიტაციისთვის), არქეოლოგიური სამუშაოების შესასრულებლად, არქეოლოგიური დაზვერვის განსახორციელებლად, არქეოლოგიური გათხრების წარმოების შემთხვევაში, განცხადებას ასევე უნდა დაერთოს დაინტერესებული პირის განცხადების საფუძველზე საქართველოს  განათლების, მეცნიერების, კულტურისა და სპორტის სამინისტროს მიერ გაცემული შესაბამისი ნებართვა. სარგებლობაში გადაცემულ ტერიტორიაზე სამუშაოების წარმოებისას კულტურული მემკვიდრეობის გამოვლენის შემთხვევაში, სამუშაოთა მწარმოებელი პირი ვალდებულია იმოქმედოს "კულტურული მემკვიდრეობის შესახებ" საქართველოს კანონის მე-10 მუხლით დადგენილი წესისი შესაბამისად

4. გადაუდებელი აუცილებლობის შემთხვევაში ობიექტებზე საავარიო-აღდგენითი სამუშაოების შემთხვევაში პირი ვალდებულია, ქმედების დაწყებიდან ორი თვის ვადაში, შესაბამის მართვის ორგანოს წერილობით წარუდგინოს ფართობის იდენტიფიცრების მიზნით ფართობის კუთხის კოორდინატები, პირის საიდენტიფიკაციო ნომერი, ასევე,  ინფორმაცია მოჭრილი რესურსის (მათ შორის წითელი ნუსხის)   შესახებ სახეობებისა და მოცულობის მითითებით.

5. ტყეკაფამდე მისასვლელი სატყეო გზის მოწყობისათვის (გარდა განსაკუთრებული დანიშნულებით სპეციალური სარგებლობით შემთხვევისა) ტყითმოსარგებლეზე შესაძლებელია გაიცეს ტყით სპეციალური სარგებლობის უფლება, ტყეკაფის გამოყოფით, ხოლო ტყეკაფის გამოყოფის აუცილებლობის არარსებობის შემთხვევაში, ტყეკაფამდე მისასვლელი სატყეო გზის მოწყობა ხორციელდება ტყით სპეციალური სარგებლობის უფლების მინიჭების გარეშე.

**მუხლი 53. განსაკუთრებული დანიშნულებით ტყით სპეციალური სარგებლობის ფარგლებში მიწის სამუშაოების და/ან სპეციალური სარგებლობის ჭრის უფლების მინიჭების წესი**

1.  ტყის ტერიტორიაზე 360-მდე დაქანების ფერდობებზე (გარდა დაცული ტერიტორიების იმ კატეგორიებისა და ზონებისა, სადაც კანონმდებლობით აკრძალულია ტყითსარგებლობა), განსაკუთრებული სახელმწიფოებრივი ან საზოგადოებრივი მნიშვნელობის პროექტის განსახორციელებლად, წყალმომარაგებისა და წყალარინების ინფრასტრუქტურით, ჰიდროკვანძებით, ელექტროსადგურებით, მილსადენებით, ნავთობისა და გაზის რესურსებით სარგებლობისთვის ან/და ბუნებრივ რეზერვუარში მოწყობილი გაზის საცავით სარგებლობისთვის, ამ მიზნებისათვის საჭირო გზების, ელექტროგადამცემი კომუნიკაციების, ელექტრონული ქსელებისა და არხების მშენებლობისთვის/ ფუნქციონირებისთვის ან ამისთვის საჭირო საპროექტო ან/და საინჟინრო-გეოლოგიური სამუშაოების შესასრულებლად, წიაღის შესასწავლად ან/და მოსაპოვებლად, კულტურული მემკვიდრეობის ძეგლების რეკონსტრუქციისთვის (რეაბილიტაციისთვის), არქეოლოგიური სამუშაოების შესასრულებლად, არქეოლოგიური დაზვერვის განსახორციელებლად, არქეოლოგიური გათხრების წარმოებისთვის განსაკუთრებული დანიშნულებით ტყით სპეციალური სარგებლობის ფარგლებში სპეციალური სარგებლობის ჭრების განხორციელებისათვის, საქმიანობის განმახორციელებელი ვალდებულია, ჭრების დაწყებამდე 15 დღით ადრე, სამინისტროს სისტემაში შემავალ შესაბამის დაწესებულებას, ხოლო აჭარის ავტონომიური რესპუბლიკის ტერიტორიის ფარგლებში – შესაბამის უფლებამოსილ ორგანოს წერილობით წარუდგინოს: პირის საიდენტიფიკაციო ნომერი, ტყეკაფის აღრიცხვის მასალები (ამ წესის დანართ №1-ის მიხედვით), საქმიანობის განხორციელებისათვის საჭირო ტერიტორიის კოორდინატები UTM კოორდინატთა სისტემაში, Shp-ფაილების ელექტრონული ვერსია, საკადასტრო აზომვით ნახაზთან ერთად,  წითელი ნუსხის ამოღების თანხმობა სამინისტროდან ან შესაბამისი უწყებიდან. სამინისტროს სისტემაში შემავალი შესაბამისი დაწესებულება, ხოლო აჭარის ავტონომიური რესპუბლიკის ტერიტორიის ფარგლებში − შესაბამისი უფლებამოსილი ორგანო ტყეკაფის აღრიცხვის მასალების მიღებიდან 15 დღეში უზრუნველყოფს ტყეკაფის გამოყოფას (გარდა იმ შემთხვევისა, როდესაც წარმოდგენილი მასალები საჭიროებენ დაკორექტირებას), გამოყოფილი ტყეკაფის გახსნას და ტყეკაფის ათვისების ხელშეწყობისათვის ყველა საჭირო ღონისძიების განხორციელებას.

2. ტყის ტერიტორიაზე 360 ან მეტი დაქანების ფერდობზე (გარდა დაცული ტერიტორიების იმ კატეგორიებისა და ზონებისა, სადაც კანონმდებლობით აკრძალულია ტყითსარგებლობა), განსაკუთრებული სახელმწიფოებრივი ან საზოგადოებრივი მნიშვნელობის პროექტის განსახორციელებლად, წყალმომარაგებისა და წყალარინების ინფრასტრუქტურით, ჰიდროკვანძებით, ელექტროსადგურებით, მილსადენებით, ნავთობისა და გაზის რესურსებით სარგებლობისთვის ან/და ბუნებრივ რეზერვუარში მოწყობილი გაზის საცავით სარგებლობისთვის, ამ მიზნებისათვის საჭირო გზების, ელექტროგადამცემი კომუნიკაციების, ელექტრონული ქსელებისა და არხების მშენებლობისთვის/ ფუნქციონირებისთვის ან ამისთვის საჭირო საპროექტო ან/და საინჟინრო-გეოლოგიური სამუშაოების შესასრულებლად, კულტურული მემკვიდრეობის ძეგლების რეკონსტრუქციისთვის (რეაბილიტაციისთვის), არქეოლოგიური სამუშაოების შესასრულებლად, არქეოლოგიური დაზვერვის განსახორციელებლად, არქეოლოგიური გათხრების წარმოებისთვის, წიაღის შესასწავლად ან/და მოსაპოვებლად განსაკუთრებული დანიშნულებით ტყით სპეციალური სარგებლობის ფარგლებში მიწის სამუშაოების და/ან  სპეციალური სარგებლობის ჭრების განხორციელება,  დასაშვებია, შესაბამისი მართვის ორგანოსათვისათვის, ხოლო აჭარის ავტონომიური რესპუბლიკის ტერიტორიის ფარგლებში – შესაბამისი უფლებამოსილი ორგანოსათვის, წინასწარი სპეციალური გამოკვლევის მასალების (რომელიც უნდა მოიცავდეს ინფორმაციას გეოლოგიური კვლევის შედეგებისა  და/ან ტყეკაფის აღრიცხვის მასალების) არანაკლებ ჭრების დაწყებამდე 20 დღით ადრე წარდგენისა და უფლებამოსილი ორგანოს მითითებების გათვალისწინებით, შესაბამისი მართვის ორგანო, ხოლო აჭარის ავტონომიური რესპუბლიკის ტერიტორიის ფარგლებში – შესაბამისი უფლებამოსილი ორგანო, წინასწარი სპეციალური გამოკვლევის მასალების და ტყეკაფის აღრიცხვის მასალების მიღებიდან 20 დღეში, უზრუნველყოფს ტყეკაფის გამოყოფას (გარდა იმ შემთხვევისა, როდესაც წარმოდგენილი მასალები არ საჭიროებენ დაკორექტირებას), გამოყოფილი ტყეკაფის გახსნას და ტყეკაფის ათვისების ხელშეწყობისათვის ყველა საჭირო ღონისძიების განხორციელებას.

3. გადაუდებელი აუცილებლობის  (მათ შორის, ხანძარსაწინააღმდეგო ღონისძიებების განხორციელებისა და  წყალდიდობის შედეგების ლიკვიდაციისათვის, ასევე, ხეების შესაძლო წაქცევით ან გეოლოგიური პროცესების (ქვათაცვენა, მეწყერი, ღვარცოფი და სხვა) ნებისმიერი ინფრასტრუქტურის ან მისი ცალკეული ელემენტების ფუნქციონირების შეზღუდვის ან მათი დაზიანების საფრთხის წარმოშობის) შემთხვევაში, ასევე,  სხვადასხვა სამეურნეო ობიექტებზე საავარიო-აღდგენითი სამუშაოების შესასრულებლად, სპეციალური სარგებლობის ჭრების ან/და მიწის სამუშაოების განხორციელება ტყის ტერიტორიაზე დასაშვებია მართვის ორგანოსათვის წინასწარი შეტყობინების გარეშე.

4. ტყის ტერიტორიაზე (გარდა დაცული ტერიტორიების იმ კატეგორიებისა და ზონებისა, სადაც კანონმდებლობით აკრძალულია ტყითსარგებლობა) წიაღის შესწავლის ან/და მოპოვებისთვის (მათ შორის გზების გაყვანა-რეაბილიტაციისათვის) საჭირო მიწის სამუშაოების და/ან განსაკუთრებული დანიშნულებით ტყით სპეციალური სარგებლობის ფარგლებში სპეციალური სარგებლობის ჭრების განხორციელებისათვის სასარგებლო წიაღისეულის მოპოვების ლიცენზიის მფლობელი განცხადებით მიმართავს შესაბამის მართვის ორგანოს. განცხადებას უნდა დაერთოს: კერძო სამართლის იურიდიული პირისა და ინდივიდუალური მეწარმისათვის – მეწარმეთა და არასამეწარმეო (არაკომერციული) იურიდიული პირების რეესტრიდან ამონაწერი, ფიზიკური პირისათვის – საქართველოს მოქალაქის პირადობის დამადასტურებელი მოწმობის ან პასპორტის ასლი, წიაღის შესწავლის ან/და მოპოვების უფლების დამადასტურებელი დოკუმენტის ასლი, საქმიანობის განხორციელებისათვის საჭირო ტერიტორიის კოორდინატები UTM კოორდინატთა სისტემაში და Shp-ფაილების ელექტრონული ვერსია საკადასტრო აზომვით ნახაზთან ერთად, კანონმდებლობით დადგენილ შემთხვევებში, წინასწარი სპეციალური გამოკვლევის მასალები, ხე-ტყის მოჭრის აუცილებლობის დასაბუთება და ტყეკაფის მონიშვნის მასალები, მათ შორის აღრიცხვის მასალები (ამ წესის დანართის N...-ის მიხედვით), გარდა წიაღის შესწავლის სამუშაოების შემთხვევისა. წიაღის შესწავლის სამუშაოებისათვის ტყეკაფის აღრიცხვის მასალები (ამ წესის დანართის N მიხედვით) წარდგენილი უნდა იქნეს ეტაპობრივად, ჭრების შესაბამისად.

5. ტყის ტერიტორიაზე (გარდა დაცული ტერიტორიების იმ კატეგორიებისა და ზონებისა, სადაც კანონმდებლობით აკრძალულია ტყითსარგებლობა) წიაღის შესწავლის ან/და მოპოვებისთვის საჭირო მიწის სამუშაოების და/ან განსაკუთრებული დანიშნულებით ტყით სპეციალური სარგებლობის ფარგლებში სპეციალური სარგებლობის ჭრების განხორციელებაზე (გარდა „საქართველოს „წითელი ნუსხისა“ და „წითელი წიგნის“ შესახებ“ საქართველოს კანონით დაცული გადაშენების საფრთხის წინაშე მყოფი ველური მცენარეების ან მათი ნაწილების მოპოვებისა (ბუნებრივი გარემოდან ამოღებისა)), შესაბამისი გადაწყვეტილების მიღებას, დაინტერესებული პირის განცხადების რეგისტრაციიდან 30 დღეში უზრუნველყოფს შესაბამისი მართვის ორგანო.  აღნიშნული ორგანოები დადებითი გადაწყვეტილების მიღების შემდეგ უზრუნველყოფენ ტყეკაფის გამოყოფას და ტყეკაფის ათვისებისათვის ყველა საჭირო ღონისძიების განხორციელებას.  ამ პუნქტით გათვალისწინებულ შემთხვევაში, განსაკუთრებული დანიშნულებით ტყით სპეციალური სარგებლობის წერილობითი ხელშეკრულება იდება.

6. ამ მუხლის პირველი − მე-5 პუნქტებით გათვალისწინებულ შემთხვევაში (გარდა არსებული ობიექტებისა), მართვის ორგანოს მიერ მიწის სამუშაოების და/ან სპეციალური ჭრებისათვის საჭირო მიწის ფართობის რეგისტრაცია ხორციელდება საქართველოს იუსტიციის სამინისტროს სსიპ – საჯარო რეესტრის ეროვნულ სააგენტოში (შემდგომში – საჯარო რეესტრი)

7. ამ მუხლის პირველი − მე-5 პუნქტებით გათვალისწინებულ შემთხვევებში, ჭრის შედეგად მოჭრილი ხე-ტყის გადაცემა ხორციელდება ამ წესის 23-ე  მუხლის მე-6 და მე-8-მე-12 პუნქტებით დადგენილი წესით.

8. ელექტრული ქსელის მფლობელი კომპანიების მიერ „ელექტრული ქსელების ხაზობრივი ნაგებობების დაცვის წესისა და მათი დაცვის ზონების დადგენის შესახებ“ საქართველოს მთავრობის 2013 წლის 24 დეკემბრის №366 დადგენილებით გათვალისწინებულ დაცვის ზონებში ხე-ტყის ჭრასა და მიწის სამუშაოებთან დაკავშირებული საკითხები, გარდა მოჭრილი ხე-ტყის ჩაბარებისა, რეგულირდება „ელექტრული ქსელების ხაზობრივი ნაგებობების დაცვის წესისა და მათი დაცვის ზონების დადგენის შესახებ“ საქართველოს მთავრობის 2013 წლის 24 დეკემბრის №366 დადგენილებით. აგრეთვე მაგისტრალური მილსადენების (ნავთობის, ნავთობპროდუქტების, ნავთობის თანმდევი და ბუნებრივი გაზის და მათი ტრანსფორმაციის პროდუქტების) და მაგისტრალურ მილსადენებთან დაკავშირებული ობიექტების მფლობელი პირის ან/და ბუნებრივი გაზის ან ნავთობის ტრანსპორტირების ლიცენზიის მფლობელი კომპანიის (ოპერატორის) მიერ „მაგისტრალური მილსადენების (ნავთობის, ნავთობპროდუქტების, ნავთობის თანმდევი და ბუნებრივი გაზის და მათი ტრანსფორმაციის პროდუქტების) დაცვის წესისა და მათი დაცვის ზონების დადგენის შესახებ“ საქართველოს მთავრობის 2013 წლის 24 დეკემბრის №365 დადგენილებით გათვალისწინებულ დაცვის ზონებში ხე-ტყის ჭრასა და მიწის სამუშაოებთან დაკავშირებული საკითხები, გარდა მოჭრილი ხე-ტყის ჩაბარებისა, რეგულირდება „მაგისტრალური მილსადენების (ნავთობის, ნავთობპროდუქტების, ნავთობის თანმდევი და ბუნებრივი გაზის და მათი ტრანსფორმაციის პროდუქტების) დაცვის წესისა და მათი დაცვის ზონების დადგენის შესახებ“ საქართველოს მთავრობის 2013 წლის 24 დეკემბრის №365 დადგენილებით. ასეთ შემთხვევებზე ტყეკაფი არ გამოიყოფა და მართვის ორგანოს ვალდებულებები ტყეკაფის მონიშვნა-გამოყოფის თვალსაზრისით, არ ვრცელდება.

8. 52-ე მუხლის მე-6 პუნქტით გათვალისწინებულ საქმიანობაზე 360 ან მეტი დაქანების ფერდობზე (გარდა საავარიო-აღდგენითი სამუშაოების განხორციელების შემთხვევისა) განსაკუთრებული დანიშნულებით ტყით სარგებლობის უფლების მოსაპოვებლად განსაკუთრებული დანიშნულებით ტყით სპეციალური სარგებლობის უფლების მოპოვებით დაინტერესებული პირის მიერ ტარდება ტყის სპეციალური გამოკვლევა, რომელიც უნდა მოიცავდეს ინფორმაციას გეოლოგიური კვლევის შედეგების შესახებ და ტყის მერქნული რესურსების რაოდენობრივი და ხარისხობრივი მონაცემების შესახებ.

10. ამ მუხლით დადგენილი წესით,  გარდა მე-4 და მე-5 პუნქტებით გათვალისწინებული შემთხვევისა, განსაკუთრებული დანიშნულებით ტყით სპეციალური სარგებლობის ფარგლებში სპეციალური სარგებლობის ჭრის განხორციელებისას,  მერქნიანი მცენარეების ვარჯის ფორმირება ხორციელდება წინასწარი აღრიცხვის გარეშე და რესურსის ოდენობა დგინდება ფაქტობრივად დამზადებული მასის ან მოცულობის მიხედვით.

11. ამ მუხლით გათვალისწინებულ შემთხვევებზე, ვრცელდება ამ წესის 57-ე მუხლით განსაზღვრული საკომპენსაციო საფასურის გადახდის ვალდებულება.

**მუხლი 54. გარემოსდაცვითი გადაწყვეტილებისადმი დაქვემდებარებული საქმიანობის განმახორციელებლისათვის  სპეციალური დანიშნულებით ტყითსარგებლობის უფლების მინიჭების წესი**

1. თუ გარემოსდაცვითი შეფასების კოდექსით განსაზღვრული, გარემოსდაცვითი გადაწყვეტილებისადმი დაქვემდებარებული საქმიანობა იმავდროულად საჭიროებს განსაკუთრებული დანიშნულებით ტყით სპეციალური სარგებლობის უფლებას, საქმიანობის განმახორციელებელი უფლებამოსილია, გარემოზე ზემოქმედების შეფასების ანგარიშს დაურთოს ამ წესის მე-50 მუხლის პირველი პუნქტით გათვალისწინებული დოკუმენტაცია, რომელიც გამიჯნული იქნება ტყის მართვის ორგანოების სამოქმედო ტერიტორიების მიხედვით. ასეთ შემთხვევაში, ტყითსარგებლობის უფლება საქმიანობის განმახორციელებელს ენიჭება გარემოსდაცვითი გადაწყვეტილების გაცემასთან ერთად. ამ პუნქტით დადგენილი წესით მიღებული ტყით სპეციალური სარგებლობის შესახებ მიღებული გადაწყვეტილება ძალაშია გარემოსდაცვითი გადაწყვეტილების გაცემის შემდეგ.

2. ამ მუხლის პირველი პუნქტით გათვალისწინებულ შემთხვევაში,  ტყით სპეციალური სარგებლობისათვის საკომპენსაციო და/ან შემარბილებელი ღონისძიებები, ტყის მართვის ორგანოსთან შეთანხმების საფუძველზე, დგინდება გარემოსდაცვითი გადაწყვეტილების პირობებით. საკომპენსაციო ღონისძიებების ბენეფიციარს წარმოადგენს შესაბამისი მართვის ორგანო.

**მუხლი 55. ტყით სპეციალური სარგებლობის თაობაზე გადაწყვეტილების მიღების პროცედურა**

1. ტყით სპეციალური სარგებლობისას სპეციალური სარგებლობის ჭრის აუცილებლობის შემთხვევაში  ტყეკაფის მონიშვნა-გამოყოფისათვის საჭირო ხარჯებს გაიღებს დაინტერესებული მხარე.

2. ტყით სპეციალურ სარგებლობაში გაცემამდე, მართვის ორგანო უზრუნველყოფს ტყითსარგებლობისათვის განსაზღვრული ტერიტორიის დარეგისტრირებას საჯარო რეესტრში (გარდა არსებული ობიექტებისა),კანონმდებლობით დადგენილი წესით.

3. დაინტერსებული მხარე (ტყითმოსარგებლე) ვალდებულია, ტყით სპეციალური სარგებლობის უფლება დაარეგისტრიროს საჯარო რეესტრში (გარდა არსებული ობიექტებისა).

4. გამოყოფილი ტყეკაფის ელექტრონულ სისტემაში ატვირთვას ფიზიკური პირის (მოქალაქის) შემთხვევაში ახორციელებს სახელმწიფო ტყის მართვის უფლების მქონე ორგანო ან მისი ტერიტორიული ორგანოები, ხოლო იურიდიული პირის შემთხვევაში – დაინტერესებული მხარე.

5. დაინტერესებული მხარის მიერ ელექტრონულ სისტემაში ამ მუხლის მე-4 პუნქტში  მოცემული ინფორმაციის ატვირთვის უზრუნველყოფის მიზნით, მართვის უფლების მქონე ორგანოში შესაბამისი წერილით უნდა წარადგინოს ინფორმაცია იურიდიული პირის საიდენტიფიკაციო კოდის, დასახელების, იურიდიული მისამართისა და ორგანიზაციულ-სამართლებრივი ფორმის შესახებ.

6. განსაკუთრებული დანიშნულებით ტყით სპეციალური სარგებლობის შემთხვევაში, იდება შესაბამისი ტყითსარგებლობის ხელშეკრულება.

**მუხლი 56. საკომპენსაციო საფასურის გადახდის წესი**

1. ამ წესის 51-ე მუხლის პირველი პუნქტის „ა“ და „გ“ ქვეპუნქტით განსაზღვრული განსაკუთრებული დანიშნულებით ტყით სპეციალური სარგებლობისათვის, სამუშაოების დაწყებამდე, ფართობების მიღება-ჩაბარებამდე პერიოდში, ტყითმოსარგებლე ერთჯერადად, ფართობის შესაბამისად იხდის საკომპენსაციო საფასურს, ამ წესის დანართის N... მიხედვით. ამასთან, ამ პუნქტით გათვალისწინებული მიზნებისათვის, მერქნიანი მცენარეების მოჭრის აუცილებლობის შემთხვევაში, ტყითმოსარგებლე ასევე ვალდებულია, ერთჯერადად გადაიხადოს საკომპენსაციო საფასურიც, ამ წესის დანართის N... შესაბამისად.  საკომპენსაციო საფასური ხმარდება მართვის ორგანოს მიერ ტყის სატყეო-სამეურნეო  ღონისძიებების უზრუნველყოფას.

2. ამ მუხლის პირველი პუნქტით გათვალისწინებული საკომპენსაციო საფასურის გადახდა ხდება ტყითსარგებლობის დაწყებამდე, სარგებლობაში გადასაცემი მიწის ფართობისა და გამოყოფილ ტყეკაფზე მონიშნული მერქნული რესურსის მოცულობის მიხედვით, ხე-ტყის ჭრის აუცილებლობის შემთხვევაში.

3. ამ წესით გათვალისწინებული წიაღის შესწავლის ან/და მოპოვებისთვის (მათ შორის გზების გაყვანა-რეაბილიტაციისათვის)  საკომპენსაციო საფასურის გადახდა ხდება ამ მუხლის პირველი პუნქტით განსაზღვრული წესით. წიაღის მოპოვების შემთხვევაში, მიწის ფართობისა და მერქნიანი მცენარეების ჭრისათვის კომპენსაციის გადახდა ხორციელდება მართვის ორგანოს მიერ გადაწყვეტილების მიღებიდან ამ სამუშაოების დაწყებამდე, ფართობების მიღება-ჩაბარებამდე პერიოდში. წიაღის შესწავლის შემთხვევაში, მიწის ფართობისათვის კომპენსაციის გადახდა ხორციელდება მართვის ორგანოს მიერ გადაწყვეტილების მიღებიდან ამ სამუშაოების დაწყებამდე პერიოდში, ხოლო მერქნიანი მცენარეების მოჭრის აუცილებლობის შემთხვევაში − ჭრის განხორციელებამდე. ამ პუნქტით გათვალისწინებული საკომპენსაციო საფასურის გადახდა ხდება მიწის ფართობისა და გამოყოფილ ტყეკაფზე მონიშნული მერქნული რესურსის მოცულობის მიხედვით, ხე-ტყის ჭრის აუცილებლობის შემთხვევაში. საკომპენსაციო საფასური ხმარდება ტყის მოვლა-აღდგენის ღონისძიებებს.

4. ტყით სპეციალური სარგებლობისას (გარდა განსაკუთრებული დანიშნულებით ტყით სპეციალური სარგებლობისა) ფართობის შესაბამისი საკომპენსაციო საფასური არ გადაიხდევინება. იმავე მიზნებისათვის, მერქნიანი მცენარეების მოჭრის აუცილებლობის შემთხვევაში, ტყითმოსარგებლე ასევე ვალდებულია, ერთჯერადად გადაიხადოს საკომპენსაციო საფასურიც, ამ წესის მე-7 დანართის №1 ცხრილის შესაბამისად.

5.  გადაუდებელი აუცილებლობის შემთხვევაში, ობიექტებზე საავარიო-აღდგენითი სამუშაოების შესრულებისას ფართობისა და იმავე მიზნებისათვის მერქნიანი მცენარეების მოჭრისათვის შესაბამისი საკომპენსაციო საფასური არ გადაიხდევინება.

**თავი XV**

**მერქნული რესურსის საკუთრებასა და ტყის სპეციალურ სარგებლობაში**

**გაცემის წესი**

**მუხლი 57. ტყითსარგებლოს უფლების, მერქნული რესურსისა და ხე-ტყის ნარჩენის საკუთრების უფლებით გაცემის წესი**

1. ტყითსარგებლობის უფლების, აგრეთვე მერქნული რესურსის, მერქნული რესურსის პროდუქტების, ტყის არამერქნული რესურსისა და ხე-ტყის ნარჩენის  საკუთრებაში გაცემა მართვის ორგანოს მიერ ხორციელდება  ელექტრონული აუქციონის ფორმით, ხოლო მერქნული რესურსის შემთხვევაში - ასევე,  ამ წესის  შესაბამისად - პირდაპირი მიყიდვის ფორმით. რესურსის, ასევე ხე-ტყის ნარჩენის  გაცემა შესაძლებელია, განხორციელდეს მართვის ორგანოს მიერ სპეციალურად მოწყობილი ადგილებიდან. მართვის ორგანო უფლებამოსილია, რესურსის, ასევე, ხე-ტყის ნარჩენის  დასაწყობების მიზნით, სპეციალური ადგილები, შესაბამისი ინფრასტრუქტურით, მოაწყოს მის მართვას დაქვემდებარებულ ტერიტორიაზე.

2. ამ თავის მიზნებისათვის მერქნული რესურსია დაცულ ტერიტორიებზე „ტყის მოვლისა და აღდგენის წესის შესახებ” გათვალისწინებულ შემთხვევაში განხორციელებული მოვლითი ჭრების, ტყის საზღვრის კორექტირებით ამორიცხულ ფართობებზე განხორციელებული ჭრების, ტყით განსაკუთრებულისპეციალური სარგებლობის ფარგლებში განხორციელებული სპეციალური სარგებლობის  ჭრებისა და სააგენტოს /აჭარის სატყეო სააგენტოს მიერ განხორციელებული სამეურნეო და მოვლითი ჭრების შედეგად დამზადებული მერქნული რესურსი, აგრეთვე ტყეკაფამდე მისასვლელი სატყეო გზის მოწყობისას, რეაბილიტაციისას ან /და მოვლისას მოჭრილი მერქნული რესურსი, ტყითმოსარგებლის ან/და ლიცენზიანტის ტყითსარგებლობის ვადის ამოწურვის (ასევე ტყეკაფის ვადის გასვლით ტყეკაფის გაუქმების) ან შეწყვეტის შემდეგ ტყიდან მოჭრილი და გამოუზიდავი მერქნული რესურსი, ძირნაყარი, მოვლითი ჭრებით მიღებული მერქნული რესურსი, სპეციალური ტყითსარგებლობის უფლების ფარგლებში შემთხვევებში გარემოდან ამოღებული მერქნული რესურსი, ასევე მართვის ორგანოსთვის საქართველოს კანონმდებლობით დადგენილი წესით გადაცემული მერქნული რესურსი.

3. აჭარის ავტონომიური რესპუბლიკის ტერიტორიის ფარგლებში  ტყიდან ამორიცხულ ტერიტორიაზე განხორციელებული ჭრებისა და განსაკუთრებული დანიშნულებით სპეციალური სარგებლობის ფარგლებში სპეციალური ჭრების შედეგად მოპოვებული მერქნული რესურსი, ასევე აჭარის ავტონომიური რესპუბლიკის ტერიტორიის ფარგლებში ტყითსარგებლობაში ელექტრონული აუქციონის ფორმით გაცემისას გამოიყენება ამ წესის VII თავით დადგენილი შესაბამისი პროცედურები.

4. სასოფლო-სამეურნეო, საკურორტო, რეკრეაციული, სპორტული და სხვა კულტურულ-გამაჯანსაღებელი,  თევზის მეურნეობის ან/და სამონადირეო მეურნეობის მოწყობის, ცხოველთა თავშესაფრისა და სანაშენის მოწყობის, ელექტრონული საკომუნიკაციო ქსელების სახაზო ნაგებობის განთავსების, ასევე, სამეცნიერო-კვლევითი და სასწავლო მიზნით  ტყითსარგებლობის უფლების სუბიექტი უფლებამოსილია სარგებლობის ობიექტი სარგებლობაში გადასცეს სხვა პირს მთლიანად, მხოლოდ სარგებლობის იმავე პირობებით. ასეთ შემთხვევაში, უფლების გამსხვისებელი ვალდებულია, შესაბამისი საბუთები წარუდგინოს მართვის ორგანოს, რომელიც ვალდებულია, ტყითსარგებლობის ხელშეკრულებაში შეიტანოს შესაბამისი ცვლილებები, რომელიც ძალაში შედის მხოლოდ მხარეთა მიერ ხელმოწერის მომენტიდან. საჯარო რეესტრში ამ ცვლილების რეგისტრაციას უზრუნველყოფს ახალი ტყითმოსარგებლე.

**მუხლი 58. ელექტრონული აუქციონის გამოცხადების წესი**

1. ელექტრონული აუქციონი შეიძლება გამოცხადდეს:

ა) ტყითსარგებლობის უფლების გაცემის შემთხვევაში - მართვის ორგანოს ინიციატივით ან დაინტერესებული პირის განცხადების საფუძველზე, ტყის მიწის ნაკვეთის საჯარო რეესტრში რეგისტრაციის შემდეგ;.

ბ) მერქნული რესურსის, მერქნული რესურსის პროდუქტების, ტყის არამერქნული რესურსების, ხის მეორეხარისხოვანი მასალების, ხე-ტყის ნარჩენის საკუთრებაში გაცემის შემთხვევაში - ტყის მართვის ორგანოს ინიციატივით.

2. ტყითსარგებლობის უფლების მიღებით დაინტერესებული პირის წერილობით განცხადებას, გარდა საქართველოს ზოგადი ადმინისტრაციული კოდექსის 78-ე მუხლით გათვალისწინებული მოთხოვნებისა, თან უნდა დაერთოს:

ა) ინფორმაცია განსახორციელებელი საქმიანობის (სარგებლობის სახის) შესახებ მართვის ორგანოს მიერ დამტკიცებული ფორმის შესაბამისად  (გარდაელექტრონული საკომუნიკაციო ქსელების სახაზო ნაგებობის განთავსების მიზნით ტყითსარგებლობის  ამავე წესის 55-ე მუხლით გათვალისწინებული შემთხვევისა).

ბ) მოთხოვნილი ფართობის საკადასტრო აზომვითი ნახაზი და შესაბამისი Shp-ფაილი.

3. ელექტრონული აუქციონის ჩატარების მიზანია, ტყითსარგებლობის უფლება, მერქნული რესურსის, მერქნული რესურსის პროდუქტების, ტყის არამერნული რესურსების, ხის მეორეხარისხოვანი მასალების, ხე-ტყის ნარჩენის საკუთრების უფლება მიანიჭოს ელექტრონულ აუქციონში მონაწილე იმ პირს, რომელიც ელექტრონული ვაჭრობის პროცესში ყველაზე მაღალ ფასს დააფიქსირებს, ხოლო თუ ელექტრო ნული აუქციონი გამოცხადდა პირობებით, სარგებლობის ან საკუთრების უფლება მიანიჭოს იმ პირს, რომელიც გამო ცხადებული პირობების გათვალისწინებით ვაჭრობის პროცესში ყველაზე მაღალ ფასს დააფიქსირებს.

4. ელექტრონული აუქციონი ცხადდება ტყის მართვის ორგანოს ხელმძღვანელის გადაწყვეტილებით.

5. ელექტრონული აუქციონის ჩატარების თაობაზე ინფორმაცია ქვეყნდება მართვის ოირგანოს ინტერნეტგვერდზე ან/და ინტერნეტ გვერდზე – [www.eauction.ge](http://www.eauction.ge/) ტყის მართის ორგანოს ინტერნეტგვერდზე.

6. გამოსაქვეყნებელი ინფორმაცია უნდა შეიცავდეს:

ა) აუქციონის გამომცხადებელი ორგანოს დასახელებას;

ბ) ქონების დასახელებას, ადგილმდებარეობას და ზოგად მონაცემებს (ტყითსარგებლობის უფლების გაცემის შემთხვევაში) ან მერქნული რესურსის საკუთრებაში გაცემის შემთხვევაში, მერქნული რესურსის სახეობას, ადგილმდებარეობასა და მოცულობას, მრგვალი ხე-ტყის (მორის) შემთხვევაში,  მის სიგრძეს, წვრილი და მსხვილი თავების დიამეტრებს, მითითებას ხარისხის შესახებ (მერქნული რესურსის დახარისხების შემთხვევაში), ფირნიშის მონაცემებს;

გ) მერქნული რესურსის პროდუქტების საკუთრებაში გაცემის შემთხვევაში, პროდუქტის სახეობას, ადგილმდებარეობასა და რაოდენობას, ხოლო ტყის არამერნული რესურსების, ასევე ხის მეორეხარისხოვანი მასალებისა და ხე-ტყის ნარჩენის, საკუთრებაში გაცემის შემთხვევაში, პროდუქტის სახეობას, ადგილმდებარეობასა და საორიენტაციო მოცულობას;

დ) აუქციონის დაწყებისა და დასრულების დროს, რომელსაც ყოველ კონკრეტულ შემთხვევაში განსაზღვრავს აუქციონის გამომცხადებელი

ე) ტყითსარგებლობის უფლების ან საკუთრების უფლებით გასაცემი მერქნული რესურსის, მერქნული რესურსის პროდუქტების, ტყის არამერნული რესურსების, ხის მეორეხარისხოვანი მასალებისა და ხე-ტყის ნარჩენის, აუქციონის საწყის ფასს (დღგ-ის ჩათვლით);

ვ) მერქნული რესურსის გაცემის შემთხვევაში - მართვის ორგანოს მიერ გაწეული მომსახურების საფასურის ოდენობას.

ზ) ტყითსარგებლობის უფლების გაცემის შემთხვევაში − სარგებლობის ვადას, სარგებლობის კონკრეტული სახისათვის კანონმდებლობით დადგენილ სავალდებულო მოთხოვნებსა

თ) „ბე“-ს თანხის ოდენობას;

ი) აუქციონის ჩატარების პირობებს;

კ) ტყითსარგებლობის უფლების მოქმედების ვადას;

ლ) ყველა სხვა ინფორმაციას, რომელსაც აუქციონის გამომცხადებელი ორგანო ჩათვლის საჭიროდ.

7. აუქციონში მონაწილეს უფლება აქვს, აუქციონზე გამოტანილი ქონების შესახებ მიიღოს მისთვის საჭირო, მართვის ორგანოს ხელთ არსებული ნებისმიერი ინფორმაცია.

**მუხლი 59. მართვის ორგანოს მიერ სამეურნეო და მოვლითი ჭრების ფარგლებში დამზადებულ  მერქნულ რესურსზე ელექტრონული აუქციონის გამოცხადების წესი**

1. მართვის ორგანოს მიერ  სამეურნეო და მოვლითი ჭრების ფარგლებში  დამზადებულ მერქნულ რესურსზე მართვის ორგანოს მიერ ელექტრონული აუქციონი ცხადდება მართვის ორგანოს ბრძანებით.

2. ელექტრონული აუქციონის ჩატარების თაობაზე ინფორმაცია ქვეყნდება მართვის ორგანოს ინტერნეტგვერდსა და ინტერნეტგვერდზე – [www.eauction.ge](http://www.eauction.ge).

3. გამოსაქვეყნებელი ინფორმაცია უნდა შეიცავდეს:

ა) აუქციონის გამომცხადებლის დასახელებას;

ბ) მერქნული რესურსის სახეობას, ადგილმდებარეობასა და მოცულობას, მრგვალი ხე-ტყის (მორის) შემთხვევაში − მის ხარისხს, სიგრძეს, წვრილი და მსხვილი თავების დიამეტრებს, ფირნიშის მონაცემებს;

გ) აუქციონის დაწყებისა და დასრულების დროს, რომელსაც ყოველ კონკრეტულ შემთხვევაში განსაზღვრავს მართვის ორგანო;

დ) საკუთრების უფლებით გასაცემი მერქნული რესურსის აუქციონის საწყის ფასს (დღგ-ის ჩათვლით);

ვ) ბეს ოდენობას;

ზ) აუქციონის ჩატარების პირობებს;

თ) ყველა სხვა ინფორმაციას, რომელსაც აუქციონის გამომცხადებელი ორგანო ჩათვლის საჭიროდ.

4. აუქციონში მონაწილეს უფლება აქვს, აუქციონზე გამოტანილი ქონების შესახებ მიიღოს მისთვის საჭირო, მართვის ორგანოს ხელთ არსებული ნებისმიერი ინფორმაცია.

5. მართვის ორგანოს მიერ განხორციელებული სამეურნეო და მოვლითი ჭრების ფარგლებში დამზადებულ მერქნულ რესურსზე ელექტრონულ აუქციონში მონაწილეობის პირობები განისაზღვრება ამ დებულების წესის 4159-ე მუხლის შესაბამისად.

**მუხლი 60. მერქნული რესურსისა და ხე-ტყის ნარჩენის პირდაპირი მიყიდვის წესი**

1. პირდაპირი მიყიდვის წესით მერქნული რესურსი შესაძლებელია გაიცეს საბიუჯეტო ორგანიზაციების, საჯარო სამართლის იურიდიული პირების, თვითმმართველი ერთეულების მიერ დაფუძნებული არასამეწარმეო (არაკომერციული) იურიდიული პირების მრგვალი ხე-ტყით (მორით) უზრუნველსაყოფად, მათ მიერ ტენდერის გამოცხადებისა და სამშენებლო ან მასთან გათანაბრებული ისეთი მომსახურების შესყიდვის განხორციელების შემთხვევაში, რომელიც ითვალისწინებს სამშენებლო მასალის სახით მერქნული რესურსის გამოყენებას. ასეთ შემთხვევაში, დაინტერესებული პირის მიერ  წერილობით განცხადებასთან ერთად მართვის ორგანოს წარედგინება შესაბამისი პროექტი ან/და დამადასტურებელი დოკუმენტაცია, რომლის განსახორციელებლადაც მოთხოვნილია მერქნული რესურსი, სადაც მითითებული და დასაბუთებული უნდა იყოს ზემოთ აღნიშნული პროექტისათვის აუცილებელი მერქნული რესურსის მოცულობა. საქართველოს კონსტიტუციური შეთანხმებით აღიარებული საჯარო სამართლის იურიდიული პირის მიერ მრგვალი ხე-ტყის (მორის) მოთხოვნის შემთხვევაში, წერილობით თხოვნასთან ერთად მართვის ორგანოს წარედგინება საქართველოს საპატრიარქოსთან შეთანხმებული შესაბამისი პროექტი ან/და მშენებლობის ნებართვა (არსებობის შემთხვევაში), რომლის განსახორციელებლადაც მოთხოვნილია მერქნული რესურსი და მშენებლობის განმახორციელებლის მიერ წერილობითი დადასტურება მოთხოვნის  ფაქტობრივ მდგომარეობასთან შესაბამისობის თაობაზე. შესაბამისი მერქნული რესურსის არსებობის შემთხვევაში, პირდაპირი მიყიდვის წესით მერქნული რესურსის გაცემის მიზნით ფორმდება შესაბამისი ხელშეკრულება (ნასყიდობის ან სახელმწიფო შესყიდვების ხელშეკრულება).

2. პირდაპირი მიყიდვის წესით მერქნული რესურსი გაიცემა საბიუჯეტო ორგანიზაციების, საჯარო სამართლის იურიდიული პირების (მათ შორის, საქართველოს კონსტიტუციური შეთანხმებით აღიარებული საჯარო სამართლის იურიდიული პირის), თვითმმართველი ერთეულების მიერ დაფუძნებული არასამეწარმეო (არაკომერციული) იურიდიული პირების საშეშე მერქნული რესურსით უზრუნველყოფის მიზნით, რაზეც ფორმდება შესაბამისი ხელშეკრულება (ნასყიდობის ან სახელმწიფო შესყიდვების ხელშეკრულება).

3. საშეშე მერქნული რესურსის მოცულობის სრულად ან ნაწილობრივ უზრუნველსაყოფად, შესაბამისი ნასყიდობის ხელშეკრულების გაფორმებით  მერქნული რესურსი სპეციალურად მოწყობილი დასაწყობების ადგილებიდან  პირდაპირი მიყიდვის წესით ასევე შეიძლება გაიცეს მოსახლეობაზეც.  ამ წესით საშეშე მერქნული რესურსით სრულად დაკმაყოფილების შემთხვევაში, პირს აღარ აქვს უფლება ისარგებლოს ხე-ტყის (საშეშე მერქნული რესურსის) დამზადების ბილეთით. თუ ამ პუნქტში მითითებული წესით ხდება ამ მოსახლეობისათვის გათვალისწინებული, 7, ან 15 მ3 მოცულობიდან მხოლოდ ნაწილობრივ დაკმაყოფილება, პირს უფლება აქვს მოცულობაში სხვაობა დამატებით დაამზადოს (შეივსოს) სოციალური ჭრისათვის გამოყოფილი შესაბამისი ტყეკაფის ფარგლებში ხე-ტყის დამზადებით. ამ პუნქტში მითითებულ შემთხვევებში, მერქნული რესურსის მართვის ერთიან ელექტრონულ სისტემაში ხორციელდება შესაბამისი ცვლილებების შეტანა (ასახვა).

4. მართვის ორგანო უფლებამოსილია, პირდაპირი მიყიდვის ფორმით მოსახლეობას გადასცეს მრგვალი ხე-ტყე (მორი) გადაუდებელი აუცილებლობის შემთხვევაში (ხანძარი, სტიქიური უბედურება ან/და სხვა ფორსმაჟორული გარემოებები), რომელთა შედეგად დაზიანდა ან/და განადგურდა საცხოვრებელი სახლი. მერქნული რესურსის პირდაპირი მიყიდვის თაობაზე ფორმდება შესაბამისი ნასყიდობის ხელშეკრულება. მოსახლეობის მიერ მოთხოვნილი რესურსის დასაბუთებულობას შეისწავლის სახელმწიფო რწმუნებულის – გუბერნატორის მიერ შექმნილი კომისია. კომისიის მუშაობაში ტყის მართვის უფლების მქონე ორგანოს წარმომადგენელი მონაწილეობას არ იღებს. კომისია ადგილზე შეისწავლის მოთხოვნის შესაბამისობას ფაქტობრივ მდგომარეობასთან, რაზედაც დგება კომისიის დასკვნა. დასკვნა თანდართულ ფოტოსურათებთან ერთად წარედგინება მართვის ორგანოს, რომელიც შესაბამისი მერქნული რესურსის არსებობის შემთხვევაში წარდგენილი დოკუმენტაციის საფუძველზე გასცემს მოთხოვნილ მერქნულ რესურსს

5. მართვის ორგანო უფლებამოსილია, პირდაპირი მიყიდვის წესით გასაცემი საშეშე მერქნული რესურსის მიწოდება უზრუნველყოს დაპობილ-დაჩეხილი სახით. ასეთ შემთხვევაში, დამატებით გადახდილი უნდა N… დანართით გათვალისწინებული თანხა, რაც მართვის ორგანოს დაფინანსების წყაროს წარმოადგენს.

6. მართვის ორგანო უფლებამოსილია, შესაბამისი რესურსის არსებობის პირობებში, პირდაპირი მიყიდვის ფორმით, მოსახლეობას სამეურნეო მიზნებისათვის გადასცეს ბოძი, სარი, ჭიგო, რაზეც ფორმდება ნასყიდობის ხელშეკრულება.

**მუხლი 61. ელექტრონულ აუქციონში მონაწილეობის პირობები**

1. ელექტრონული (ინტერნეტ) აუქციონი ტარდება გამოცხადების დღიდან მართვის ორგანოს მიერ განსაზღვრულ ვადაში, რომლის განმავლობაშიც დაინტერესებულ პირებს, რომლებიც გაივლიან რეგისტრაციას ელექტრონულად, საშუალება ეძლევათ, გააკეთონ სასურველ ფასზე შეთავაზება საწყის საფასურზე ბიჯის დამატებით.

2. ელექტრონულ აუქციონში მონაწილეობის მისაღებად სავალდებულოა:

ა) შესაბამის ელექტრონულ ვებგვერდზე დარეგისტრირება (რეგისტრირდებიან როგორც ფიზიკური და იურიდიული პირები, ისე სხვა ორგანიზაციული წარმონაქმნები, რომლებიც არ არიან იურიდიული პირები ან მათი კანონიერი წარმომადგენლები);

ბ) რეგისტრაციის დროს ინტერნეტ აუქციონის წესების გაცნობა და მასზე თანხმობის გაცხადება;

გ) ფიზიკური პირის დარეგისტრირება სახელით, გვარითა და პირადი ნომრით;

დ) იურიდიული პირის ან სხვა ორგანიზაციული წარმონაქმნის, რომელიც არ არის იურიდიული პირი, დარეგისტრირება სახელწოდებითა და მეწარმეთა და არასამეწარმეო (არაკომერციული) იურიდიული პირების რეესტრის მიხედვით საიდენტიფიკაციო ნომრით ან შესაბამისი ქვეყნის იურიდიული პირის მარეგისტრირებელი ორგანოს შესაბამისი კოდით;

ე) ინტერნეტბანკინგის საშუალებით, ასევე საბანკო დაწესებულების მეშვეობით „ბე“-ს თანხის გადახდა.

3. ,,ბე“-ს ოდენობა განისაზღვრება ელექტრონული აუქციონის საწყისი ფასის 20%-ის ოდენობით.

4. თუ მონაწილე ელექტრონულ აუქციონში ვერ გაიმარჯვებს, მას ,,ბე“ უკან უბრუნდება, ხოლო გამარჯვების შემთხვევაში – „ბე“-ს თანხა ითვლება აუქციონის საბოლოო/შეთავაზებულ ფასში.

5. ,,ბე“ უკან დაბრუნებას არ ექვემდებარება, თუ:

ა) მონაწილე არ მიიღებს მონაწილეობას ვაჭრობაში;

ბ) გამარჯვებული დადგენილ ვადაში არ გადაიხდის ელექტრონულ აუქციონზე თავის მიერ დასახელებულ თანხას.

6. მონაწილეს შეიძლება უარი ეთქვას ელექტრონულ ინტერნეტ აუქციონში მონაწილეობაზე, თუ:

ა) განაცხადის წარმდგენი პირი მოქმედი კანონმდებლობის შესაბამისად არ შეიძლება ცნობილ იქნეს სარგებლობის ან/და საკუთრების უფლების მიმღებად;

ბ) დარღვეულია ამ მუხლის პირველი ან მე-2 პუნქტის მოთხოვნები.

6. თუ აუქციონის ჩატარების ინიციატორი დაინტერესებული პირი ელექტრონულ აუქციონში ვერ გაიმარჯვებს, მას  აუქციონში გამარჯვებულისაგან აუქციონის ჩატარებიდან ერთი თვის ვადაში აუნაზღაურდება აუქციონის გამოცხადებისათვის (აუქციონში მონაწილეობის მიღებისათის) საჭირო, მის მიერ მართვის ორგანოში წარდგენილი დოკუმენტების შექმისათვის გაწეული ხარჯი (ამ შემთხვევაში ,,ბე“ უკან დაბრუნებას არ ექვემდებარება).

**მუხლი 62. ელექტრონული აუქციონის ჩატარების წესი**

1. ელექტრონულ აუქციონს ატარებს ტყის მართვის შესაბამისი ორგანო. ტყის მართვის ორგანო უფლებამოსილია ელექტრონული აუქციონი  ჩაატაროს, აგრეთვე სსიპ – საქართველოს ფინანსთა სამინისტროს მომსახურების საგენტოს მეშვეობით.

2. აუქციონში მონაწილე ელექტრონულ აუქციონში რეგისტრირდება შესაბამის ვებგვერდზე ამ წესის 5941-ე მუხლის მე-2 პუნქტის შესაბამისად, რის შედეგადაც მას ენიჭება აუქციონში მონაწილის სტატუსი.

3. ელექტრონულ აუქციონში ვაჭრობის დროს ფასის მატება ჩანს ონლაინ რეჟიმში.

4. ელექტრონულ აუქციონზე ვაჭრობის დასაწყისად ითვლება საწყისი ფასის გამოცხადების მომენტი.

5. მართვის ორგანოს მიერ დამზადებული მერქნული რესურსის, მერქნული რესურსის პროდუქტების, ტყის არამერქნული რესურსების, ასევე ხის მეორეხარისხოვანი მასალებისა და ხე-ტყის ნარჩენის საკუთრებაში გაცემის მიზნით გამართული ელექტრონული აუქციონის საწყისი საორიენტაციო ფასი (დღგ-ის ჩათვლით) ყოველწლიურად დგინდება სახელმწიფო საექსპერტო დაწესებულების საექსპერტო დასკვნის საფუძველზე,  ხოლო ტყის სარგებლობის უფლებით გაცემის მიზნით ტყითსარგებლობის ობიექტის წლიური საიჯარო ქირის საბაზრო ღირებულება დგინდება აუდიტორის (ექსპერტის) დასკვნის საფუძველზე, რომელიც აიღება გამოსაცხადებელი  აუქციონის წლიურ საწყის ფასად (გარდა ელექტრონული საკომუნიკაციო ქსელების სახაზო ნაგებობის განთავსების შემთხვევისა). პირობებიანი აუქციონის შემთხვევაში, აუქციონის წლიური საწყისი ფასი შესაძლებელია, განისაზღვროს აუდიტორის (ექსპერტის) დასკვნის საფუძველზე დადგენილ ფასზე ნაკლები ოდენობით, საქართველოს მთავრობის გადაწყვეტილებით. ელექტრონული საკომუნიკაციო ქსელების სახაზო ნაგებობის განთავსებისათვის გამართული აუქციონის წლიური საწყისი ფასი შეადგენს 8 000 ლარს (დღგ-ის ჩათვლით) 1 ჰექტარამდე, ხოლო 1 ჰექტარზე მეტი ფართობის მოთხოვნის შემთხვევაში ფასი განისაზღვრება ყოველ მომდევნო კვადრატულ მეტრზე 0,8 ლარის ოდენობით.

6. სააგენტოს მიერ დამზადებული მერქნული რესურსის საკუთრებაში გაცემის მიზნით გამართული ელექტრონული აუქციონის საწყისი საორიენტაციო ფასი (დღგ-ის ჩათვლით) ყოველწლიურად დგინდება სახელმწიფო საექსპერტო დაწესებულების საექსპერტო დასკვნის საფუძველზე.

7. აუქციონში მონაწილე, რომელსაც სურს საწყისი ფასიდან დაიწყოს ვაჭრობა, ონლაინრეჟიმში ამატებს ფასს (რაც ნიშნავს საწყის ფასზე ბიჯის დამატებას), რომელიც ასევე ფიქსირდება ონლაინრეჟიმში. ვაჭრობა გრძელდება მანამ, სანამ რომელიმე არ დაასახელებს ყველაზე მაღალ ფასს. ტყის სარგებლობის უფლებასა და მერქნულ რესურსსა და მერქნული რესურსის პროდუქტებზე, ხე-ტყის ნარჩენზე, ასევე ფესვსა და ძირკვზე საკუთრების უფლება მიენიჭება მონაწილეს, რომელიც ონლაინრეჟიმში ვაჭრობის დასრულების მომენტისათვის შესთავაზებს ყველაზე მაღალ ფასს.

8. თუ აუქციონის დასრულებამდე (მითითებული უნდა იყოს აუქციონის დასრულების ზუსტი დრო) ბოლო 5 წუთის განმავლობაში შეთავაზებული იქნება ახალი ფასი, მაშინ ფასის შეთავაზების დრო გაგრძელდება დასრულების მი¬თითებული მომენტიდან 2 წუთით. თუ ამ დროის განმავლობაში შეთავაზებული იქნება ახალი ფასი, დრო კიდევ გაგრძელ¬დება 2 წუთით მანამ, სანამ არ დაფიქსირდება საბოლოო თან¬ხა. მაგრამ თუ დამატებული 2 წუთის განმავლობაში ახალი ფასი არ იქნება შეთავაზებული, აუქციონში გამარჯვებულად გამო-ცხადდება საბოლოო თანხის შემთავაზებელი პირი.

9. ვაჭრობის დასრულებისას გამარჯვებულს და დამარცხებულს ელექტრონული გზით გაეგზავნებათ ინფორმაცია აუქციონის შედეგების შესახებ, რაც ჩაითვლება ოფიციალურ შეტყობინებად.

10. აუქციონში გამარჯვებულს ელექტრონული გზით ეცნობება თანხის სრული გადახდის თარიღი და სარგებლობის უფლებით გადაცემის პირობები, რაც ჩაითვლება ოფიციალურ შეტყობინებად.

**მუხლი 63. გარიგებათა გაფორმების წესი**

1. ტყის სარგებლობის უფლებით გაცემის  მიზნით გამართული ელექტრონული აუქციონის დამთავრებიდან 30 კალენდარული დღის ვადაში აუქციონში გამარჯვებულის მიერ გადახდის დამადასტურებელი ქვითრის წარდგენის შემთხვევაში ფორმდება ტყითსარგებლობის ხელშეკრულება, ხოლო მერქნული რესურსის, მერქნული რესურსის პროდუქტების, ტყის არამერნული რესურსების, ხის მეორეხარისხოვანი მასალების,  ხე-ტყის ნარჩენის საკუთრების უფლების გაცემის მიზნით გამართული ელექტრონული აუქციონის დამთავრებიდან 10 კალენდარული დღის ვადაში აუქციონში გამარჯვებულის მიერ გადახდის დამადასტურებელი ქვითრის წარდგენის შემთხვევაში ფორმდება ნასყიდობის ხელშეკრულება და გამარჯვებულს საკუთრებაში გადაეცემა მერქნული რესურსის პროდუქტები, ტყის არამერნული რესურსები, ხის მეორეხარისხოვანი მასალები,  ხე-ტყის ნარჩენი.

**მუხლი 64. ელექტრონული აუქციონის ჩაშლა**

1. ელექტრონული აუქციონი ავტომატურად ითვლება ჩაშლილად, თუ:

ა) ელექტრონულ აუქციონზე ვერ განხორციელდა ქონების რეალიზაცია;

ბ) ამ დადგენილებით გათვალისწინებულ შემთხვევაში გამარჯვებული დადგენილ ვადაში არ გადაიხდის აუქციონზე თავის მიერ დასახელებულ თანხას;

გ) დაირღვა კანონმდებლობით განსაზღვრული სხვა მოთხოვნები.

2. მართის ორგანოს მიერ განხორციელებული ჭრების ფარგლებში დამზადებული  მერქნული რესურსის საკუთრებაში გაცემის თაობაზე ელექტრონულ აუქციონზე არ ვრცელდება ამ მუხლის პირველიმე2-ე პუბქტით გათვალისწინებული წესი.

**მუხლი 65. ანგარიშსწორების წესი**

1.  ტყის სარგებლობის უფლების გაცემის მიზნით გამართულ ელექტრონულ აუქციონში გამარჯვებულის გამოვლენიდან არა უგვიანეს 30 კალენდარული დღის ვადაში გამარჯვებულმა მითითებულ საბანკო ანგარიშზე უნდა ჩარიცხოს ის ფულადი თანხა, რომელიც შეესატყვისება თავის მიერ აუქციონზე დასახელებულ საბოლოო/შეთავაზებულ ფასს.

2. ტყის სარგებლობის უფლების გაცემის მიზნით გამართულ ელექტრონულ აუქციონში გამარჯვებული მეორე და შემდგომი წლების ტყითსარგებლობის წლიურ საფასურს (აუქციონზე დაფიქსირებული საბოლოო ფასი) იხდის ყოველი მომდევნო წლის დადგომამდე ხელშეკრულებით განსაზღვრულ ვადებში, თუ სააუქციონო პირობებით სხვა რამ არ არის გათვალისწინებული.

3. ანგარიშსწორების წესის დარღვევის შემთხვევაში დამრღვევი ვალდებულია, დარღვევის დღიდან ყოველ გადაცილებულ დღეზე გადაიხადოს პირგასამტეხლო გადასახდელი თანხის 3%-ის ოდენობით მართვის ორგანოს ანგარიშზე.

4. მერქნული რესურსის საკუთრების უფლებით გაცემის მიზნით გამართულ ელექტრონულ აუქციონში, გარდა ამ მუხლის მე-5 პუნქტით გათვალისწინებული შემთხვევისა, გამარჯვებული ვალდებულია, აუქციონში გამარჯვებიდან არაუგვიანეს 10 კალენდარული დღისა, მართვის ორგანოს მიერ მითითებულ ანგარიშზე ჩარიცხოს მის მიერ აუქციონზე შეთავაზებული საბოლოო ფასი, მართვის ორგანოს მიერ მოპოვებული ძირნაყარი მერქნული რესურსის, ტყის საზღვრების კორექტირებით ამორიცხულ ფართობებზე განხორციელებული ჭრების, განსაკუთრებული დანიშნულებით ტყით სპეციალური ტყითსარგებლობის ფარგლებში სპეციალური სარგებლობის ჭრების შედეგად დამზადებული მერქნული რესურსის, ტყეკაფამდე მისასვლელი სატყეო გზის მოწყობისას, რეაბილიტაციისას ან/და მოვლისას მოჭრილი მერქნული რესურსის, ტყითმოსარგებლისათვის (მათ შორის, ლიცენზიანტისათვის) ტყითსარგებლობის ვადის ამოწურვის ან შეწყვეტის შემდეგ ტყიდან გამოუზიდავი მერქნული რესურსის, მართვის ორგანოს მიერ განხორციელებული მოვლითი ჭრებით მიღებული მერქნული რესურსის, პლანტაციური მეურნეობის წარმოების, თევზის მეურნეობის, ცხოველთა თავშესაფრებისა და სანაშენეების  მოწყობისა და ელექტრონული საკომუნიკაციო ქსელების სახაზო ნაგებობის განთავსების მიზნით სარგებლობისას მოჭრილი  მერქნული რესურსის, ასევე, მართვის ორგანოსთვის საქართველოს კანონმდებლობით დადგენილი წესით  გადაცემული მერქნული რესურსის შემთხვევებში ხე-ტყის წარმოშობის დოკუმენტის გაცემისა და სპეციალური ფირნიშებით მარკირებისათვის დაწესებული მომსახურების საფასური. აღნიშნული თანხებიდან მართვის ორგანო უზრუნველყოფს ხე-ტყის წარმოშობის დოკუმენტის გაცემისა და სპეციალური ფირნიშებით მარკირებისათვის დაწესებული მომსახურების საფასურის თანხის ჩარიცხვას თავის ანგარიშზე, ხოლო აუქციონზე შეთავაზებული საბოლოო ფასიდან შესაბამისი ადგილობრივი თვითმმართველი ერთეულის ბიუჯეტში – ამ წესის მე-12 მუხლის მე-2 პუნქტით დადგენილი მოსაკრებლის გადახდასა და სახელმწიფო ბიუჯეტში  დარჩენილი თანხის (აუქციონზე შეთავაზებული საბოლოო ფასიდან) გადარიცხვას, გარდა მართვის ორგანოს მიერ განხორციელებული მოვლითი ჭრებით მიღებული მერქნული რესურსის შემთხვევისა, რაც წარმოადგენს სააგენტოს დაფინანსების წყაროს. ბუნებრივი რესურსების სარგებლობისათვის მოსაკრებლის გადახდას მართვის ორგანო უზრუნველყოფს მერქნული რესურსის საკუთრებაში გადაცემამდე, ხოლო მართვის ორგანოს მიერ განხორციელებული მოვლითი ჭრებით მიღებული მერქნული რესურსის შემთხვევაში - აუქციონის ჩატარების დღიდან არაუგვიანეს 30 კალენდარული დღისა.

5. მართვის ორგანოს მიერ განხორციელებული სამეურნეო და მოვლითი ჭრების ფარგლებში, ასევე მართვის ორგანოს მიერ სატყეო პლანტაციური მეურნეობის წარმოების შედეგად დამზადებული მერქნული რესურსის საკუთრების უფლებით გაცემის მიზნით გამართულ ელექტრონულ აუქციონში გამარჯვებული ვალდებულია, აუქციონში გამარჯვებიდან არაუგვიანეს 10 კალენდარული დღის ვადაში მართვის ორგანოს ანგარიშზე ჩარიცხოს მის მიერ ელექტრონულ აუქციონზე შეთავაზებული საბოლოო ფასი. აღნიშნული თანხიდან აუქციონში გამარჯვებულისათვის მერქნული რესურსის გადაცემამდე მართვის ორგანო უზრუნველყოფს ამ წესის მე-13 მუხლის მე-2 პუნქტით დადგენილი მოსაკრებლის გადახდას შესაბამისი ადგილობრივი თვითმმართველი ერთეულის ბიუჯეტში, მერქნული რესურსის საკუთრებაში გადაცემამდე.

6. ამ წესის  58-ემე-40 მუხლის მე-2 და მე-3 პუნქტებით გათვალისწინებულ შემთხვევაში გადახდილი უნდა იქნეს N დანართით დადგენილი ფასი, რაც წარმოადგენს მართვის დაფინანსების წყაროს, ხოლო აღნიშნული თანხიდან მართვის ორგანო უზრუნველყოფს „ბუნებრივი რესურსებით სარგებლობისათვის მოსაკრებლების შესახებ“ საქართველოს კანონის მე-5 მუხლის მე-2 პუნქტში მოყვანილი ცხრილის მიხედვით ტყის მერქნიან სახეობათა შესაბამისი ჯგუფის IV კატეგორიისათვის დადგენილი მოსაკრებლის გადახდას შესაბამისი ადგილობრივი თვითმმართველი ერთეულის ბიუჯეტში მერქნული რესურსის საკუთრებაში გადაცემამდე.

7. ამ მუხლის მე-6 პუნქტით გათვალისწინებულ შემთხვევებში, იმავე პუნქტით განსაზღვრული სუბიექტების მიერ თანხა გადახდილი უნდა იქნეს ხელშეკრულებით (ნასყიდობის ან სახელმწიფო შესყიდვების შესახებ ხელშეკრულება) გათვალისწინებულ საბანკო ანგარიშზე და ხელშეკრულებით (ნასყიდობის ან სახელმწიფო შესყიდვების შესახებ ხელშეკრულება) გათვალისწინებულ ვადებში.

8. ამ წესის 58-ე მე-40 მუხლის პირველი და მე-4 პუნქტებით გათვალისწინებულ შემთხვევაში, იმავე მუხლით განსაზღვრული სუბიექტებისათვის მრგვალი ხე-ტყის (მორის) პირდაპირი მიყიდვის შემთხვევაში, მერქნული რესურსისათვის გადახდილ უნდა იქნეს  სახელმწიფო საექსპერტო დაწესებულების მიერ ყოველწლიურად შედგენილი შესაბამისი დასკვნის საფუძველზე მინისტრის ნორმატიული აქტით დადგენილი ფასი, რაც წარმოადგენს მართვის ორგანოს დაფინანსების წყაროს. აღნიშნული თანხიდან მართვის ორგანო უზრუნველყოფს „ბუნებრივი რესურსებით სარგებლობისათვის მოსაკრებლების შესახებ“ საქართველოს კანონის მე-5 მუხლის მე-2 პუნქტში მოყვანილი ცხრილის მიხედვით ტყის მერქნიან სახეობათა შესაბამისი ჯგუფის II კატეგორიისათვის დადგენილი მოსაკრებლის, ხოლო III-IV ხარისხის მრგვალი ხე-ტყისათვის (მორისათვის) – იმავე ცხრილის შესაბამისი ჯგუფის III კატეგორიისათვის დადგენილი მოსაკრებლის გადახდას შესაბამისი ადგილობრივი თვითმმართველი ერთეულის ბიუჯეტში მერქნული რესურსის საკუთრებაში გადაცემამდე.

9. პირდაპირი მიყიდვის ფორმით, მოსახლეობისათვის სამეურნეო მიზნებისათვის ბოძის, სარის, ჭიგოს საკუთრებაში გაცემის შემთხვევებში გადახდილ უნდა იქნეს სახელმწიფო საექსპერტო დაწესებულების მიერ ყოველწლიურად შედგენილი შესაბამისი დასკვნით განსაზღვრული საფასური, რაც წარმოადგენს მართვის ორგანოს დაფინანსების წყაროს. ამასთან, ბოძის გაცემის შემთხვევაში გადახდილი თანხიდან მართვის ორგანო უზრუნველყოფს „ბუნებრივი რესურსებით სარგებლობისათვის მოსაკრებლების შესახებ” საქართველოს კანონის მე-5 მუხლის მე-2 პუნქტში მოყვანილი ცხრილის მიხედვით ტყის მერქნიან სახეობათა შესაბამისი ჯგუფის IV კატეგორიისათვის დადგენილი მოსაკრებლის გადახდას შესაბამისი ადგილობრივი თვითმმართველი ერთეულის ბიუჯეტში მერქნული რესურსის საკუთრებაში გადაცემამდე.

10. მართვის ორგანოს მიერ გამოყოფილ სპეციალურ ადგილას დაქუცმაცებული ან დაუქუცმაცებელი სახით დასაწყობებული, ან მართვის ორგანოს მიერ ტყიდან დაუქუცმაცებლად გამოტანილი ხე-ტყის ნარჩენის  საკუთრებაში გადაცემისათვის გადახდილ უნდა იქნეს სახელმწიფო საექსპერტო დაწესებულების მიერ ყოველწლიურად შედგენილი შესაბამისი დასკვნის საფუძველზე მინისტრის ნორმატიული აქტით დადგენილი საფასური, ხოლო სარის, ჭიგოსა და ბოძისათვის გადახდილ უნდა იქნეს სახელმწიფო საექსპერტო დაწესებულების მიერ ყოველწლიურად შედგენილი შესაბამისი დასკვნით განსაზღვრული საფასური, რაც წარმოადგენს მართვის ორგანოს დაფინანსების წყაროს. ამასთან, გადახდილი თანხიდან მართვის ორგანო უზრუნველყოფს „ბუნებრივი რესურსებით სარგებლობისათვის მოსაკრებლების შესახებ” საქართველოს კანონის მე-5 მუხლის მე-2 პუნქტში მოყვანილი ცხრილის ტყის მერქნიან სახეობათა შესაბამისი ჯგუფის III კატეგორიისათვის დადგენილი მოსაკრებლის გადახდას შესაბამისი ადგილობრივი თვითმმართველი ერთეულის ბიუჯეტში მერქნული რესურსის საკუთრებაში გადაცემამდე.

11. ამ წესის 23-ემე-17 მუხლის მე-8 პუნქტითგათვალისწინებული მერქნული რესურსის საკუთრების უფლებით გაცემის მიზნით გამართულ ელექტრონულ აუქციონში გამარჯვებული ვალდებულია, აუქციონში გამარჯვებიდან არა უგვიანეს 10 კალენდარული დღისა მითითებულ საბანკო ანგარიშებზე ჩარიცხოს:

ა) აჭარის ავტონომიური რესპუბლიკის რესპუბლიკურ ბიუჯეტში – მის მიერ აუქციონზე შეთავაზებული ფასი. აღნიშნული თანხიდან აუქციონში გამარჯვებულისათვის მერქნული რესურსის გადაცემამდე აჭარის სატყეო სააგენტო უზრუნველყოფს „ბუნებრივი რესურსებით სარგებლობისათვის მოსაკრებლების შესახებ” საქართველოს კანონის მე-5 მუხლის მე-2 პუნქტში მოყვანილი ცხრილის ტყის მერქნიან სახეობათა შესაბამისი ჯგუფის – მრგვალი ხე-ტყისათვის (მორისათვის) − პირველი კატეგორიისათვის დადგენილი მოსაკრებლის, საშეშე მერქნისათვის − იმავე ცხრილის შესაბამისი ჯგუფის III კატეგორიისათვის დადგენილი მოსაკრებლის გადახდას შესაბამისი ადგილობრივი თვითმმართველი ერთეულის ბიუჯეტში;

ბ) აჭარის ავტონომიური რესპუბლიკის ადმინისტრაციულ საზღვრებში განსაკუთრებული დანიშნულებით ტყით სპეციალური სარგებლობის ფარგლებში განხორციელებული სპეციალური სარგებლობის ჭრების შედეგად  მოპოვებული მერქნული რესურსის შემთხვევაში, აჭარის სატყეო სააგენტოს ანგარიშზე – აჭარის სატყეო სააგენტოს მიერ გაწეული მომსახურების საფასური, მერქნულ რესურსზე ხე-ტყის წარმოშობის დოკუმენტის გაცემის  ან/და სპეციალური ფირნიშებით მარკირებისათვის.

12. მერქნული რესურსის პროდუქტების, ტყის არამერნული რესურსების, ასევე ხის მეორეხარისხოვანი მასალების, ხე-ტყის ნარჩენის საკუთრების უფლებით გაცემის მიზნით გამართულ ელექტრონულ აუქციონში გამარჯვებული ვალდებულია, აუქციონში გამარჯვებიდან არაუგვიანეს 10 კალენდარული დღისა, მართვის ორგანოს მიერ მითითებულ ანგარიშზე ჩარიცხოს მის მიერ აუქციონზე შეთავაზებული საბოლოო ფასი, რაც წარმოადგენს მართვის ორგანოს დაფინანსების წყაროს.

**მუხლი 66. სპეციალური ტყითსარგებლობის ხელშეკრულება**

1. სპეციალური ტყითსარგებლობის ხელშეკრულება უნდა შეიცავდეს:

ა) მხარეთა რეკვიზიტებს (ფიზიკური პირი – სახელი, გვარი, პირადი ნომერი, მისამართი; იურიდიული პირი – ორგანიზაციის სახელწოდება, იურიდიული მისამართი, საიდენტიფიკაციო კოდი, საბანკო რეკვიზიტები);

ბ) ხელშეკრულების დადების საფუძველს;

გ) ტყითსარგებლობის სახეს;

დ) ხელშეკრულების მოქმედების ვადას;

ე) მხარეთა უფლებებსა და მოვალეობებს;

ვ) გადასახდელი თანხის ოდენობასა და გადახდის ვადებს;

ზ) მხარეთა პასუხისმგებლობას;

თ) სადავო საკითხების განხილვის წესს;

ი) ხელშეკრულების შეწყვეტის საფუძვლებს;

კ) ხელშეკრულების დადების თარიღს;

ლ) სპეციფიკურ პირობებს;

მ) მხარეთა ხელმოწერას.

2. ხელშეკრულებას თან უნდა დაერთოს ობიექტის საკადასტრო აზომვითი ნახაზი.

3. ხელშეკრულება ძალაში შედის მხარეთა მიერ ხელმოწერის მომენტიდან.

**მუხლი 67. ტყითსარგებლობის ხელშეკრულების მისადაგება შეცვლილი გარემოებებისადმი**

ტყითსარგებლობის ხელშეკრულებაზე ვრცელდება საქართველოს სამოქალაქო სამართლის კანონმდებლობით გათვალისწინებული წესები და პრინციპები, წინამდებარე წესით დადგენილი თავისებურებების გათვალისწინებით.  ტყითსარგებლობის ხელშეკრულების შეცვლილი გარემოებებისადმი მისადაგების პრინციპები ასევე ეფუძნება საქართველოს სამოქალაქო სამართლის კანონმდებლობის წესებსა და პრინციპებს.

**თავი XVI გარდამავალი დებულებები**

**მუხლი 68. ხე-ტყის დამზადების ბილეთის ობიექტი**

1. ხე-ტყის დამზადების გაცემული ბილეთის მოქმედების ვადაა მისი გაცემიდან 90 კალენდარული დღე. ამ ვადის გასვლის შემდეგ მისი მოქმედების ვადა არ გრძელდება.

2. ხე-ტყის ხარისხის მიუხედავად, დადგენილ ვადებში  ხე-ტყის სრული მოცულობით აუთვისებლობის შემთხვევაში, ხე-ტყის დამზადების ბილეთი უქმდება  და გაწეული მომსახურების საფასური უკან არ ბრუნდება. ასეთ შემთხვევაში აუცილებელი რესურსის მოპოვებით დაინტერესებული პირი, შესაბამისი მომსახურების გადახდის დამადასტურებელი ქვითრით წერილობით მიმართავს მართვის ორგანოს ხე-ტყის დამზადების ბილეთის მისაღებად, რომელიც ვადაგასული ბილეთის საფუძველზე, ხე-ტყის რესურსის დარჩენილ აუთვისებელ ოდენობაზე გასცემს ხე-ტყის დამზადების ახალ ბილეთს (შესაძლებელია შეიცვალოს ტყეკაფი).

3. კალენდარული წლის განმავლობაში საშეშე ხე-ტყე ერთ კომლს (ოჯახს) შესაძლებელია მიეცეს არა უმეტეს 7 მ3-ისა, ხოლო საქართველოს კანონმდებლობით განსაზღვრულ მაღალმთიან დასახლებებში, ერთ კომლს (ოჯახს) - არაუმეტს 15 მ3-ისა. ამ მიზნით თვითმართველობის ორგანოების მიერ ხდება ადგილზე ფაქტობრივად მაცხოვრებელი კომლის (ოჯახის) წარმომადგენლის (სახელი, გვარი, პირადი ნომერი) სიების  მართვის ორგანოსათვის წარდგენა, ხოლო დაცული ტერიტორიიდან გასაცემი საშეშე ხე-ტყის ოდენობა განისაზღვრება დაცული ტერიტორიის მენეჯმენტის გეგმითა და დროებითი რეგულირების წესით.

4. დაუშვებელია დასახლებულ პუნქტებში მხოლოდ ბუნებრივი აირის, ან ელექტროენერგიის რეგისტრირებული მომხმარებლების სააბონენტო მონაცემებზე დაყრდნობით სიების შედგენა. სიების სისწორეზე პასუხისმგებელია შესაბამისი მუნიციპალიტეტის თვითმმართველობის აღმასრულებელი ორგანოს შესაბამისი უფლებამოსილი პირი.

5. ამ მუხლით დადგენილი პირობები ვრცელდება ქ. თბილისის მუნიციპალიტეტის ადმინისტრაციულ საზღვრებში მდებარე სოფლებზეც.

**მუხლი 69. ხე-ტყის დამზადების ბილეთი**

ხე-ტყის დამზადების ბილეთი გაიცემა ბუნებრივი რესურსებით სარგებლობისათვის გათვალისწინებული შესაბამისი მოსაკრებლის გადახდისა და ხე-ტყის დამზადების ბილეთის გაცემისათვის შესაბამისი მომსახურების საფასურის გადახდის დამადასტურებელი  დოკუმენტების საფუძველზე.

**მუხლი 70. ხე-ტყის დამზადების ბილეთის ფორმა და რეკვიზიტები**

 1. ხე-ტყის დამზადების ბილეთი მოიცავს ინფორმაციას  ხე-ტყის დამზადების ბილეთის ნომრის, ტყეკაფის ნომრის, ტყეკაფის მდებარეობის, დასამზადებელი ხე-ტყის  სახეობის, ხარისხის, მოცულობის შესახებ, ასევე ხე-ტყის დამზადების ბილეთის მოქმედების ვადის შესახებ. მართვის ორგანო უფლებამოსილია ხე-ტყის დამზადების ბილეთში ასახოს სხვა ინფორმაციაც.

2. ტყის რესურსით სარგებლობის ბილეთში უნდა მიეთითოს:

ა) ტყის რესურსით სარგებლობის ბილეთის ნომერი;

ბ) ტყის რესურსით სარგებლობის ბილეთის გაცემის ადგილი, თარიღი და დრო (რიცხვი, თვე, წელი);

გ) ტყის რესურსით სარგებლობის ბილეთის გამცემი ორგანო;

დ) ტყის რესურსის მოპოვების ადგილი (სატყეო უბანი);

ე) ტყის რესურსით სარგებლობის ბილეთის მიმღების სახელი, გვარი და პირადი ნომერი ან იურიდიული პირის შემთხვევაში – მისი სახელწოდება და საიდენტიფიკაციო ნომერი;

ვ) მოსაპოვებელი რესურსის მოცულობა;

ზ) ტყის რესურსით სარგებლობის ბილეთის მოქმედების ვადა;

თ) ტყის რესურსით სარგებლობის ბილეთის გაცემაზე უფლებამოსილი პირის ხელმოწერა.

3. ტყის რესურსით სარგებლობის ბილეთს გასცემს ტყის მართვის ორგანო.

**მუხლი 71.  ხე-ტყის დამზადების ბილეთის გამცემი ორგანო**

ხე-ტყის დამზადების ბილეთს გასცემს მართვის ორგანო ან/და მართვის ორგანოს მიერ გაფორმებული შესაბამისი ხელშეკრულების საფუძველზე – სხვა პირი.

**თავი XVII**

**დასკვნითი დებულებები**

**მუხლი 72.  ხე-ტყის დამზადების უფლების გარდამავალი მოწესრიგება**

1. ფიზიკური პირის ინდივიდუალური სოციალური ინტერესების გათვალისწინებით საშეშე მერქნის მოპოვების უფლების ხეტყის დამზადების ბილეთის საფუძველზე გაცემა დასაშვებია 2023 წლის 1 იანვრამდე

2. ადგილობრივი მოსახლეობის საჭიროების გათვალისწინებით, დაცული ტერიტორიის ფარგლებში არსებულ ტყეში სამეურნეო ჭრით ხეტყის დამზადება დასაშვებია 2026 წლის 1 იანვრამდე.

**მუხლი 73. დადგენილების ამოქმედებასთან დაკავშირებით ძალადაკარგული კანონქვემდებარე ნორმატიული აქტები**

ამ  დადგენილების ამოქმედებისთანავე ძალადაკარგულად გამოცხადდეს საქართველოს მთავრობის 2010 წლის 20 აგვისტოს #242 დადგენილება „ტყითსარგებლობის წესის შესახებ“.

**მუხლის 74. დებულების ამოქმედება**

........................